Saeed ge bas: "Miee gaumee verikameh", "cocktail verikameh" nuhingeyne | Mihaaru\nރައީސް އަބްދުﷲ ޔާމީން، ހުޅުމާލެއަށް ވަޑައިގެން، އިކޮނޮމިކް މިނިސްޓަރު މުހައްމަދު ސައީދުއާ ސަލާމް ކުރައްވަނީ. - ފޮޓޯ: ރައީސް އޮފީސް\nސައީދުގެ ބަސް: މިއީ "ގައުމީ ވެރިކަމެއް"، "ކޮކްޓެއިލް ވެރިކަމެއް" ނުހިންގޭނެ\n10 އޯގަސްޓް 2018 - 08:36 89 comments\nއަންނަ މަހުގެ 23 ގައި އޮންނަ ރިޔާސީ އިންތިޚާބުގައި، އެންމެ ބޮޑު ވާދަވެރިކަމެއް އުފެދިފައި އޮތީ ރައީސް އަބްދުﷲ ޔާމީނާއި އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) އާ ދެމެދުގަ އެވެ. ރިޔާސީ އިންތިޚާބަށް 44 ދުވަހަށް ވީއިރު، ރައީސް ޔާމީނާއި އިބޫއާ ދެމެދުގައި ބަހުގެ ހޫނު ހަމަލަތަކެއް ދަނީ ބަދަލުކުރައްވަމުންނެވެ. ރައީސް ޔާމީންގެ މައްޗަށް އިބޫ އަށް ކުރި ހޯއްދެވޭނެ ހެއްޔެވެ؟ ރައީސް ޔާމީން އިތުރު ދައުރަކަށް ހޮވިދާނެ ހެއްޔެވެ؟ ރައީސް ޔާމީންގެ މައްޗަށް އިބޫ ކުރި ހޯއްދަވައިފި ނަމަ، ކޯލިޝަން ވެރިކަމެއް ކުރެވިދާނެ ހެއްޔެވެ؟ މި ހުރިހާ ސުވާލުތަކަށް އިކޮނޮމިކް މިނިސްޓަރު މުހައްމަދު ސައީދު "މިހާރު" އާ ވަރަށް ދިގުކޮށް ވަނީ ވާހަކަ ދައްކަވައިފަ އެވެ.\nސައީދު ވިދާޅުވީ ރައީސް ޔާމީން ކުރައްވާ ވެރިކަމަކީ ވަކި ޕާޓީއަކަށް، ވަކި މީހަކަށް ކުރައްވާ ވެރިކަމެއް ނޫން ކަމަށެވެ. ތަރައްގީގެ ބޮޑެތި މަޝްރޫއުތަކުން މިސާލު ނަންގަވައި ސައީދު ސިފަކުރެއްވި ގޮތުގައި، ރައީސް ޔާމީން ރައްޔިތުންނަށް ކޮށްދެއްވަނީ "ގައުމީ ވެރިކަމެކެ"ވެ. ދިވެހިންނަށް ގައުމީ ވެރިކަމެއް ކުރައްވާނެ ލީޑަރެއް ނުލިބި އޮއްވާ ދިވެހިންނާ ބައްދަލުކުރެއްވީ ރައީސް ޔާމީން ކަމަށް އޭނާ ވިދާޅުވި އެވެ.\nރައީސް ޔާމީން ޗައިނާ އަށް ކުރެއްވި ދަތުރުފުޅުގައި، އެންމެ އަރިހުގައި މިނިސްޓަރު ސައީދު (ވ-2) ބައިވެރިވެވަޑައިގަންނަވަނީ. - ފޮޓޯ: ރައީސް އޮފީސް\n"މިއަދު އެމަނިކުފާނު އެކަން ސާބިތުކޮށްދެއްވައިފި. ރައީސް ޔާމީންގެ މަސައްކަތްޕުޅަކީ ސިޔާސީ މަސައްކަތްޕުޅެއް ނޫން. ކުރައްވަނީ ގައުމު އިމާރާތް ކުރުމުގެ މަސައްކަތް،" މާލެ އާއި ހުޅުލެއާ ދެމެދު އަޅަމުން އަންނަ ބްރިޖާއި ވެލާނާ އިންޓަނޭޝަނަލް އެއާޕޯޓަށް ގެންނަ ތަރައްގީ އާއި ހުޅުމާލޭގައި ކުރިއަށްދާ ހައުސިން ޕްރޮޖެކްޓުތަކަށް އިޝާރާތް ކުރައްވައި ސައީދު ވިދާޅުވި އެވެ.\n"ރާއްޖޭގެ ތާރީހު ބަދަލުކޮށްލާނެ ވަރުގެ ހައުސިން ޕްރޮޖެކްޓުތަކެއް ހުޅުމާލޭގައި ކުރިއަށް ދަނީ. އެހާ ގިނަ އަދަދެއްގެ ކްރޭންތައް ފެނުނުތޯ މިއިން އެއްވެސް ޒަމާނަކު؟"\nސައީދު ވިދާޅުވި ގޮތުގައި ހުރިހާ ސިޔާސީ ޕާޓީތަކަށް ވުރެ އިސްވާން ޖެހޭނީ ގައުމެވެ. ރައީސް ޔާމީންގެ މަސައްކަތްޕުޅަކަށް ވީ ދިވެހިންނަށް މީގެ ކުރިން ލިބިފައި ނެތް ފުރުސަތުތައް ހޯދައިދީ، ގައުމުގައި އުފެދިފައި ހުރި މައްސަލަތައް ހައްލުކޮށް ދެއްވުން ކަމަށާއި އެކަން ކާމިޔާބުކޮށް ދެއްވި ކަމަށް އޭނާ ވިދާޅުވި އެވެ. އެހެންވެ، މިކަންކަމަށް ކިޔާނީ "ގައުމީ ވެރިކަން" ނޫން ދެން ކޮން ވެރިކަމެއްތޯ އޭނާ ސުވާލު ކުރެއްވި އެވެ.\n"އެއް ޕާޓީއަށް 40 ޕަސަންޓު. އަނެއް ޕާޓީއަށް 30 ޕަސަންޓު. އަނެއް ޕާޓީއަށް 20-10 ޕަސަންޓު ބަހައިގެން ދައުލަތުގެ މިލްކިއްޔާތުން ބައި އަޅައިގެން، މިހާ ކުޑަކުޑަ އިގްތިސާދެއްގައި ހިންދެމިލެވޭކަށް ފުރުސަތެއް ނުލިބޭނެ،" - ސައީދު\nސައީދު ދެއްކެވި ވާހަކައިގެ ޚުލާސާއެއް:\n- ސަރުކާރުން ކުރިމަގު އުޖާލާކޮށް، ޒުވާނުންނަށް ފުރުސަތުތައް ފަހިކޮށްދިން.\n- އިސް ރަށްވެހިންނަށް ޒަމާންތަކަކަށް ވަންދެން އޮތް ހައްގު ރުޖޫއަކޮށްދިން.\n- އަންހެނުންގެ ކުރިއެރުމާއި ތަނަވަސްކަން އިތުރު ކުރެވޭނެ މަގުފަހިކޮށްދިން.\n- ހާއްސަ އެހީއަށް ބޭނުންވާ މީހުންގެ އާއިލާތަކަށް ހިތަށް ފިނިކަން ގެނެސްދިން.\nއިބޫ، ރާއްޖޭގެ ރަށަކަށް ކުރެއްވި ކެމްޕެއިން ދަތުރުފުޅެއްގައި، އެމްޑީޕީގެ ސަޕޯޓަރުންނާ އެކު ސެލްފީއެއް ނަންގަވަނީ. - ފޮޓޯ: އެމްޑީޕީ\n"ކޮކްޓެއިލް ވެރިކަމެއްގައި ފޫނުބެއްދޭ ވަރުގެ ގެއްލުމެއް ލިބޭނެ"\nމިފަހަރުގެ ރިޔާސީ އިންތިޚާބުގައި އިބޫ ނުކުންނަވަނީ ސިޔާސީ ގޮތުން އެންމެ ތަޖުރިބާކާރު ބޭފުޅުންނާ އެކުގަ އެވެ. އެއީ ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ބާނީ ގާސިމް އިބްރާހިމާއި އަދާލަތު ޕާޓީގެ ރައީސް ޝެއިހް އިމްރާން އަބްދުﷲ އެވެ. ރައީސް ޔާމީން، 2013 ގައި ބޭއްވި ރިޔާސީ އިންތިޚާބުގެ ދެވަނަ ބުރު ކާމިޔާބު ކުރެއްވީ މައުމޫނާއި ގާސިމާއި އިމްރާންގެ އެހީއާ އެކުގަ އެވެ. އެކަމަކު، ހާލަތު ބަދަލުވެ، ލީޑަރުން މިފަހަރު ތިއްބެވީ ރައީސް ޔާމީނާ ދެކޮޅަށެވެ.\n"ކޮކްޓެއިލް ވެރިކަމެއް" ނުހިނގާނެ ސަބަބުތައް ތަފްސީލްކޮށް ދެއްވައި، ސައީދު ވިދާޅުވީ ކުންފުންޏެއް ހިންގާ ގޮތަށް، ޝެއާހޯލްޑަރުން ތިބެގެން ހިންދެމިލެވޭނެ ފުރުސަތު ނޯންނާނެ ކަމަށެވެ.\n"ދެމިގެންދާ ގެއްލުމެއް ރާއްޖެއަށް ވާނެ އެމްޑީޕީ ފިކުރުގެ ވެރިކަމެއް ބިނާކޮށް، ކޮކްޓެއިލް ވެރިކަން ކުރަން އުޅޭނަމަ، އެކަމުން ގައުމު ފޫނުބެއްދޭ ވަރުގެ ގެއްލުމެއް ލިބޭނެ، --ސައީދު\n"އެއް ޕާޓީއަށް 40 ޕަސަންޓް. އަނެއް ޕާޓީއަށް 30 ޕަސަންޓް. އަނެއް ޕާޓީއަށް 20-10 ޕަސަންޓް ބަހައިގެން ދައުލަތުގެ މިލްކިއްޔާތުން ބައި އަޅައިގެން، މިހާ ކުޑަކުޑަ އިގްތިސާދެއްގައި ހިންދެމިލެވޭކަށް ފުރުސަތެއް ނުލިބޭނެ،" އިދިކޮޅު ފަރާތްތަކަށް ފާޑު ކިޔައި ސައީދު ވިދާޅުވި އެވެ.\nއޭނާ ވިދާޅުވި ގޮތުގައި، މިހާތަނަށް ފެނުނު ކޮންމެ ކޯލިޝަނެއްގެ ތެރޭގައި އުފެދުނީ ތަޅާފޮޅުމެވެ. އެކަމަކު މިއަދުގެ ހަގީގަތަކީ ގައުމު ބިނާކުރުމުގެ ހުވަފެނެއް އޮތް، އެކަން ތަންފީޒުކުރަން ކެރުނު ވެރިއެއް ރައީސް ޔާމީން ފިޔަވައި ނެތުން ކަމަށް ސައީދު ވިދާޅުވި އެވެ. އަދި ރައްޔިތުން ތިބީ، އޭނާ ވިދާޅުވި ގޮތުގައި، ރައީސް ޔާމީންގެ ފަހަތްޕުޅުގަ އެވެ.\nވެރިކަން ކުރާ ޕީޕީއެމުން ބޭއްވި ޖަލްސާއެއްގައި ރައީސްގެ ދެކަނބަލުން. --މިހާރު ފޮޓޯ/ނިޝާން އަލީ\nސައީދު ވިދާޅުވީ "ކޮކްޓެއިލް ވެރިކަމެއް"ގެ ދޮޅު އަހަރުގެ ތެރޭގައި ގައުމަށް ހޯދޭނެ އެއްވެސް ފައިދާއެއް ނޯންނާނެ ކަމަށެވެ. އަދި ގައުމުގެ އިގްތިސާދު "ހެޑަށް" އޮޅުވާލައި، ދެމިގެންދާ ވަރުގެ ގެއްލުމެއް ރާއްޖެއަށް ލިބިގެންދާނެ ކަމަށް ވެސް ވިދާޅުވި އެވެ.\n"ދެމިގެންދާ ގެއްލުމެއް ރާއްޖެއަށް ވެގެންދާނެ އެމްޑީޕީ ފިކުރުގެ ވެރިކަމެއް ބިނާކޮށް، ކޮކްޓެއިލް ވެރިކަން ކުރަން އުޅޭ ނަމަ، މި ގައުމަށް ފޫނުބެއްދޭ ވަރުގެ ގެއްލުމެއް ލިބޭނެ،" ސައީދު ވިދާޅުވި އެވެ.\nހަރަދު ކުރަން ނެގި އެއް ބިލިއަން ޑޮލަރުގެ ލޯނު ދެއްކޭނެ\nވެލާނާ އިންޓަނޭޝަނަލް އެއާޕޯޓު ތަރައްގީ ކުރުމަށް ހިންގާ އެއް ބިލިއަން ޑޮލަރުގެ މަޝްރޫއަކީ މިހާތަނަށް ރާއްޖޭގައި ހިންގާ އެންމެ ބޮޑު އެއް މަޝްރޫ އެވެ. މި މަޝްރޫއުގެ ދަށުން، ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުންނަ އާ ރަންވޭއަކާއި އާ ޓާމިނަލެއް ވެސް ހަދާ އިރު، ސަރުކާރުން ލަފާކުރާ ގޮތުގައި މަޝްރޫއު ނިމުމުން، އަހަރަކު 7.5 މިލިއަން މީހުންނަށް ހިދުމަތް ދެވޭނެ އެވެ. އެއާޕޯޓުގެ އާ ރަންވޭ ހުޅުވަން ކުރަން ޖެހޭ އެންމެ ފަހުގެ މަސައްކަތްތައް މިހާރު އަންނަނީ ކުރަމުންނެވެ.\nސައީދު ވިދާޅުވީ އެއާޕޯޓު ތަރައްގީ ކުރުމުގެ ނަތީޖާއަކަށް ވާނީ އެތައް ހާސް ޓޫރިސްޓް އެނދަކާއި އެތައް ސަތޭކަ ރިސޯޓުތައް އިތުރުވުމާއި ރާއްޖެއަށް އެތެރެވާ ކާގޯ އާއި ބޭރުވާ ކާގޯ އާއި ރާއްޖޭގައި އުފެދިގެންދާ އެކި ވިޔަފާރީގެ ހަރަކާތްތައް ފުޅާވުން ކަމަށެވެ. މިއިން ކޮންމެ ކަމަކާ ގުޅުވާލަދޭ އެއްޗަކީ އެއާޕޯޓު ކަމަށްވާއިރު، އެއާޕޯޓަށް އިންވެސްޓް ކުރެވިގެން ނޫނީ އިގްތިސާދު ފުޅާނުކުރެވޭނެ ކަމަށް ވިދާޅުވި އެވެ.\n"އެއާޕޯޓު ބޮޑުކުރުން. އެއާޕޯޓުގައި ދެވަނަ ރަންވޭއެއް އެޅުން ޓާމިނަލް އެޅުން. ތެޔޮ ރައްކާކުރެވޭ ނިޒާމު ގާއިމްކުރުން. އެއާޕޯޓަށް ބޭނުންވާ މީހުން ތަމްރީން ކުރުން. މިކަން އަމަލީ ގޮތުން ކުރަން ކެރުނު ސަރުކާރެއް ފެނިގެން ހިނގައްޖެތޯ ރައީސް ޔާމީންގެ ސަރުކާރު ފިޔަވައި؟" ސައީދު ވިދާޅުވި އެވެ.\n"އެންމެ ރަންވޭއެއްގައި ވަކި އަދަދަކަށް މަތިންދާބޯޓު ގެނެވެނީ. ވަކި ސައިޒެއްގެ މަތިންދާބޯޓު ޖެއްސެނީ. އެކަމަކު ބާރު ސްޕީޑެއްގައި ކުރިއަށް އެބަދޭ ރާއްޖޭގެ ޓޫރިޒަމް. އެހެންވީމަ އިތުރު ރިސޯޓެއް ނެތް ހުޅުވޭކަށް އެންމެ ރަންވޭއެއް އޮވެގެން. އެހެންވެ އިތުރު ރިސޯޓެއް ނުހުޅެވޭ ކަމަށްވާ ނަމަ، އިތުރު އާމްދަނީއެއް ވެސް ނުލިބޭނެ. ޝައްކެއް ނެތި ގަބޫލްކުރެވޭ އެއް ކަމަކީ އިތުރު ރަންވޭ އަޅަން ޖެހޭ. ޓާމިނަލް ކެޕޭސިޓީ އިތުރު ކުރަން ޖެހޭ. މަތިންދާބޯޓުތަކަށް ތެޔޮ އެޅޭނެ އިންތިޒާމުތައް މިހާރަށް ވުރެ ބޮޑަށް ފަހިކުރަން ޖެހޭ. ހަމައެއާ އެކު، ރާއްޖެ އަންނަ ކާގޯ އިތުރު ވާން ޖެހޭ. މި ކަންކަން ކުރަން ހަރަދު ބޮޑުވާނެ."\nސައީދު ވިދާޅުވި ގޮތުގައި އެއާޕޯޓު ތަރައްގީ ކުރުމުގެ މަޝްރޫއަށް އެއް ބިލިއަން ޑޮލަރު ހަރަދު ކުރަން ޖެހުނީ މީގެ ކުރިން، އެއާޕޯޓު ތަރައްގީ ކުރުމުގެ މަސައްކަތް ނުކުރީމަ އެވެ. އެ ލޯނު އަނބުރާ ދައްކަން 25 އަހަރުގެ މުއްދަތެއް ދީފައި އޮތަސް، 15 އަހަރު ތެރޭގައި ދަރަނި ދެއްކޭނެ ކަމަށް ވެސް އޭނާ ވިދާޅުވި އެވެ. އެއާޕޯޓަށް ލިބޭ އާމްދަނީއަށް ބެލިޔަސް، އެ މުއްދަތުގައި ލޯން ދެއްކޭނެ ކަމުގެ ޔަގީންކަން އޭނާ ދެއްވި އެވެ.\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ރަންވޭ އާއި މިހާރު ބޭނުން ކުރަމުން އަންނަ ރަންވޭ.\nއެއާޕޯޓު ތަރައްގީއާ ގުޅޭ ގޮތުން އިދިކޮޅު ފަރާތްތަކުން ދައްކާ ވާހަކައަށް ރައްދު ދެއްވައި ސައީދު ވިދާޅުވީ "ދެ ކޮމްޕިއުޓަރާއި ހަތަރު ރިސޯޓު ލިބިގެން" ގައުމު ހިންގޭނެއޭ ބުނި އެމްޑީޕީ މީހުންނަށް އެކަން އެގޮތަށް ވިސްނިފައި އޮތަސް، އެއީ ހަގީގަތެއް އެކުލެވޭ ވާހަކައެއް ނޫން ކަމަށެވެ. އެއާޕޯޓަށް ލިބޭ އާމްދަނީ އާއި ރާއްޖެ އަށް ލިބޭ އާމްދަނީން ދަރަނި ދެއްކުމަކީ ސަރުކާރަށް ފަސޭހަ ކަމެއް ކަމަށް ވެސް މިނިސްޓަރު ވިދާޅުވި އެވެ.\n"އިގްތިސާދު ފުޅާވެގެން ދިޔައިމަ، އެއާޕޯޓަށް އަންނާނެ މޫވްމަންޓް ބައްލަވާ،" ސައީދު ވިދާޅުވި އެވެ.\n- ފުޓްސަލް ދަނޑާއި ސްޕޯޓްސް އެރީނާ އާއި ބަނދަރާއި ޕޯޓުގެ މަސައްކަތް ދަނީ ކުރިއަށް.\n- ބޮލަކަށް ޖެހޭ މިންވަރު 4000 ޑޮލަރުން 10،000 ޑޮލަރަށް ވަނީ އަރާފައި.\n- ރާއްޖޭގެ ރިޒާވް 200 މިލިިއަން ޑޮލަރުން 700 މިލިއަން ޑޮލަރަށް.\n- ފުނަދޫގައި ހަތަރު މަސް ދުވަހަށް ތެޔޮ ރައްކާކުރެވޭ ނިޒާމެއް ވަނީ ގާއިމުކޮށްފައި.\nރައީސް ޔާމީނާ، ޕީޕީއެމްގެ ރިޔާސީ ޓިކެޓު ރަސްމީކޮށް ހަވާލުކުރުމަށް ބޭއްވި ޖަލްސާގައި، އެމަނިކުފާނުގެ ސަޕޯޓަރުންނަށް އަތްޕުޅުން ހަނާ އަޅުއްވަނީ.---ފޮޓޯ: ނިޝާން އަލީ/މިހާރު\n"މިއީ ފޮތެއްގައި ކުރަހާފައި އޮތް މަންޒަރެއް ނޫން، ހަގީގަތް"\nސައީދު ވަނީ އެކި ރަށްރަށުގައި ހިންގާ ތަރައްގީގެ އެކިއެކި މަޝްރޫއުތަކުން މިސާލު ނަންގަވައިފަ އެވެ. ކެތު ލެބެއް ހަދައި ހިތުގެ ފަރުވާ ރާއްޖެ އިން ލިބެ އެވެ. ނުކުޅެދުންތެރިކަން ހުންނަ ކުދިންނަށް ވަޒީފާގެ އެތައް ފުރުސަތުތަކެއް ފަހިކޮށްދީފި އެވެ. އެއްވެސް ކުއްޖަކު ބާކީނުވާ ތައުލީމީ ސިޔާސަތާ އެކު، ފޮތްތަކުގެ ބަދަލުގައި ކޮންމެ ކުއްޖަކަށް ޓެބްލެޓެވެ. ކޮންމެ ރަށެއްގައި ބޭސްފިހާރައެކެވެ. ރަށްރަށުގައި ފެނާއި ނަރުދަމާގެ ނިޒާމު ގާއިމުކޮށް ނިންމަނީ އެވެ. ރައްޔިތުންނަށް ބޯހިޔާވަހިކަން މިހާ ބޮޑަށް ހިންގި ޒަމާނެއް އަދި ނާދެ އެވެ. ދިވެހިން ދުށް ހުވަފެންތަކުގެ ހަގީގީ ކުލަ ޖެހެން ފަށައިފި އެވެ.\n"ހުޅުމާލެ ބައްލަވާ މިއިން ދުވަހަކު، ނާންނަ ތަރައްގީ އެ އަންނަނީ. މިއިން ޒަމާނަކު ކޮންސްޓްރަކްޝަން ފެނުނުތޯ؟ ފުނަދޫއަށް ބަލާ، އެއް މަސް ދުވަހުގެ ތެޔޮ ރައްކާކުރެވޭ ތަނެއް ތިއީ މީގެ ކުރިން. މިހާރު ހަތަރު މަސް ދުވަހުގެ ތެޔޮ ރައްކާކުރެވޭނެ. ބައްލަވާ އެސްޓީއޯ ބޯޓަށް. ބޮޑު ފިއުލް ކެރިއާއެއް. މިއީ ރާއްޖޭގައި ހުރި އެއްޗެހިތޯ؟ މި ސަރުކާރުން ކުރި އިންވެސްޓްމަންޓެއް އެއީ. އަޅުގަނޑުމެންގެ ގައުމަށް ތެޔޮ ގެންނަނީ އަޅުގަނޑުމެންގެ ބޯޓަކުން. މިހިރީ ފެންނަން ހުރި ހަގީގަތް،" ވެލާނާގޭ 11 ވަނަ ބުރީގައި ހުންނަވައި ހުޅުމާލެ އާއި ފުނަދޫ އަދި ބަނދަރުކޮށްފައި އޮތް ތެޔޮ ބޯޓަށް އިޝާރާތް ކުރައްވައި ސައީދު ވިދާޅުވި އެވެ.\n"މާލެ އާއި ހުޅުލެއާ ދެމެދު ނޭޅޭނެ ކަމަށް ބުނި ބްރިޖު ވެސް އެޅިއްޖެ ނޫންތޯ؟. ގައުމަށް އިންސާފުވެރި، ހަމަޖެހޭ ތަރައްގީ ކުރިއަރާދާ ވެރިކަމެއް ދިވެހިން އަބަދުވެސް އުންމީދުކުރީ. މި ސާބިތުކަން މަތީގައި ތިބެއްޖެ ނަމަ، މި ސަރަހައްދުގައި އޮތް އެންމެ މުއްސަނދި ގައުމަށް ވެގެންދާނެ."\nއިތުރު ލިޔުންތައް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން ކުރީގެ މިނިސްޓަރު މުހައްމަދު ސައީދު


Siyaasee beynumah MDP ah nisbaiyvaa madhu bayaku vanee qaumu baibaikoffa: Shareef\n"ސިޔާސީ ބޭނުމަށް އެމްޑީޕީގެ މަދު ބަޔަކު ވަނީ ގައުމު ބައިބައިކޮށްފައި"\nމަޖިލީހުގެ މަރަދޫ ދާއިރާގެ އެމްޑީޕީ މެންބަރު އިބްރާހިމް ޝަރީފް. އެމްޑީޕީގެ ބަޔަކު ގައުމު ބައިބައިކޮށްލީ ސިޔާސީ ބޭނުމަށްކަމަށް ޝަރީފް ސިފަކުރެއްވި- ފޮޓޯ: މަޖިލިސް\nވެރިކަން ކުރާ އެމްޑީޕީގެ ބަޔަކު ސިޔާސީ ބޭނުމަށް ރާއްޖެ ބައިބައިކޮށްލި ކަމަށް މަރަދޫ ދާއިރާގެ މެމްބަރު އިބްރާހިމް ޝަރީފް ސިފަކުރައްވައިފި އެވެ.\nމަޖިލީހުގެ ރައީސްއަށް ރަސްމީގެކޮޅު ހަމަޖެއްސުމަށް މަޖިލީހުގެ އިމްތިޔާޒުތަކާއި ބާރުތަކުގެ ގާނޫނަށް އިސްލާހު ގެނައުމަށް ހުށަހެޅި ބިލު ސަލާމަތީ ހިދުމަތްތަކާ ބެހޭ ކޮމެޓީން ދިރާސާކުރުމަށް ފަހު އެކުލަވާލި ރިޕޯޓަށް މަޖިލީހުގައި މިއަދު ކުރި ބަހުސްގައި ޝަރީފްއާއި އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) އާއި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) އާ ދެމެދު ހޫނު ބަހުގެ ހަމަލާތަކެއް ރައްދު ކުރިއެޗެ.\nބަހުގެ ހަމަލާތައް ފެށުނީ ވަހީދު އާއި އިމްތިޔާޒް ހަރުކަށި ފިކުރާއި ނަފްތަރު އުފެއްދުމާ ގުޅޭގޮތުން ދެއްކެވި ވާހަކަތަކަށް ފަހު އެވެ. އެގޮތުން މުސްލިމަކު ކާފަރެއްކަމަށް ހެދުން ކުށަކަށް ހެދުމަށް ތުޅާދޫ ދާއިރާގެ މެމްބަރު ހިސާން ހުސެއިން ހުށަހެޅުއްވި ބިލަކީ ސެކިއުލާ ބިލެއް ކަމަށް ބުނެ ދައްކާ ވާހަކަތަކަށް ވަހީދު ވަރަށް ބޮޑަށް ފާޑު ވިދާޅުވި އެެވެ.\nއެ ދެ ބޭފުޅުންގެ ވާހަކަތައް ޝަރީފް ސިފަކުރެއްވީ އިސްލާމްދީނަށް ކުރި ފުރައްސާރައެއްގެ ގޮތުގަ އެވެ. ހާއްސަކޮށް އިސްލާމް ދީނަކީ ބޮން ގޮއްވާ އަދި މީހުން މަރާ ދީނެއް ކަމަށް ދޭހަވާ ފަދަ މޭރުމަކުން ވަހީދު ވާހަަކަ ދެއްކެވި ކަމަށް ޝަރީފު ތުހުމަތުކުރެއްވި އެވެ.\nޝަރީފް ވިދާޅުވީ އިސްލާމް ދީނަށް ނަފްތަރުވާގޮތަށް ވަހީދާއި އިމްތިޔާޒް ވާހަކަ ދައްކާ ކަމަށެވެ.\nޝަރީފްގެ ވާހަކަތަކަށް ރައްދު ދެއްވައި ވަހީދު ވިދާޅުވީ އޭނާ އިސްލާމް ދީނަށް އިހާނެތިވާ ގޮތަށް އެއްވެސް ވަރަކަށް ވާހަަކަ ނުދައްކާ ކަމަށެވެ. އަދި ޝަރީފް ހެއްދެވީ ކަނޑައެޅިގެން ދޮގެއް ކަމަށެވެ.\n"އަޅުގަނޑަށް ކަނޑައެޅިގެން ހަމަލާދޭ ގޮތަށް ހިތްވަރުދޭ ގޮތަށް މެމްބަރު [ޝަރީފް] އެ ވާހަކަ ދައްކަވަނީ" މީގެ ކުރިން ވެސް އިސްލާމް ދީނާ ގުޅޭ ގޮތުން ވާހަކަ ދެއްކުމުން އެކިއެކި އިންޒާރު ލިބިވަޑައިގެންނެވި ވަހީދު ވިދާޅުވި އެވެ.\nޝަރީފް އަށް ރައްދު ދެއްވައި އިމްތިޔާޒް ވިދާޅުވީ ޝަރީފް ދެއްކެވި ވާހަަކަތަކަކީ ވަހީދުއަށް ހަމަލާ ދިނުމަށް ބާރުލިބޭ ފަދަ ވާހަކަތަކެއް ކަމަށް ބެލެވިދާނެ ކަަމަށެވެ.\n"ލޭ ހުއްދަކުރުމަށް އަނެއްކާވެސް ހިތްވަރުދެވޭ ކަހަލަ ވާހަކައެއް ނުދެއްކެވޭނެ ރައްޔިތުންގެ މަޖިލީހުގައެއް އިސްލާމްދީނާ ގުޅުވައިގެނެއް." އިމްތިޔާޒް ވިދާޅުވި އެވެ.\nއެ ޒުވާބުގެ ތެރެއަށް ވަހީދު އަނެއްކާވެސް ވަންނަވައި ވިދާޅުވީ ޝަރީފަކީ އެމްއެމްޕީއާރުސީގެ ހިޔާނާތުން ރިޝްވަތު ނަންގަވައިގެން ހުންނެވި ބޭފުޅެއް ކަމަށެވެ. އަދި އޭނާއަކީ އިސްލާމް ދީން ދެކެ ލޯބިވާ ހަމައެކަނި ބޭފުޅަކު ކަމަށް ބުނުން ބަލައިނުގަނެވޭނެ ކަމަށެވެ.\nޝަރީފް ވިދާޅުވީ އިމްތިޔާޒާއި ވަހީދުވެސް މަސައްކަތް ކުރަނީ ރާވައިގެން އޭނާ ބޮލުގައި ތުހުމަތު އަޅުވައި ފިތުނަ އުފެއްދުމަށް ކަމަށާއި ހިޔާނާތުގެ އެއްވެސް ފައިސާއެއްގައި ޖެހިފައި ނުވާނެ ކަމަށެވެ.\n"އަޅުގަނޑުމެންގެ ތެރޭގައި މިހާ ހިސާބަށް ކަންކަން ދިޔައީ އެކަށީގެންވާވަރަށް ވުރެ ބޮޑަށް ސިޔާސީ މަގުސަދަށް ވަކި ކަހަލަ ބޭފުޅުންތަކެއް އަބަދު ރައްޔިތުންނާ ވިއްދައިގެން ފިތުނަ ފަސާދަ އުފައްދައި. އަޅުގަނޑުގެ ބޮލުގައި ތުހުމަތެއް އެޅުނޭ ކިޔާފައި އަޅުގަނޑު ވައްކަންކުރި މީހަކަށް ހެދުމުގެ ނަތީޖާއެއްގެ ގޮތުން އަޅުގަނޑަށް ބޮޑެތި ބިރުތަކެއް އެބައާދޭ. ނަފުރަތު އުފެދިގެން އަޅުގަނޑަށް މަރުގެ އިންޒާރުތައް އެބަ އާދޭ. އެ ބޭފުޅުންވެސް މަސައްކަތް ކުރައްވަމުންދަނީ ނަފުރަތު އުފައްދަން." ޝަރީފް ވިދާޅުވި އެވެ. "ސީޔާސީ ބޭނުމަށް މުޅި މި ރާއްޖެ ބައިބައިކޮށްލި ބޭފުޅުންނަކީ މިއީ. ތިމާމެން އަމިއްލައަށް ފޭހުނު އިލޮށިގަނޑު ތިމާމެންގެ ލޮލަށް ހެރޭ ދުވަސް އަންނަކަން އެބޭފުޅުންނަށް އެނގިވަޑައިގަންނަވާ. މުޅި ގައުމު ބައިބައިކޮށް ފަސާދަކޮށް އެ ބޭފުޅުންގެ ސިޔާސީ ވަކި ބޭނުމެއް ހާސިލުކުުރުމުގެ ނަތީޖާއެއްގެ ގޮތުން މިހެން ދިމާވީ"\nއެމްޑީޕީ ރައްޔިތުންގެ މަޖިލިސް އިބްރާހިމް ޝަރީފު + އިމްތިޔާޒު ފަހުމީ


ބައިޑަންގެ ސަރުކާރުން ޗައިނާއާ ގުޅިގެން މަސައްކަތްކުރާނެކަމަށް ބެލެވޭ\nއެމެރިކާގެ އިންތިހާބު ކާމިޔާބުކޮށްފައިވާ ޑިމަކްރެޓިކް ޕާޓީގެ ކެނޑިޑޭޓް ޖޯ ބައިޑަންއަށް ޗައިނާގެ ސަރުކާރުން މަރުހަބާ ކިޔައިފިއެވެ.\nޗައިނާގެ ފޮރިން މިނިސްޓްރީގެ ތަރުޖަމާނު ވޭންގ ވެންބިން މީޑިއާއަށް މައުލޫމާތުދީފައިވާ ގޮތުގައި، އެމެރިކާގެ ރައްޔިތުންގެ ނިންމުމަށް ޗައިނާއިން ފުރިހަމައަށް އިހުތިރާމްކޮށް، ޖޯ ބައިޑަންއަށް އެ ގައުމުން މަރުހަބާ ކިޔައެވެ. އިތުރަށް ވެންބިން ވިދާޅުވީ، އެމެރިކާގެ އިންތިހާބުގެ ނަތީޖާ ނިންމާނީ އެ ގައުމުގެ ގާނޫނުތަކާއި އެއްގޮތްވާ ގޮތުގެ މަތިންނެވެ. އަދި އެކަން ޗައިނާއިން ފުރިހަމައަށް ބަލައިގަނެއެވެ.\nއެމެރިކާގެ ރައީސްކަމަށް ޑޮނާލްޑް ޓްރަމްޕް އިންތިހާބުވުމާއެކު، ދުނިޔޭގެ އެންމެ ބޮޑު ދެ އިގްތިސާދު ކަމަށްވާ ޗައިނާއާއި އެމެރިކާއާ ދެމެދު އޮތް ގުޅުންވަނީ ވަރަށް ބޮޑަށް ހީނަރުވެފައެވެ. އެގޮތުން، ޓްރަމްޕްގެ ސިޔާސަތްތަކުގެ ސަބަބުން ދެ ގައުމުގެ އިގްތިސާދުވެސް ކުރިއަރަންޖެހޭ މިންވަރަށް ކުރިނާރާކަމަށް ގިނަ އިކޮނޮމިސްޓުން އަންނަނީ ފާހަގަކުރަމުންނެވެ. މީގެއިތުރުން، ކޮރޯނާ ވައިރަސްއަކީ "ޗައިނީޒް ވައިރަސް"އެއް ކަމަށް ބުނެ ޓަރަމްޕް ވާހަކަދައްކަވަމުންދާތީ އެކަމާ ކަންބޮޑުވާކަން ޗައިނާއިންވަނީ ތަކުރާރުކޮށް ފާހަގަކޮށްފައެވެ.\nޓްރަމްޕާއި ހިލާފަށް ބައިޑަންގެ ސަރުކާރުން ޗައިނާއާ ގުޅިގެން މަސައްކަތްކުރާނެކަމަށް ބެލެވެއެވެ. އެގޮތުން މޫސުމަށް އަންނަ ބަދަލުތައް ފަދަ މުޅި ދުނިޔެއަށް ކުރިމަތިވާ ކާރިސާތަކުން އަރައިގަތުމަށް ދެ ގައުމުން ގުޅިގެން މުސްތަގްބަލުގައި މަސައްކަތްކުރާނެކަމަށް ބެލެވެއެވެ.\nޗައިނާއިން ޖޯ ބައިޑެންއަށް މަރުހަބާކިޔާފައިވާއިރު، ދުނިޔޭގެ އެންމެ ބޮޑު އެއް ބާރުކަމަށްވާ ރަޝިޔާއިން އަންނަނީ ބައިޑަންއަށް މަރުހަބާކިޔުމަށް ދެކޮޅު ހަދަމުންނެވެ. ކެމްޕޭން ދުވަސްވަރު ބައިޑެން ފާހަގަކުރެއްވި ގޮތުގައި، ރަޝިޔާއަކީ އެމެރިކާގެ އެންމެ ބޮޑު ހަތުރެވެ.\nޗައިނާ އެމެރިކާ ޑޮނަލްޑް ޓްރަމްޕް ރަޝިޔާ ޖޯ ބައިޑެން\nAugust 19, 2020 15:45:58\nޑިމޮކްރަޓިކް ޕާޓީގެ ޓިކެޓް ބައިޑެންއަށް\nAugust 21, 2020 20:22:11\nރައީސެއްގެ ގޮތުގައި ޓްރަމްޕް ފެއިލްވެއްޖެ: ބައިޑެން


SunOnline: Qatar gai onna world cup ge Official logo dhahkaalaifi\nގަތަރުގައި އޮންނަ ވޯލްޑް ކަޕުގެ އޮފިޝަލް ލޯގޯ ދައްކާލައިފި\nޢަބްދުﷲ އައިމަން 04 Sep 2019, 10:47\nގަތަރުގައި ބާއްވާ ވޯލްޑް ކަޕުގެ ލޯގޯ ދައްކާލުމުގެ ތެރެއިން --- ފޮޓޯ// އަލްޖަޒީރާ\nދުނިޔޭގައި މިހާތަނަށް އެންމެ ބޮޑު ޙަރަދަކާ އެކު ބޭއްވޭ ވޯލްޑްކަޕަށް ގަތަރުން ތައްޔާރުވަމުން އަންނަ އިރު އެ މުބާރާތުގައި ބޭނުން ކުރާނެ އޮފިޝަލް ލޯގޯ ދައްކާލައިފި އެވެ.\nދެހާސް ބާވީސް ވަނަ އަހަރު ގަތަރުގައި ބާއްވަން ތައްޔާރުވާ ވޯލްޑް ކަޕުގެ އޮފިޝަލް ލޯގޯ ރޭ އާންމު ކޮށްފައިވާ އިރު އެ ލޯގޯގައި އަރަބިންގެ އާދަކާދައާއި އެ ވެރިންގެ ބިންތައް ރަމްޒުކޮށްދެ އެވެ. ގަތަރުގެ ދިދައިގައި ހުންނަ ހުދާއި ރަތް ކުލަ އެކުލެވިގެންވާ މި ލޯގޯ އިންނަނީ "އިންފިނިޓީ" ގެ ސިމްބޮލް އިންނަ ގޮތަށެވެ.\nގަތަރު ވޯލްޑް ކަޕުގެ އޮފިޝަލް ލޯގޯ\n"އޮމާކޮށް ފެންނަ ބަނޑިތަކުން އެ ފެންނަނީ އަރަބިންގެ ސަހަރާތައް. އަދި މެދު ކެނޑުމެއް ނެތި ގޮސް ދެ ކޮޅު ގުޅުވާފައި އެވަނީ "އަށެއް" ރަމްޒުކޮށްދިނުމަށް. އަށެއް ރަމްޒު ކޮށްދެނީ މުބާރާތް ކުޅޭނެ އާދަޔާ ޙިލާފަށް ރީތި އަށް ސްޓޭޑިއަމް. "އިންފިނިޓީ" ސިމްބޮލް ރަމްޒު ކޮށްދެނީ ފުޓުބޯޅައިން މުޅ ދުނިޔެ ގުޅިފައިވާ ކަން." ފީފާއިން ނެރުނު ބަޔާނެއްގައި ބުނެފައިވެއެވެ.\nއިއްޔެ ރަސްމީކޮށް މި ލޯގޯ ދައްކާލާފައި ވަނީ ގަތަރުގެ މިނިވަން ދުވަހާއި ވެސް ދިމާކޮށެގެންނެވެ. އެހެން ކަމުން ވޯލްޑް ކަޕުގެ ލޯގޯ އިއްޔެ ވަނީ ގަތަރުގެ އެކި އެކި ބޮޑެތި އިމާރާތްތަކުގައި ވެސް ދައްކާލައި ޕްރޮމޯޓް ކުރުމުގެ މަސައްކަތް ފަށައިފަ އެވެ.\nގަތަރުގައި ބާއްވާ ވޯލްޑް ކަޕު ބޭއްވުމަށް ރާވަމުން އަންނަނީ ނޮވެމްބަރު ޑިސެމްބަރު ހިސާބުގަ އެވެ. މިއީ މިހާތަނަށް ވެސް މި މުބާރަތް އެދުވަސްވަރު ބާއްވަން ރާވާ ފުރަތަމަ ފަހަރެވެ. ފީފާއިން އެގޮތަށް ނިންމީ އާއްމު ގޮތެއްގައި މުބާރާތް ބާއްވާ ދުވަސްވަރު ކަމުގައިވާ ޖޫން ޖުލާ އަކީ ގަތަރަށް ވަރަށް ވެސް ހޫނު ދުވަސްވަރަކަށް ވާތީ އެވެ.


Fenvaru dhahkaalai Barcelona semi ah | Mihaaru\nބާސެލޯނާގެ ކުޅުންތެރިން ގޯލް ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nފެންވަރު ދައްކާލައި ބާސެލޯނާ ސެމީ އަށް\n31 ޖެނުއަރީ 2019 - 09:12 24 comments\nބާސެލޯނާ (ޖެނުއަރީ 31) – ފުރަތަމަ ލެގުން ބަލިވި ބާސެލޯނާ އިން ދެ ވަނަ ލެގުގައި ރޭ ސެވިއްޔާ އަތުން ތަފާތު ބޮޑުކޮށް 6-1 އިން މޮޅުވެ ސްޕެނިޝް ކަޕުގެ ސެމީ ފައިނަލުން ފުރުސަތު ހޯދައިފި އެވެ.\nސެވިއްޔާގެ ދަނޑުގައި ކުޅުނު ފުރަތަމަ ލެގު 2-0 އިން އެ ޓީމު ކާމިޔާބުކޮށްފައިވުން ސެމީގެ ފުރުސަތު އޮތީ ބޮޑުކޮށެވެ. އެކަމަކު ރޭގެ ތަފާތު ބޮޑު ނަތީޖާއާ އެކު ބާސެލޯނާ އިން ސެވިއްޔާ އަށް އެއްވެސް ފުރުސަތެއް ނުދިނެވެ. އެ ޓީމު ސެމީ އަށް ދިޔައީ ދެ ލެގުގެ އެގްރިގޭޓުން 6-3 އިން ކުރި ހޯދައިގެންނެވެ.\nބާސެލޯނާގެ ދަނޑުގައި ރޭ ކުޅުނު މެޗުގައި އެ ޓީމުން ފުރަތަމަ ހާފުގައި ދެ ގޯލް ޖަހައި ޕްރެޝަރު ކަނޑުވާލި އެވެ. ފުރަތަމަ ގޯލް 13 ވަނަ މިނެޓުގައި ފިލިއްޕެ ކުޓީނިއޯ ޖެހިއިރު ދެ ވަނަ ގޯލް 31 ވަނަ މިނެޓުގައި ކާމިޔާބުކުރީ އިވާން ރަކިޓިޗެވެ. ދެ ވަނަ ހާފުގައި، 53 ވަނަ މިނެޓުގައި ޕެނަލްޓީއަކުން ކުޓީނިއޯ އަދި 54 ވަނަ މިނެޓުގައި ސާޖި ރޮބާޓޯ ލަނޑު ޖަހައި ބާސެލޯނާ އަށް ތަފާތު ބޮޑުކޮށްދިނެވެ.\nއޭގެ ފަހުން ސެވިއްޔާގެ އެންޓޯނިއޯ އަރާނާ 67 ވަނަ މިނެޓުގައި ގޯލް ޖަހައި އެ ޓީމަށް އުއްމީދު އާކޮށްދިން ނަމަވެސް މެޗުގެ ފަހުކޮޅު ލުއިސް ސުއަރޭޒާއި ލިއޮނަލް މެސީ ގޯލް ޖަހައި އެ ޓީމަށް ސެމީ ކަށަވަރުކޮށްދިނެވެ.\nކުއާޓާ ފައިނަލުގެ ދެ ވަނަ ލެގުގައި މިރޭ ރެއާލް މެޑްރިޑުން ރަށުން ބޭރުގައި ޖިރޯނާއާ ދެކޮޅަށް ނުކުންނާނެ އެވެ. އަމިއްލަ ދަނޑުގައި މެޑްރިޑް ކުޅުނު ފުރަތަމަ ލެގު 4-2 އިން ވަނީ ކާމިޔާބުކޮށްފަ އެވެ.\nއިތުރު ލިޔުންތައް ބާސެލޯނާ ސްޕެނިޝް ކަޕް\nކްލީވިޔާ އެޕާޓްމެންޓްތައް ހެޔޮ އަގުގައި\nރަން މެޑަލް އެ ހޯދީ ހުރިހާ އުޒުރެއް ބަލިކޮށްފައި!\nވަޒީފާ ނެތި، މައިންބަފައިންގެ އެހީގައި އުޅޭ ޒުވާނުން!\nބޯންމެރޯއަށް ފަހު ފަރުވާދެނިކޮށް ކުޑަކުއްޖަކު މަރުވެއްޖެ\nSenior Associate & Associate in Audit & Assurance\nSupport, Finance and Admin


SunOnline: ''Siyaasee kaamiyaabee aai media ge gulhun'' ge namugai fotheh nerefi\n"ސިޔާސީ ކާމިޔާބީއާއި މީޑިއާގެ ގުޅުން"ގެ ނަމުގައި ފޮތެއް ނެރެފި\nނަޖާހު މަސްއޫދު 05 Jul 2020, 13:49\nމިނިސްޓްރީ އޮފް ޖެންޑާ ފެމެލީ އެންޑް ސޯޝަލް ސާވިސަސްގެ މީޑިއާ ޑިރެކްޓަރު އިބްރާހިމް މުހައްމަދު ލިޔުއްވާފައިވާ "ސިޔާސީ ކާމިޔާބާއި މީޑިއާގެ ގުޅުން" ފޮތް -- ސަން ފޮޓޯ\nމިނިސްޓްރީ އޮފް ޖެންޑާ ފެމެލީ އެންޑް ސޯޝަލް ސާވިސަސްގެ މީޑިއާ ޑިރެކްޓަރު އިބްރާހިމް މުހައްމަދު ލިޔުއްވާފައިވާ "ސިޔާސީ ކާމިޔާބާއި މީޑިއާގެ ގުޅުން" ފޮތް މިއަދު ނެރެދެއްވައިފި އެވެ.\nމީޑިއާގެ ދާއިރާގައި 13 އަހަރު ހިދުމަތްކުރައްވާފައިވާ އިބްރާހިމް ލިޔުއްވި އެ ފޮތް ނެރެދެއްވީ މިއަދު ރައްޔިތުންގެ މަޖިލީހުގައި ބޭއްވި ކުޑަ ރަސްމިއްޔާތެއްގައި، މަޖިލީހުގެ ރައީސް، ރައީސް މުހައްމަދު ނަޝީދެވެ.\nއެ ފޮތުގައި ސިޔާސީ ދާއިރާގައި ހަބަރާއި މައުލޫމާތުން ހޯދި ދާނެ ފައިދާތަކާއި ދެވިދާނެ ގެއްލުންތަކާއި ސަރުކާރެއްގައި ހަބަރާއި މައުލޫމާތު ފެތުރުމާއި މީޑިއާގެ ވަސީލަތްތަކުގެ މުހިންމުކަން އޮތް މިންވަރު ކިޔައިދެ އެވެ. އޭގެ އިތުރުން ދިވެހިރާއްޖޭގެ މީޑިއާގެ ތާރީހަށް ވެސް އަލިއަޅުވާލާފައިވެ އެވެ. އަދި ސަރުކާރެއް ކާމިޔާބުކަމާ އެކު ހިންގުމުގައި މީޑިއާގެ ދައުރު ފޮތުގައި ބަޔާންކޮށްފައިވެ އެވެ.\nދިވެހިރާއްޖޭގައި ރައީސްކަން ކުރެއްވި ބައެއް ބޭފުޅުން ވެރިކަން ހޯއްދެއްވުމަށް މީޑިއާ ބޭނުން ކުރެއްވި ގޮތާއި، ވެރިކަމުގައި މީޑިއާ ބޭނުންކުރެއްވި ގޮތްތަކާ ބެހޭ ގޮތުން ފޮތުގައި ލިޔެފައިވެ އެވެ. އެގޮތުން، ރައީސް މައުމޫން އަބްދުލްގާއްޔޫމާއި ރައީސް މުހައްމަދު ނަޝީދު އަދި ރައީސް އަބްދުﷲ ޔާމީން އަބްދުލްގައްޔޫމް މީޑިއާގެ ބޭނުންކުރެއްވި ގޮތަށް ފޮތުގައި އަލިއަޅުވާފައިވެއެވެ.\n"ސިޔާސީ ކާމިޔާބާއި މީޑިއާގެ ގުޅުން" ފޮތް ނެރެދިނުމަށް ބޭއްވި ރަސްމިއްޔާތުގެ ތެރެއިން --\nޖުމުލަ 164 ސަފުހާގެ މި ފޮތުގައި 18 ޗެޕްޓަރު ހިމެނެއެވެ. މި ފޮތުގައި ފާހަގަކޮށްލެވޭ ޗެޕްޓާތަކުގެ ތެރޭގައި އަބުރު ކަތިލުން، ދުދޫމަތިން ދެކެވޭ ވާހަކަ، ސިޔާސީ ޗަރުކޭސް، ސިޔާސީ މަސްރަހުގައި މީހުން ބެހިގެންވާ ބާވަތްތައް، މައުލޫމާތު އާންމުކުރުމުގައި ސަރުކާރާއި އިދިކޮޅު ފަރާތްތަކުގެ ތަފާތު، ނޫސްވެރިންނާ ސަރުކާރުގެ ގުޅުން، ސިޔާސީ އަދި ކަންނެތް ނޫސްވެރިކަން، ސަރުކާރުގެ ސިޔާސީ ކެމްޕޭން ފެށޭ ވަގުތު އަދި ތުހުމަތުތަކުން ބަރީއަވުން ހިމެނެއެވެ.\nރާއްޖޭގެ ސިޔާސީ މައިދާނުގައި ފާހަގަކުރެވޭ ވިއްސަށް ވުރެ ގިނަ ބޭފުޅެއްގެ ވާހަކަ އެކި މިސާލުގެ ސިފަސިފައިގައި ފޮތުގައި ބަޔާންކޮށްފައިވެ އެވެ. އަދި ބަނައިލްއަގުވާމީ ގޮތުން ފާހަގަކުރެވޭ 12 ބޭފުޅެއްގެ ނަން ވެސް މި ފޮތުގައި ފާހަގަކޮށްފައިވެއެވެ.\n"މި ފޮތް ހުށަހަޅައިދިނުމުގައި އިސްކަންދީފައި ވާނީ ބައިނަލްއަގުވާމީ ދުނިޔެއާއި ދިވެހިރާއްޖޭގައި ފަހުގެ ތާރީހުތަކުގައި ހިނގައިފައިވާ މުހިންމު ހާދިސާތަކާއި، ފާހަގަކުރެވޭ އެކިއެކި ޝަހުސިއްޔަތުތަކުން މިސާލު ނަގައިގެން ވަކި ފަރާތަކަށް ބުރަވުމެއް ނެތިއެވެ." ފޮތުގެ ފެށުމުގެ ބަހުގައި އިބްރާހީމް ލިޔުއްވައިފައިވެއެވެ.\nއިބްރާހިމް ވިދާޅުވި ގޮތުގައި، އެ ފޮތަކީ މީޑިއާގައި ހަރަކާތްތެރިވާ ފަރާތްތަކަށާއި، ސިޔާސީ ދާއިރާގައި ހަރަކާތްތެރިވާ ފަރާތްތަކަށާއި، ސިޔާސީ ކަންކަމަށް ޝައުގުވެރިވާ މީހުންނަށާއި، ސަރުކާރުގައި މީޑިއާގެ މަސައްކަތްކުރާ ފަރާތްތަކުގެ އިތުރުން ކިޔަވާ ކުދިންނަށް ގިނަ މައުލޫމާތުތަކެއް ލިބިގެންދާ ފޮތެކެވެ.\nއޭނާ ވިދާޅުވީ، އެ ފޮތް ބައެއް ބްކްޝޮޕްތަކުން ލިބެން ހުންނާނެ ކަމަށެވެ.\nއިބްރާހިމަކީ ހެރިއޮޓް ވޮޓް ޔުނިވާސިޓީގެ ބެޗްލާ އޮފް ބިޒްނަސް އެޑްމިނިސްޓްރޭޝަންގެ ދާއިރާއިން މަތީ ތައުލީމް ހާސިލުކުރައްވައި ބޭރު ގައުމުތަކުގައި މީޑިއާގެ ދާއިރާއިން ތައުލީމާއި ތަމްރީނު ހޯއްދަވާފައިވާ ބޭފުޅެކެވެ. އޭނާ މީޑިއާގެ ދާއިރާއަށް ނުކުމެވަޑައިގެންނެވީ ރައީސް މައުމޫނުގެ ވެރިކަމުގެ އެންމެ ފަހު އަހަރުތަކުގައެވެ. އެ މުއްދަތުގެ ތެރޭގައި ނޫސްވެރިކަމުގެ މަސައްކަތުގައި އުޅުއްވަނިކޮށް ދެ ފަހަރަށް ހައްޔަރުކޮށް، އެއް ފަހަރު ޖަލުގައި ބަންދުކުރިއެވެ. އިބްރާހީމަކީ 2008 ވަނަ އަހަރު ޕާކިސްތާނުގެ ކުރީގެ ބޮޑުވަޒީރު ބޭނަޒީރު ބުއްޓޫ އަވަހާރަކޮށްލެވުނު ޕާކިސްތާނުގެ އާންމު އިންތިހާބުގައި ހަރަކާތްތެރިވި ބައިނަލްއަގުވާމީ އެންމެ ހަގު އޮބްޒާވަރުވެސްމެއެވެ.


"Palestine Ge Baaru Huri Meehunnah l. Gamun 512 Goathi " - Vaguthu\nކޮވިޑް-19: ފައްސިވާ ދިވެހިންގެ އަދަދު އިތުރުވާން ފަށައިފި - 15 ގަޑިއިރު ކުރިން\n"ފަލަސްތީނުގެ ބާރު ހުރި މީހުންނަށް ލ. ގަމުން 512 ގޯތި"\n4 މަސް ކުރިން ( ފެބުރުއަރީ 10, 2020 )\nކެންދޫ ދާއިޜާގެ މެމްބަރ އަލީ ޙުސައިން\n"ފަލަސްތީނު"ގެ ބާރުހުރި މީހުންނަށް ހިލޭ ލ. ގަމުން ދީފައިވާ 512 ގޯތި އެބައޮތް ކަމަށް ކެންދޫ ދާއިރާގެ މެންބަރު އަލީ ހުސައިން ވިދާޅުވެއްޖެއެވެ.\nއަލީ ހުސައިން މިހެން ވިދާޅުވީ، މާލެއަށް ދިމާވެފައިވާ ތޮއްޖެހުމުގެ މައްސަލައަކީ ފަލަސްތީނުގެ ރައްޔިތުން އަތުން އެމީހުންގެ ބިންތައް އެހެން ބަޔަކު ފޭރިގަނެފައިވާ ފަދަ މައްސަަލައެއް ގޮތައް ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ އެމްޑީޕީ މެންބަރު އަދި އެމްޑީޕީގެ ޕާރަލަމެންޓަރީ ގްރޫޕުގެ ޑެޕިއުޓީ ލީޑަރު ޙުސައިން ޝަހީމް (އަނދުން ހުސޭން) ދެއްކެވި ވާހަކަތަކަތާއި ގުޅިގެން ކުރެއްވި ޓްވީޓެއްގައެވެ.\n"ތިޔަބުނާ “ފަލަސްތީނު”ގެ ބާރުހުރި މީހުންނަށް ހިލޭ ލ. ގަ.މުން ދީފައިވާ 4000 އަކަފޫޓުގެ 512 ގޯތި އެބަ އޮތް. ބާރުހުރި އެހެން މީހުންނަށް ފޮނަދޫ، ތުުލުސްދޫ، ހިންމަފުށި، ކާށިދޫ އަދި ހަނިމާދޫން ދޫކޮށްފައިވަނީ ކިތައްގޯތި؟" އަލީ ހުސައިން ވިދާޅުވިއެވެ.\nއަލީ ހުސައިން ވިދާޅުވީ، މާލޭގެވެސް ނިކަމެތި މީހުންނަށް އެއިންތާކުންވެސް ގޯތިލިބިފައި ނެތް ކަމަށެވެ.\nއަނދުން ހުސޭން އެގޮތަށް ވާހަކަދެއްކުމާއި ގުޅިގެން ގިނަބައެއްގެ ފާޑުކިޔުންތައް އޭނާއަށް ދަނީ އަމާޒުވަމުންނެވެ.\n"ރާއްޖެޓީވީ" ގެ ޕްރޮގްރާމެއްގައި ރޭ ވާހަކަފުޅު ދައްކަވަމުން އަނދުން ހުސޭން ވިދާޅުވީ "މިތަނަށް ދިމާވެފައި މިއޮތީ ފަލަސްތީނަށް ދިމާވެފައި އޮތްފަދަ ކަމެއް." ކަމަށާއި ނަމަވެސް މާލޭ ރައްޔިތުންނަކީ ކިޔަމަންތެރި ބަޔަކަށް ވާތީ ވެރިން ރަނގަޅު ގޮތެއް ހައްދަވައި ދެއްވާނެ ކަމުގެ އުއްމީދުގައި އަދިވެސް މަޑުން ތިބީ ކަމަށެވެ.\nއެނގިފައިވާ ގޮތުން ގަމުން ގޯތި ލިބިފައިވާ ބޭފުޅުންގެ ތެރޭގައި ޑިފެންސް މިނިސްޓާރު މާރިއާ ދީދީ އާއި ރީކޯ މޫސަ އާއި ރައީސް ނަޝީދު ހިމެނިވަޑައިގަންނަވައެވެ.\nމާލޭގެ ތޮއްޖެހުމަށް ހައްލު ގެންނަން ބޭނުން ނޫނީ ގެދޮރުގެ ވިޔަފާރި ކުރާ މީހުން - އަލީ ހުސައިން\nސިއްހީ ނިޒާމު ރަނގަޅުނުކޮށް އެހެން ކަމެއް މުހިއްމެއް ނުވާނެ: އަލީ\nފަރުމަހުގެ މަސްވެރިކަން ކުރާ މީހުންނަށް ސަރުކާރުގެ އެހީތެރިކަން ބޭނުންވޭ: އަލީ ހުސެއިން\nފެބުރުއަރީ 10, 2020 19:40\nމާލޭ މީހުންނަކީ ކަންނެއް ބައެއް. ކުލިން އުޅެވެނީ. ބަޑައް ޖެހުނީމަ ބިން ވިއްކާލަނީ.\nފެބުރުއަރީ 10, 2020 20:00\nތިހެން ކިޔޭނީ ފުރަތަމަ ތިމީހުން މާލެ އައިސް ހަމަ މާލޭ މީހުން ހެން ނޫޅެންޏާމުތާ. ވަރަށްވެސް ހަސީލަތް ނުބައިކަން ހާމަ ވެއްޖެ މާލެ އަންނަ ރާއްޖެތެރޭ މީހުން. ތިހެން ކިޔާ އިރު މާލޭ މީހުން ކަލޭމެންނަށް ތަންތަން ކުއްޔަށް ނުދެންޏާ އުޅޭނެ ހާލު ހިތައް އަރުވާ. އަނގަ އޮތަސް ފުނާފިގު\nފެބުރުއަރީ 10, 2020 21:44\nކުލިތޯ އެއީ ނޫނީ ފެލުންތޯ\nފެބުރުއަރީ 10, 2020 22:26\nބޮޑު އަގުގަ ގިނައިން ކާށި ފެލުވައިދޭން ދަނީ ނުން އަމިއްލަ ގެދޮރު ދޫކޮށް. ދެން ކޮން ވާހަކަ އެއް.\nއެއްކަލަ ޑޮންޑޮން މަތިގަނޑު\nފެބުރުއަރީ 11, 2020 01:49\nއަތުން ފައިން މަސައްކަތެއް.ކުރަން ނުކެރޭ ބަޔަކު ކުއްޔަށް ނުދީ ކައިބޮއި އުޅޭނީ ކިހިނެއް؟ އަނގަ އޮތީތީ އެއްޗެކޭ ކިޔަނީތާ. ކުއްޔަށްވެސް ދޭނެ ވިއްކަންވެސް ވިއްކާނެ. މަސައްކަތް ކޮށްގެން ދިރިއުޅޭކަށް ނުކެރޭނެ.\nފެބުރުއަރީ 10, 2020 20:40\nކޮންމެ ކަމެއްވިޔަސް އެތަނަށްދޯ އައިސްއުޅެންޖެހެނީ\nފެބުރުއަރީ 10, 2020 21:38\nމާލޭމީހުން ވަރަށް ކަންނެތްވާނެ!ބަޔަކު ދާއޮހޮރުވާ މަސަތްކޮށްގެން ހޯދާ ލާރިން ކުލިދިނީމާ ކައިގެން ބޮއިގެން އަރާމުގަ އުޅެނީ ނުވިތާކަށް ކައްކާކަށްވެސް ނޭގޭ އިއްޒަތްތެރިކަމުން ކަންނެތް ކަމުން އެހެންމިހުންލައްވާ ގުލާނު ކުރުވަނީ! އެކަމަކު ތެއްލިފަތް ބަނބުކެޔޮފޮތިކުދިގުޅަރިހާކުރު ނުލިބިގެންވަރެއްހުރެޔޭދޯ ރަންވެސް އެޅޭނީއެޅޭވަރު މިހުނަށޭ އަސަރެކޭކޮށްލާނީ\nފެބުރުއަރީ 10, 2020 22:36\nމާލެ ފިޔަވައި ރާއްޖެތެރޭ މީހުން ހިއްފަސޭހަ ކޮށް އުޅެލަން ނޫން ތަނެއް ނުފެނޭ. އެވެސް ބޮޑު އަގު ދީގެން.\nފެބުރުއަރީ 10, 2020 23:16\nހިއްފަސޭހަ ކޮއްލަން އުފަން ރަށައް. ކަލޭމެން ބބކ ހަދަން ވެސް ޓެެރަސް މައްޗައް އަރަން ޖެހޭނީ.\nފެބުރުއަރީ 11, 2020 10:16\nއެހެންވެ ދޯ ރަށް ދޫކޮށްފަ މާލެ އައިސް ޓެރަސް މަތީމަ ބާބަކިއު ހަދަނީ. އަދިވެސް އަނގަ ތަޅާ.\nފެބުރުއަރީ 10, 2020 19:54\nތިތިބީ ހުސް ސަރުކާރު ބޭފުޅުން ނޫންތަ.. އެއްވެސް މާލޭ ގޯތި ގެދޮރު ނެތް މީހުންނަށް ދިނިއްޔާ ކީތް..\nފެބުރުއަރީ 11, 2020 02:21\nއައްޔެއް ހުސޭނެއް ކިޔާނެ ކަމެއް ނެތް ކަލޭވެސް އަނގަ ނުބާނާ. އެއީ އަސްލު ރީނދޫ ގުންޑާއިންގެ ސިފަ އެފެންނަނީ. މާލެ ވިޔަސް ރާއްޖެތެރެ ވިޔަސް ތަފާތެއް ނުވާނެ. ކަލޭވެސް ތީ އޭގެ އެކަތި. ކޮންމެ ތާކު ހުއްޓަސް ކަލެއަކީ އަނިޔާވެރި ރީނދޫ ފިކުރުގެ ނުބައި މީހެއް.\nފެބުރުއަރީ 11, 2020 10:18\nކަލެއަށް ކިހިނެއް އިނގެނީ މަށަކީ ރީނދޫ ހުން ޖެހިފަ ހުރި މީހެއް ކަމެއް ނޫން ކަމެއް. ؟ އަހާލިނަމަ\nފެބުރުއަރީ 10, 2020 20:27\nމާލޭ ފަލަސްތީނުގެ މީހުންނަށް މުޅިގައުމު މިއޮތީ. ހުޅުމާލޭގަވެސް މާލޭ ފަލަސްތީނުގެ ބާރުހުރި މީހުންގެ ފްލެޓްތަކާއި ގޯތިތައް. މަތިން ފެށިގެން ބަލަން ފަށާބަލަ ކޮންބައެއްގެތޯ ގޯތިތައް ގިނައީ. އަދި ރާއްޖެއިންބޭރު ގައުމުތަކުގަވެސް ގިނައީ މާލޭފަލަސްތީނުގެ ވެރިންގެ ގެތައް. މަޖްލިހާއި ވަޒީރުންގެ ފެންވަރުން ބަލަން ފަށާބަލަ. ގައުމުގެ ހުރިހާ މުއްސަނދިކަމެއް އެމީހުންނަށް.\nފެބުރުއަރީ 10, 2020 20:28\nއެނގިފައިވާ ގޮތުން ގަމުން ގޯތި ލިބިފައިވާ ބޭފުޅުންގެ ތެރޭގައި ޑިފެންސް މިނިސްޓާރު މާރިއާ ދީދީ އާއި ރީކޯ މޫސަ އާއި ރައީސް ނަޝީދު ޢަބްދުﷲ ޝާހިދު ހިމެނިވަޑައިގަންނަވައެވެ.\nފެބުރުއަރީ 11, 2020 01:55\nތިމީހުނަކާހުރެ އެހެން ބަޔަކަށް އެއްވެސް އެއްޗެއް ލިބޭކަށް ނެތޭ. ހުރިހާ ތަނަކަށް އުނދުޅި ބާނާ ތަނެއްގަ ފޫނާއްޓެއް އޮތަސް ބައްކޮށްގެން މިތިބެނީ. މިދެން ބޮޑު އުނދަގުލެއްނު.\nފެބުރުއަރީ 10, 2020 20:35\nރައްޔިތުންވި ސްނާފިކުރުކުރުމަށް ވަރަށް އާދޭހާއެކުދަންނަވަން.\nމިދައްކާވާހަކަތަކުފަހަތުގަ އޮތްއެޖެންޑާގެ ބޭނުމަކީ ދެކޮޅުވެރިކަމާ ފިތުނަފަ ސާދަ އުފައްދާ ބައިބައިވުން އުފެއްދުން.\nފުރަމާލޭގަ އާއި ރާއްޖެތެރޭގަ ދިރިއުޅެނީ ވެ ސްހަމަ ދިވެހިރައްޔިތުން. ރާއްޖެތެރޭގަވެ ސް ތަނަވަ ސްކަމުގަ އުޅޭރައްޔިތުން އުޅެނީހަމަތަނަވަ ސްކަމުގަ ހަމައެފަދައިން މާލޭގެ ރައްޔިތުންވެ ސް ދިރިއުޅެނީ ... ﷲ ނިއުމަތް ތައްމިންވަރުކުރައްވަނީ އެކިމީހުންނައް އެކިމިންވަރަށް. ނިއުމަތްތައް މިންވަރުކުރައްވާފަވާ މީހުންނައް އެކަން މިންވަރުކުރައްވާފަ އެވަނީ އީމާންކަން އިތުރުކޮށް ނިކަމެތިންނައް ދީލަތިވުމައްކަން އޮޅުވާލާ ޒިންމާއިން ބަރީއަވުމަކީ ބޮޑުހަލާކެއް. އެއީ މޮޅުކަމާ ބޮޑާކަންދެއްކުމައް މިންވަރުކުރެއްވިނިއުމަތް ތަކެއްކަމުގާ ދެކިފިތުނައަށް މަގުކޮށުމުގެ ނުބައިނަތީޖާ ދެދުނިޔޭގަވެ ސް ދެކެންޖެހޭނީ ވަރަށް ހިތިކޮށްކަމާމެދަކު ޝައްކެއްވެ ސްނެތް.\nފެބުރުއަރީ 10, 2020 20:36\nމިއީ ދިވެހިންގެ ރާއްޖެ،ވަކިބައެއްގެ ރަށެއް ވަކިބައެއްގެ ބިމެއް ނޯންނާނެ! ޢެންމެން ހަމަހަމަ! ކޮންމެ ތާކުން ވެސް ބިމެއް ކޮންމެ މީހަކަށްވެސް ލިބެންވީ! ޙުރިހާ ވެސް މައްސަލަޢަކީ ހުސައިން މެންކަހަލަ މީހުންގެ ސަބަބުން މާލެ އަށް ތޮއްޖެއްސުވުން! ނުވިތާކަށް ބިދޭސީންވެސް ! ކެރެންޏާ ތޮއްޖެއްސުވި މީހުނަށް އަދަބު ދީބަލަ ލަޓޯފަޓޯ ވާހަކަ ނުދައްކާ!\nފެބުރުއަރީ 10, 2020 20:39\nފެބުރުއަރީ 10, 2020 20:41\nމި ރާއްޖެތެރޭ މުނާފިގުންތައް މިގައުމު ފިތުނައިގެތެރޭގަ ފަސާދަކޮށް ނިންމައިފި! މިމީހުންނަކީ ހުރިހާގޮތަކުންވެސް ހައްދުފަހަނައަޅާފައިވާ ބައެއް!\nފެބުރުއަރީ 10, 2020 21:26\nހިނގާ ތަންކޮޅެއް ތިލަ ކޮށްލަމާ،،، އައްޑޫ ސިޓީ ކައުންސިލް ހުންނަ މަގުގެ މެދެއްހާ ހިސާބުގައި އަނދުން ހުސެން ގެ ބޮޑު ގެއެއް އެބަހުރި!!! އެބޮޑު ބިން އަނދުން ހުސެންއަށް ލިބުނީ އޭނާ އައްޑޫ މީހަކަށް ވީމަތޯ؟؟ ނޫނީ މާލޭގެ ބޮޑަކަށް ވީމަތޯ؟؟ އަދިވެސް،، އަނގަ ހުޅުވާތި!!!!\nފެބުރުއަރީ 10, 2020 22:28\nބަލަގަ އަނގަ ފުޅަ ކުރިޔަސް މާލެ ވާނީ ހަމަ މާލޭ މީހުންގެ ތަނަކަށް. އަމިއްލަ ރަށް ތަރައްގީ ކޮށްގެން ރީތި ކޮށްގެން އަރާމުގަ އޮވެބަލަ އޮތް ތާކު އެއިރަކުން ތިލަ ތިލާއިގެ ވާހަކަތައް ދައްކާކަށެއް ނުޖެހޭނެ ނުން ދޯ\nފެބުރުއަރީ 11, 2020 02:05\nމާލެ ތަރައްގީ ކުރަން މާލޭ މީހަކު އިނގިލިކުރިވެސް ހިއްލާލާފަ ނުހުންނާނެ. މާލޭ މީގަކު ކޮށްފަ ހުރި މަސައްކަތެއް، އިމާރާތެއް ވިޔަސް ނުހުންނާނެ. ހުރިހާ ތަނެއް ހަދާފަހުރީ ރާއްޖެތެރޭ މީހުން. މާލެ ހެދިގެން އުޅޭ މީހުންގެ އަތުން ގޯތިތަކުގެ ރަޖިސްޓްރީ ނަގާ މާލޭން ބާލަންވެސް ޖެހޭ.\nފެބުރުއަރީ 11, 2020 08:42\nކަލޭމެން ބުރަ މަސައްކަތް ކުރީމަ މާލޭ މީހުން ބުރަ މަސައްކަތް ނުކުރާނީތަ. ހަމަ ބުރަ މަސައްކަތުން ހޯދާ ލާރި ކޮޅުން ގޭގޭ ވެސް ހަދާފަ ހުރީ ކަލޭމެން ވެސް ބުރަ މަސައްކަތް ކުރަންޏާ ކީއްވެތަ އަމިއްލަ ގެދޮރު ނުހަދާ ވަޒަން ތަރައްގީ ނުކޮށް ބަހައްޓާފަ މާލެ ތި އަންނަނީ؟.. ތެދު ހަގީގަތަކީ ވެސް ކުށް ކުރުން މިހާރު ގިނައީވެސް ރާއްޖެތެރޭގަ ބޮޑެތި މުޖުރިމުން ފިލާ ތިބެނީވެސް ރަށްފުށުގަ ވައްކަމާ މީހުން މެރުމާ މާރާމާރީ ވެސް ގިނައީ ރާއްޖެތެރޭގަ ކީއްވެތަ ކަންކަން މިހެން ހުންނައިރު މާލެ އަންނަނީ ކަންކަން އިސްލާހު ނުކޮށް.. ؟ ހަސީލަތް ނުބައި މީހުންނާ މުނާފިގުން ވެސް ގިނައީ ރަށްފުށް ތަކުގަ. ޒުވާބެއް ކުރަނޏާ ކަނޑިކި ކަކުލަށް ވުރެން މައްޗައް ހިއްލާފަ މީހުންނާ ދިމާލަށް އައުގުރާނަ ގޮވަން ދަންނަނީ ވެސް ރާއްޖެތެރޭ މީހުން. މިއޮތީ ހުސް ވާހަކަ ތިހެން މާލޭގެ ވާހަކަ ދައްކާ އިރު ތިމާމެންގެ ކަންތައްތައް ހުންނަގޮތް ބަލާފަ ކިޔާ އެއްޗެއް ކިޔާ އަދި މި ނިމުނީކީ އެއް ނޫން މިހެން ކިޔަންޏާ ކިޔަންވީ ހުސް ކަންކަން.\nފެބުރުއަރީ 11, 2020 02:00\n1. ހަތަރުކަށިމަތި ހޮއްކޮ\n2. އަކުރު ނުދަންނަ ބޮންދު\n3. ސަރަނގު ހަންގަނޑު\n4. ފަލސްޠީނު އަނދުން\nމީ ރާއްޖެތެރޭ މީހުންތަ؟\nފެބުރުއަރީ 11, 2020 10:35\nއާނ ބޮލުގަ އުކުނު އަޅަނީ ވެސް ރާއްޖެތެރޭގަ މީހުން.\nފެބުރުއަރީ 10, 2020 20:43\nމީވެސް ވަރަށް ނޫސްތަކަށް އަރާހިއްވާމީހެއް\nފެބުރުއަރީ 10, 2020 20:44\nރާއްޖެތެރޭ އެންމެން މާލެއިން ބާލާ މާލެ ސާފުތާހިރު ތަނަކަށް ހަދަންއެބަޖެހޭ!\nފެބުރުއަރީ 10, 2020 22:44\nއަސްލުވެސް މިމީހުން ތިބޭ ތަނަކު ވެއްޖެއްޔާ ނުތާހިރު ކަމުން ގޮސް އެހާ ނުތާހިރު ރަށް ފުށުގަ އުޅޭ ގޮތައް މިތަނަށް ވެސް އައިސް އުޅެނީ އަނގަ ވެސް އެހާ ނުތާހިރު މާލެ އަންނަނީ ހުރިހާ ކަމެއް ބޭނުން ވާތީ މާލެ ނޫން ތަނެއް ވެސް ނުފެނޭ އެކަމަކު މުނާފިގު އަނގަ އޮވޭ މިމީހުން ހީކުރަނީ މީ ކަމަށް އުޅޭ އިންސާނުންނަކީ ހަމަ އެކަނި އަހަރެމެންގެ ވެސް ހައްގު އޮވޭ.! މިމީހުން އުޅޭ ނުބައި ނުލަފާ ސުންޕާ ގޮތައް ނުތާހިރު ވާހަކަށް އަހަރެމެން ބޭނުމެއް ނޫން. ސަރުކާރުން މިހުރިހާ އެންމެންނަށް އެމީހުންގެ ރަށުގަ އުޅެވޭ ގޮތް ހަދައިދީފަ އަހަރެމެންނަށް މިނިވަންކަން މަތީ އުޅެވޭނެ ގޮތެއް ހަދައިދީބަލަ ޕްލީޒް. ! ވަރަށް އާދޭހާ އެކު މި ބުނަނީ.\nފެބުރުއަރީ 11, 2020 01:45\nއާ އެހެންވެދޯ ރާއްޖެތެ ރޭ މީހުންނަށް މާލޭ ބޭފުޅުން ނިދަން އަސްގެނި ދެނީ އެކަމަކު މާލޭ މީހަކު ރާއްޖެތެ ރޭގެ ރަށަކަށް ދެވިއްޖެނަމަ އޭސީ ކޮޓަ ރީގަ ނޫނީ ނުނިދޭ ބަލަ ރާއްޖެތެ ރޭ މީހުންނާ މެދު މާލޭ މީހުން ކަންތަށްކު ރާ ގޮތް ހަދާންނެތިގެން ނޫޅެމޭ\nއެކަމަކު ބުނަން ކަލޭތިބުނާ ގޮތަށް ކަންތަށް ވެއްޖިއްޔާ ކާބޮއިހަދަން ކަލޭމެންވެސް ޖެހޭނީ މަހައްދާން އެދުވަހަކުން މަހެއްބާނާކަށްވެސް ނޭގޭނެ ހަމަޖެހޭނީބަޑަށް.\nފެބުރުއަރީ 11, 2020 08:22\nކޮސް ނުގޮވާ ކަލޯ.. ލޮލް ކަލޭމެން ބަލަން ޖެހޭތަ އޭގެ ފަހުން ވާހާ ކަމެއް 'XD\nފެބުރުއަރީ 11, 2020 00:56\nލޯނު ދަކާނީ ދެން ކިހިނަކުން؟\nފެބުރުއަރީ 11, 2020 10:23\nކަލޭމެން ތި އަނގަ ތެޅުމުގެ ކުރިން ވިސްނާލަބަލަ މާލޭ މީހުންނަކީ ވެސް މާތް ކަލާނގެ އެހެން މީހުންނޭ ތަފާތު ކުރުމެއް ނެތި ހެއްދެވި އިނސާނުން. ! ރިޒްގު ދެއްވަނީ އެކަލާނގެ . ރާއްޖެ ތެރޭ މީހުންނެއް ނޫން.! އެހެންވީމަ މާލެ މީހުން ގޭގޭ ހަދާފަ ބުރިބުރިއަށް ނަގާފަ ކުއްޔަށް ހިފަން އަންނަ މީހުންނަށް ކުއްޔަށް ދެވޭނީ ދޯ. ވަރަށް ވެސް ނާތަހުޒީބު ތި އަނގަ ތަޅާ އިރު.\nފެބުރުއަރީ 10, 2020 20:47\nއަނދުންގޭ ތިބުނާ ސޮރުގެ ގޯއްޗެއް އައްޑޫގަވެސް އޮވޭ.\nބުއްޅަބޭ އާއްމުކޮށް އައްޑުއަށް އައިސް އުޅޭނީވެސް އެގޭގައި.\nފެބުރުއަރީ 10, 2020 20:48\nރާއްޖެތެރޭމީހުން 5ކުޅަނދު މަދޭކިޔަނީ ހަމަ ކިޔަންވެގެން 😂\nފެބުރުއަރީ 11, 2020 02:17\nތިބުނީ ތެދެއް. މާލޭ ގުންޑާއިން ސައިޒު ކޮށްލުމަކީ އެއްވެސް ކަމެއް ނޫން. އެކަމަކު އެންމެން އެކަތިގަނޑަކަށް ވާން ޖެހޭ. އެހެން ނުވަނީ ކުޅަނދު މަދުވީމަ.\nފެބުރުއަރީ 10, 2020 20:55\nރާއްޖެތެރޭ ކަޗޯރުންތައް މިއުޅެނީ މާލޭމީހުންގެ ފޮލެޓްތައް ކައްވާލަންވެގެން! ހުރި ލަދުކުޑަކަން ނިކަންބަލާބަލަ!\nފެބުރުއަރީ 10, 2020 21:08\nޅ މާފިލާފުށިން ފަލަސްތީނު މީހުންނަށް ދިނީ ކިތައް ގޯތި ބަދަލުގޮތުގަ މިހާރު ކިތައްގޯތިދީފިތޯ ބަލާދޭނީ ކާކު\nފެބުރުއަރީ 11, 2020 07:04\nޅ.މާފިލާފުށިން މާލޭގެ ބޮޑެތި ގެތައްހުރި މީހުން 5000 އަކަފޫޓުގެ ބިންތައް ނަގައިގެން އުޅުނީ. އެމްއެންޑީއެފަށް އެރަށް ދިނުމާއި ގުޅިގެން އޭގެ ބަދަލުގައިވެސް ތިބުނާ ފަލިސްޠީނު މާލޭ މީހުންނަށް ހުޅުމާލެއިންނާއި މާލެ އަތޮޅުގެ ރަށްތަކުން ފްލެޓާއި ގޯއްޗާއި ނުވިތާކަށް ބަދަލުވެސް ދީފައިވަނީ. މިހާރުވެސް ޅ.އަތޮޅުގެ ރަށްތަކުގައި މާލޭ މީހުންގެ ކިތައް ގޯތި އޮތްތޯ ބަލާބަލަ.\nމާލޭއިން ތިބުނާ މީހުންނަށް ލިބިފައި ހުރި ބިންތަކުގައި ކޮތަރުކޮށި ހަދާފައި ބޮޑު އަގުގައި ކުއްޔަށްދީފައި ލިބޭ ލާރިގަނޑުން ސިންގަޕޫރާއި މެލޭޝިޔާ އިންޑިޔާ ލަންކާ ތަންތަނުންނާއި ހިތްފަސޭހަ ތިބުނާ ރާއްޖެތެރޭ މީހުން އުޅޭ ރަށްތަކުން ނިކަމެތި ހާލުގައި ޖެހިފައިތިބޭ މީހުންގެ ބޮލަށް އެރިގެން ކުޑަކުޑަ އަގަކަށް ބިންތަކާއި އެއްޗެހި ގަންނަނީ.\nފެބުރުއަރީ 10, 2020 21:18\nފެބުރުއަރީ 10, 2020 21:23\n"ރާއްޖެތެރެ ރާއްޖެތެރެކަ ންމަތީ އަބަދައް، މާލެ ބުރިޖު ން ކު ނިގޮ ނޑަޖާއި ގުޅުވާލު ން ކުރިއައް"\nފެބުރުއަރީ 10, 2020 21:33\nރާއްޖެތެރޭ މީހުންކިބައިން މާލޭ މީހުން ސަލާމަތްކޮއްދެއްވާންދޭ\nފެބުރުއަރީ 10, 2020 21:42\nސަތެެކަ ޕަސަންޓު މާލެ ބަޔަކު ދައްކާލަބަލަ. މަންމަ ނޫނީ ބައްޕަ ނޫނީ ކކާފަ ނޫނީ މާމަ ވަނީ މާލެ ނޫން ކޮންމެސް ރަށެއްގެ މީހަކަށް. މާލެ މިއަންނަނީ މިތާ ވެރިކަންކޮށްފަ ހުރިހާ ރިސޯސެއްމިތާހުރީމަ، ރ.ފައިނުގަވެރިކަންކުރާނަމަ އެންމެންދާނީ އެރަށްށް. މަ އިންނާނީ ވެސް ފައިނު މީހަކާ. މާލެމީހަކާ ނީނީމުސް.\nފެބުރުއަރީ 11, 2020 23:58\nމާ ރާއްޖެތެރޭ ވާން ނޫޅެބަލަ. ތިމާ ގެ މައިން ބަފައިން ކުރެން މީހަކު ކަލޭ ވިހެއި ދުވަހު ސެޓްފިކެޓުގަ ރާއްޖެތެރޭ ރަށެއްގެ ނަން ޖަހާފަ އޮތަސް ކަލޭ އުފަން ވެ އުޅެ ބޮޑުވެ އަތް ފަތް މައްޗައް ހިއްލޭ ތަން ވާނީ ކަލޭގެ އަމިއްލަ ރަށަށް. ނާތަހުޒީބު\nފެބުރުއަރީ 10, 2020 21:47\nމާލެ މީހުންނަކީ މަތިން ފައިބާފަ ތިބި މާ މާތް ބައެއް ނޫން. ރާއްޖެތެރެއެއް މާލެެއެއް ކިޔާނެ ކަމެއްނެތް. މާލެ މީހުން މާލެ ފިޔަވާ އެހެން އެއްވެސް ރަށަކަށް ނޮހޮރޮއްޕާން ނުކޮށް އުޅެބަލަ ނިކަން. އަހަރެމެން އުޅެފާނަން މާލެ އަށް ނާރާވެސް. އޭރުން ހުރިހާ ރިސޯޓަކާއި، ސިނާއީ ރަށްރަށާއި މިހުރިހައި ރަށެއް ހުންނާނީ މާލެ ފިޔަވައި އަހަރެމެން ރަށްރަށު މީހުނަށް. ކަލޭމެން މާލެ މީހުނަށް ކެރެންޏާ ނިކަން އެހެން ހަދާބަލަ. މި މީހުންގެ ކަންނެތްކަން ހުރިވަރަކީ ރާއްޖެތެރެ މީހުން އަނބިދަރިން އުކާލާފަ މިތަނަށް އައިސް ކުރާ ބުރަ މަސައްކަތުގެ ފޮނިމީރުކަން ކާލާފަ ނުވިތަނަކަށް ގެންގުޅޭ ބުޅާގަނޑަކަށް ހިތާހިތުންވެސް ރާއްޖެތެރެމީހުނަށް ނުހިތާކަން. ދެންއޮތީ ތި އަނދުން ނޮހޮރޮއްޕާން ޙުސޭނުގެ ވާހަކަ. މިކަލޭގެ މާލެ މީހުނަށް ތަންކޮޅެކޭ ކިޔާފާ ވާހަކަ ދައްކާކަށް މާރީއްޗެއްނޫން. ހެންވޭރުގެ ނިކަމެތި ރައްޔިތުން ބޯހިޔާކޮށްލާނެގޮތެއް ނެތިގެން އުޅެނިކޮށް ހެންވޭރުން ބޮޑު ފަޅިވަރެއްނަގައިގެން އަނދުންކޮށި އަޅައިގެން މިކަލޭގެ ކޮއްކޮމެނަށް ވެސް އިންނަން ލިބުނީވެސް އައްޑު ހިސާބު މީހުންވިއްޔާ. ހުރި ޚަޞީލަތްނުބައިކަމާ އަނދުން ހުސޭނާ...\nފެބުރުއަރީ 10, 2020 22:04\nމާލޭ މީހުން ބޮޑައި ވަނީތަ. ބަލަގަ މާލެ މާލެއަކަށް ހަދައި ދިނީ ރާއްޖެތެރޭގެ މީހުންނެއް ނޫންތަ. މާލޭގެ މަގުތައް ރަގަޅު ފެންވަރަކަށް ހެދުމުގައި ރާއްޖެތެރޭގެ ރަށްރަށުގެ ގޮނޑު ދޮށުން ވެއްޔާ އަކިރި ނަގައިގެން އެތަކެތި އަހަރެމެން ރާއްޖެ ތެރޭގެ މީހުންގެ ކޮނޑު މަތީ އުފުލި ހަންދާންވެސް ނެތީތަ. ބަލަގަ ތިޔަބައި މީހުން ކައިބޮއި އުޅުމާއި ދެ އިރު ދެ ދަޅައަށް ކިހިލި ފަތްދޮށަށް ޖަހާ ހާ ސެންޓާ މޫނުގައި ހާކާހާ ޕުޓީ ކޮޅާއި ރެސްޓޯރެންޓުން ކާން ބޭނުންކުރާ ކާ އެތިކޮޅު ވެސް ތިޔަ ހޯއްދަވަނީ ރާއްޖެތެރޭގެ މީހުން ބުރަ މަސައްކަތުން ހޯދާ ދައްކާ ކުލިންނޭ!!\nއަދި މިވަރުން ނިމުނީކީ ނޫން އަދިވެސް..................\nފެބުރުއަރީ 11, 2020 01:24\nފެބުރުއަރީ 10, 2020 22:05\nއައްޑޫ ހިތަދޫގައި އަދުން ޙުސެއިނުގެ 5000އަކަފޫޓުގެ ބިމެއް އެބައޮތް.\nފެބުރުއަރީ 10, 2020 22:14\nމީ ކެނެރީގެ ނަޝީދު ބުނެގެން ކުރާކަމެއް ބޭނުމަކީ އިބޫގެ ވެރިކަން ސްމޫތުކޮއް ހިގައިދާނެތީ ހާޖާނު ގައުމުގަ ހެދުމެވެ.\nފެބުރުއަރީ 10, 2020 22:16\nޢަސާސީ ހިދުމަތްކަމަށްވާ ވަޒީފާއި ބޭސްފަރުވާ އާއި ތައުލީމާއި އާއްދަނީން ރާއްޖެތެރޭ މީހުން މަހުރޫމުކޮށް ރާއްޖެތެރެ އެ އޮތީ ފޮހެލާފަ. ޢެވަރުން ނުފުދިގެން އަނެއްކާ ރާއްޖެތެރޭ މީހުންނޭ ކިޔައި އެގޮވަނީ އެމީހުން ދިރިތިބީމަ ތޯޗެއް.\nފެބުރުއަރީ 10, 2020 22:17\nލ.ގަމު މުކުރިމަގު ކިޔާއަވަށުގައި މާލޭ ގެދޮރުހުރި ހަންނާން ކިޔާމީހެއްގެ3ގޯތި އެބައޮތް އެމްޑީޕީ އަށް ވެރިކަން ލިބޭކޮންމެ ފަހަކު އެމްޑީޕީގެ މުސްތޮފާލުތުފީ ގޭގެ މަސައްކަތް ހަބޭހުގައި ކުރިޔަށް ހަމަވެރިކަން ނިމުމާއެކު މަސައްކަތް ވެސްހުއްޓޭ މިގެއަކީ ވެސް ލ.ގަމު މުކުރިމަގު އަވަށުގައި ހުރިގެއެއް މުސްތޮފާލުތުފީގެ އެކަމަކުއެހެން މީހެއްގެ ނަމުގައި މިވެރިކަން ފެށުމާއެކު ރޮކެޓް އިސްޕީޓްގައި މަސައްކަތް މިހާރު ވަރަށް ހަލުއިކަމާއެކު ކުރިޔަށް އެބަދޭ ގަބޫލް ނުކުރެވޭނަމަ ބަލަން އާދޭ މިއީ ދޮގެއްތޯ އަހަރެންމީ ލ.ގަމު މުކުރިމަގުމީހެއް،\nފެބުރުއަރީ 10, 2020 22:31\nއޯކޭ. ދިސް އިސް ކޮންފިއުސިންގ\nބޮންދު މީހާ 'xD\nފެބުރުއަރީ 10, 2020 22:33\nހުރިހާވެސް މައްސަލަ ބޮޑު ހުންނަނީ ރާއްޖެތެރޭ މީހުން ބޮޑު ވާހަކަ ދައްކަނީ އަނގަ ތަޅަނީ...\nފެބުރުއަރީ 10, 2020 22:51\nއަނދުންސޭޓޭ. 100 އަހަރު އަތޮޅުތަކުގެ 315000 ރައްޔިތުން އަޅުވެތިކޮށްފިންތޯ؟ އަތޮޅުތަކަށް އަދިވެސް ސާފު ބޯފެނާއި ނަރުދަމާ ނުލިބޭ. ދަތުރުފަތުރުކުރުން އޮތީ ވިސާނަގައިގެން މާލެއަށް އާދެވޭހެން. ނަސްލީތަފާތުކުރުން އޮތީ ހަމައެއް ލަމައެއްނެތި. މިއަދު އަތޮޅުތަކުގެ ރައްޔިތުންނަށް މަޖީލީހުގެ %95 ލިބިފައޮތީމާ ގަންނާކުރައްވާ ބިރުން އަތޮޅުތަކުގެ ރައްޔިތުންނަށް ލަމަރުކަޒީގެ ނަމުގައި އަދިވެސް ތިޔަދައްކަނީ ފޮނިހުވަފެން. އަނދުންސޭޓޭ... އަތޮޅުތަކުގެ ރައްޔިތުންގެ އަތުގައޮތީ މާލެއަށް ނުލިބޭވަރަށް މަޖިލީހުގެ ގޮނޑިލިބިފަ. ތިޔަހެން ނަސްލީވީމާ މިނިޒާމު މުޅިން ހަރާބުވެދާނެ.\nފެބުރުއަރީ 10, 2020 23:46\nމާލެ އައިސް މިތާ ލިބޭހާލާރި ދީގެން ތިބެނީ ހުރިހާ ހިދުމަތެއް މިތަނައް ބޮނޑިކޮއްފަ އޮތީމަ އެކަން ކަން ފުއްދަން. ނުލަފާކަމުން ނުކެރޭ މާލެހެން އެހެން ރަށެއްގަ ހަމަ މި ހިދުމަތްތައް ދޭކައް.\nފެބުރުއަރީ 10, 2020 23:55\nމީސްތަކުންނޭ އަމިއްލައަށް ފާފަވެރި ނުވެބަލަ...އަހަރުމެންނަކީ އެއްބައެކޭ.... މިފަދަ ކަންކަމުން އަހަރުމެން ދާޙިލީ ހަގުރާމައަކަށް ވަންނާކަށް ނުޖެހޭ....ސަރުކާރުން ވިސްނުންތެރިކަމާއެކު ހައްލެއްހޯދަވާދެއްވާ.....އަސްލު ކުލި ބޮޑުވެގެންދަނީ ބެންކުތަކުން 100 ޕަސަންޓަށްވުރެ ބޮޑުކޮށް ލޯނުތަށް ދޭތީ...އަދި އެހާތާށިބޮޑު\nފެބުރުއަރީ 11, 2020 00:15\nއުޅޭނެ ހާލު ވިސްނާލަބަލަ އިޒުރޭލު މީހުން ކަލޭމެނަށް ކުލި ނުދޭނަމަ.ކުލި ނުދީގެން ނުކައި ނުބޮއި ތިބެނީ ތިޔަ ފަލަސްތީނު މީހުން.އިޒުރޭލު މީހުން ފެލައިގެން ހޯދާ ކުލިން މާލެ ޕީޕަލްގެ ދަރިން އަގުބޮޑު ސްކޫލު ތަކުގަ ކިޔަވާފަ ދެން ތިބެނީ ގޭގަ ވަޒީފާއަކަށް ނުގޮސް.ދެން މިވެރިން އިޒުރޭލު ސިޓީތަކަށް ދިޔާމަވީ ހިލޭ އެކޮމޮޑޭޝަން ދޭން.ޕަަލަސްޓައިން ޑިވެލޮޕް ކުރަނީ އިޒުރޭލުގެ ރިސޯޓުތަކުން ލިބޭ ޓެކުސް ފައިސާއިން.މާލޭ ޕީޕަލް ގެ ހަދަނީ ބޭންކް އޮފް މޯލްޑިވްސްއިން.\nފެބުރުއަރީ 11, 2020 00:36\nދެން މާލޭ މީހުން މާލއެިންވެސް ބޭރު ކޮއްލާނީ.. ފުއްޕަންޔާ\nފެބުރުއަރީ 11, 2020 00:48\nރައީސް ނަޝީދަކީ ހަތަރުކަށިމަތި މާލޭ މީހެއް ނޫން. މާމައަކީ ފުވައްމުލަކު މީހެއް.\nމިހާރުވެސް ހުރިހާ މީހު ން ދިރިއުޅޭ ރަށެއްގަ އޭލެވެލް އާއި ހަމަޔަށް ކިޔެވޭގޮތް ހަދާބަލަ. ކުދިން މަދުވިޔަސް. ޢެއްކުއްޖަކު ހުއްޓަސް ކިޔަވަ ން އަ ން ނނނނނނ. ން ނަ ބަދަލް ބަލާލަ ން. ޙުރިހާ ކަމެއް މާލޭގަ ވީމަ ރަށް ފުށުގަ ރީތިކޮއް ގެއަޅާ ތަ ން ފަޅުކޮއް މާލޭ މީހު ނަށް ބޮޑުކުލި ދީ އަ ން ނަ ން ޖެހެ ނީ މިތާ ގަ ނަތެޅެ ން. ކާކު ބޭާ ނު ން ވާ ނީ މާލެ އައިސް ހު ން ނނނ. ނަ ން\nފެބުރުއަރީ 11, 2020 10:27\nރީނދޫ ޕާޓީއަށް ވޯޓު ދީފަ ދެން އެމީހުން ކޮށްދޭނެ ބަލަން ހުރޭ 100 އަހަރު ނަގާނެ.\nފެބުރުއަރީ 11, 2020 00:50\nމާލޭ މީހުންނަކީ ކަންނެއް ބައެކޭ މިތަނުގަ ގިނަބަޔަކު ކިޔާއިރު ރާއްޖެތެރޭގަ ބޮޑުގޯތި އޮވެ ދަނޑުވެރިކަންކުރާނެ ބިން ހިލޭ ލިބިފަ އޮތްއިރުވެސް މަސައްކަތެއް ނުކޮށް އުޅެން މާލެ އަންނަނީ.ޜަށުގަ ބޮޑުގޯތި ހިލޭދަނޑުހައްދާނެ ބިންލިބުނީމަވެސް އެބިންތައް ބަންގާޅިންނަށް މަހުކުއްޔައް އަހަރު ކުއްޔަށް ދީގެން ތިބެނީ އެއްވެސް މަސއްކަތއެް ނުކޮށް.އެންމެ ދިނަ ދަނޑުވެރިން ތިބި ތޮއްޑޫގަވެސް ދަނޑުތައް ބަންގާޅިންނަށް ކުއްޔައްދީފަވަނީ.ގައުމުގަ ދަނޑުހައްދައިގެން ލިބޭނަފާގެ ބޮޑުބައެްވެސް ގެންދަނީބަންގާލީން އެމިހުން ގައުމަށް.މާލޭގަ މިހަކު މުރާލިވާނީ ކިހިނެއްތޯ.މާލޭގަ މުރާލި ކިތައް އަނހެނުންތޯ ކިއްލިހަދާލޭނެ ތަންކޯޅެއްނެތި ހަމަނޭވާނުލެވި ފިކުރު ބޯޑުވެފަތިބީ\nފެބުރުއަރީ 11, 2020 00:59\nއަލީ އެބުނީ ތެދެއް.މާލޭގަ ގެދޮރު ނުލިބި 10 * 10 ގޮޅުއެްގަ އުމުރގެ ބޮޑުބައެް މިދިޔަ 40 އަހަރު ހޭދަކުރންޖެހިފަ ތިބީ މާލޭގެ އާއްމު ރައްޔިތުންނަށް.މާލެގެ ރައްޔިތުން މިހާތަނަށް މަޖިލީހުގަ ތަމްސީލު ކުރީ ގަނޑުވަރުތެރޭ ބޭފުޅުންގެ އާއިލާތަކަށް ނިސްބަތްވާ ނުވަތަ މާލޭ މަތިފަންތިގެ އާއިލާތަކުގެ ބޭފުޅުން.އެހުރިހާބޭފުޅުން އެއީ މޭޖަރެއްކަމަށް ވިއަސް މުނިސިޕަލިޓިގެ ރައީސްކަން ކުރެއވި ބޭފުލަކަސް ވިއަފާރި ވެރިއަކަސް ރާއްޖޭގެ އަތޯޅުވެރިކަން ކުރާ ރަށަކުން ނުވަތަ އެއާޕޯޓެއް ކައިޜިގަވާ ކޮންމެރަށަކުން ގޯއްޗެްނޫން ބޮޑެތި ކޯށިވަރުގެ ބިންވަނީ ހިލޭ ހޯދާފަ.ވީމާ އާއްމު ނިކަމެތި ރައްޔިތުންގެ ވާހަކަ ދައކާނެ ބަޔަކު މަޖިލިހުގައެް ނެތް.އަދި އެފަދަ ރައްޔިތުން ގެ ހައްގުގަ ބަސްބުނާނެ ބަޔަކުނެތް.މިމައްސަލަ ހައްލުވާނި ބިންމިލްކުކުރުމާ ގޮދޮރުވެރި ކުރުމާބެހޭ ގައުމީސިޔާސަތެއް އެކަށައަޅާ ބިންވެރިކުރުމާބެހޭ ގާނުނޭއް ފާސްކޮށްގެން\nފެބުރުއަރީ 11, 2020 10:31\nތިކަން ކަން ގަބޫލު ކުރާނެ މީހަކު ވެސް ނުހުންނާތީއޭ ދެރައީ. ރާއްޖެތެރޭ މީހުން މާލެ އަންނަ އިރު އެމީހުންގެ ގޯތި އޮވޭ. އެކަމަކު މާލޭގެ ގޯތި ނުލިބޭ މާލޭ މީހުން އެބައުޅޭ. އެކަމަކު ކޮންމެ ތަނެއްގަ ނުބައި ހަދަން އުޅެނީ ބޮޑުން. ނިކަމެތިންގެ ވާހަކަ ދައްކާނެ ބަޔަކު ނުވޭ\nފެބުރުއަރީ 11, 2020 01:06\nއެއީ ތެދެއް. މާރިޔާ، ރީކޯ މޫސަ، އަދުން ހުސޭނު، ކެނެރީ އާއިލާ ރާއްޖޭގެ އެތައް ރަށަކުން ގޯތި އަދި އެތައް ރިސޯޓު ހޯދާފަވެ. މާލޭގަ ވެސް. ސްޕްރީމް ކޯޓުގެ މޑޕ އެއްމުގޫ ކަމުގައިވާ ސުއޫދު މެންވެސް މާލޭގަ އަދި އައްޑޫގަ ގޯތި އެބަހުރި. ހާއްސަކޮށް ރީނދޫ ހުން އެބަ މައިތިރި ކުރަންޖެހެ\nފެބުރުއަރީ 11, 2020 10:09\nކެނެރީ ޢާއިލާ ވާހަކަ ނުދައްކާ . އެމިހުން ނޫޅޭނެ އަނދުން ހުސޭނު އުޅޭ ހެނެއް. އަންނިގެ މަންމަ އަކީ ވެސް އއ މާޅޮހު ބޭކަލެއް\nފެބުރުއަރީ 11, 2020 01:14\nމާލެއެ ރާއްޖެތެރެއެއް ކިޔާނެކަމެއް ނެތް.ރައްފުށުމީހުން ނުވަތަ ރޫރަލް އޭރިއާތަކުން ސިޓީތަކަށް ނުވަތަ އާބަން އޭރިއާތަކަށް މީހުން ހިޖުރަ ކުރުމަކީ ދުނިޔޭގެ ހުރިހާގައުމަުތަކަކަށް ދިމާވެފަވާ މައްސައެއް.އެއީ ޗައިނާކަމަށް ވިއަސް އިންޑިއާކަމަށްވިއަސް މިކަން ވަނީ ގައުމުތަކުގެ ސީޓީކައުންސިލްތަކަށް ދިމާވެފަވާ ބޮޑު މައްސަލައަކަށް.ދުނިޔޭގަ ފިއުޗަރިސްޓިކް ސިޓީތައް އުފެދޭއިރު އިންސާނުންގެ ތަބީއަތައްވީތީ ކޮންމެބަޔަކުވެސް ބޭނުންވަނީ ރައްފުށް ދޫކޮށް ސިޓީތަކުގަ އުޅެން.ރާއްޖޭގަ ކިރިޔާވެސް ހިދުމަތެއް އަދި ތަރައްގީއެއް އޮތީ މާލޭގަ ޖަމާވެފަ.ހޢ.އަތޮޅުން ފަޅެއް ނުވަތ ބޮޑުރަށެއް ހިއްކާ ބެެންކޮކްގެ ޗެންމާއީފަދަ ގްލޯބަލް ރިތަޔަމަންޓް ސިޓީއެއްހަދާ އެފަދަ ތަންތަން އާބަން ސެންޓަރުތަކެއްގޮތަށް ތަރައްގީކޮށް އާމްދަނީލިބޭނެ އެންޓަޕްރީނިއަލް ފުރުސަތުތައް ގާއިންކުރީމަ މީހުން އެތަންތަނަށް ދާނެ\nފެބުރުއަރީ 11, 2020 01:21\nފާޑު ފާޑު ވާހަކަ ނުދައްކާ އިނގޭ.\nނަން ވާނީ ކަން\nފެބުރުއަރީ 11, 2020 01:27\nހުރިހާ ވެސް މައްސަލައަކީ ހަސަދަ ލައިގަތުން. މާލެގަ ހުންނަ ކަހަލަ ކަންކަން ރަށްފުށުން ލިބެން ނުުހުންނާތީ ހަމަ ކަނޑިކި ކަކުލުން މަތީގަ ދެން ޒުވާބު.\nފެބުރުއަރީ 11, 2020 06:57\nއަނދުން ހުސެން މޮޔަވެއްޖެ. މަޖިލީސް މެނަބަރުކަމަށް ތިމާ ހޮވުނު ގޮތް އޮޅިއްޖެ. މަޖުލީހަށް ހޮވީކީ މާލެއާއި ރާއްޖޭގެ އެހެން ރަށްރަށާއި ހަތަރުމަތިފުށް މާލޭ މީހުންނާ ރަށްފުށުން އައިސް ތިބި މާލޭގައި އުޅޭ މީހުންނާ ޖައްސުވާކަށް ނޫނންކަން ހަނދާން ކުރަން ޖެހޭ. އަދި އެންމެ ބޮޑަށް ހަނދާންކުރަންވީ ތިބުނާ މަށް މާލޭ މީހުނަށް ވުރެ އެމް. ޑީ ޕީ އަށް ވެސް އަދި އަދުން ހުސޭނަށްވެސް ފައިދާ ހުރި ގޮތުގައި ކަންކަން ކޮށްދީ ތި ބޭފުޅުން މަޖުލީހަށް ހޮވުމުގައި ރަށްފުށުން އައިސް މާލޭގައި ވަޒަންވެރިވެފައިވާ މީހުންގެ ހިއްސާއެއް ވަކި ކުޑަނުވާނެކަން.\nފެބުރުއަރީ 11, 2020 07:27\nވެލާނާގޭ އިބަރާހިމް ނާސިރު ދުވަސްވަރު ސަރުކާރު މުއައްޒިފުންނަށް ދައުލަތުން ދޭނެ މުސާރަ ނުލިބިގެން ގދ. ހަވަރު ތިނަދޫ ހިރިހިމާދި ކަލޭފާނު އަތުން7ލައްކަ ރުފިޔާގެ ލޯނެއް ނެގި ހުޅުލޭ އެއާޕޯޓް ހެދުމަށާއި ޝިޕިން ލައިންއަށް ބޮޑެތި ހަރަދުތަކެއް ބަޖެޓުން ކުރަންޖެހުމުން ތިބުނާ މާލޭމީހުން ދިރި ދުނިޔޭގައި ބޭތިއްބުމަށް (ކާނެ އެތިކޮޅު ހޯދުމަށް) ވެލާނާގޭ އިބުރާހިމު ވަނީ ރާއްޖެތެރޭ ހަވަރު ތިނަދުއަށްއަރާ މުޅި ރަށުން މީހުންބާލާ ރަށުގަ ހުރި ހުރިހާ މުދަލެއްް ސަރުކާރަށް ނަގާފައެވެ. އޭރު އަދި ކުރިން ނެގި7ލައްކަ ރުފިޔާގެ ލޯނު ވަނީ ނުދައްކައެވެ. މިހާރުވެސް ތިބުނާ މާލޭ މިހާވެގެން އުޅޭ އަދުނޭމެންގެ އާއިލާ ކަހަލަ ބައެއް އާއިލާތަށް މުއްސަދިވީ ރާއްޖެތެރޭ މީހާ ފޭރިގަނެގެން ހޯދި ފައިސާއިންކަން ހަދާން ބަހައްޓާށެވެ\nފެބުރުއަރީ 11, 2020 07:58\nފެބުރުއަރީ 11, 2020 07:59\nރައީސް ނަޝީދުގެ ވެސް ގޯތި އެބައޮތް، މާތްރަސްކަލާކޮ\nފެބުރުއަރީ 11, 2020 08:14\nވަގުތު މީހުން ނިކަން އިންވެސްޓިގޭޓް ކޮއްލަބަލަ މާލެ ކައިރި ރަށްތަކުގެ ބީޗް ފުރަންޓް ބިންތައް ރޮޒައިނާ ބައްޕަ ގަންނަމުން ދާ ވަރު.5ލައްކަ ރުފިޔާ ވަރުގެ މަދު އަދަދަކަށް އެ ގަންނަމުން ދަނީ\nފެބުރުއަރީ 11, 2020 09:28\nލޮބުވެތި ރައްޔިތުން މި ނުބައި ސިޔާސީ ވެރިން އަޅުގަޑުމެންގެ ތެރޭ އުފަން ކުރަން މިއުޅޭ ފިތުނަ އާއި ދުރުގެގަންނަން މަސައްކަތް ކުރައްވާ ގިނަ އާއިލާ ތަކަކީ މާލެ އަދި އަތޮޅު ތަކުގެ ބޭފުޅުން ގުޅިގެން އުފެދިފައިވާ ބަދަހި އާއިލާ ތަކެއް އަޅުގަޑުމެންގެ އެއްބަޑު އެއްބަފާކަން ނަގާލުމަށް ރޭވުންތެރިކަމާއި އެކު ފަތުރަމުން މިދާ ފިތުނަ އަށް ނޫނެކޭ ބުނަމާތޯ


1.6 މިލިއަން ފަތުރުވެރިންގެ އަމާޒު ހާސިލްކުރެވޭނެ: މިނިސްޓަރ މައުސޫމް 1.6 މިލިއަން ފަތުރުވެރިންގެ އަމާޒު ހާސިލްކުރެވޭނެ: މިނިސްޓަރ މައުސޫމް\n1.6 މިލިއަން ފަތުރުވެރިންގެ އަމާޒު ހާސިލްކުރެވޭނެ: މިނިސްޓަރ މައުސޫމް\nރިޒަމް މިނިސްޓަރ ޑރ. އަބްދުﷲ މަޢުސޫމް، ފޮޓޯ- ޓޫރިޒަމް މިނިސްޓްރީ\nމިހާރު ރާއްޖެއަށް ފަތުރުވެރިން އަންނަ އަދަދުތަކަށް ބަލާއިރު، އަހަރު ނިމޭއިރު 1.6 މިލިއަން ފަތުރުވެރިން ރާއްޖެއަށް އަންނާނެ ކަމަށް ލަފާކުރެވޭ ކަމަށް ޓޫރިޒަމް މިނިސްޓަރ ޑރ. އަބްދުﷲ މަޢުސޫމް ވިދާޅުވެއްޖެއެވެ.\nޓޫރިޒަމް މިނިސްޓްރީ މިއަހަރަށް އެންމެ ފުރަތަމަ ލަފާ ކުރީ2މިލިއަން ފަތުުރުވެރިންނެވެ. އެހެން ނަމަވެސް ކޯވިޑުގެ ހާލަތަށް އައި ބަދަލުތަކާއި އެކު އެ އަދަދަށް ބަދަލުތައް ގެނެވުނެވެ.\nޓޫރިޒަމް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން ޓޫރިޒަމް މިނިސްޓަރ ޑރ. އަބްދުﷲ މަޢުސޫމް ވިދާޅުވީ ސަރުކާރުން މިއަހަރު ކަނޑައެޅީ3ޓާގެޓެއް ކަމަށެވެ. އެއީ 1.6 މިލިއަން ފަތުރުވެރިންނާއި، 1.7 މިލިއަން ފަތުރުވެރިންގެ ޓާގެޓެއްގެ އިތުރުން 1.8 މިލިއަން ފަތުރުވެރިންގެ ޓާގެޓެކެެވެ.\nމިނިސްޓަރ ވިދާޅުވީ ހަނގުރާމައިގެ ސަބަބުން ކުރިން ލަފާކުރި އަދަދަށްވުރެ ރާއްޖެއަށް އަންނަ ފަތުރުވެރިންގެ އަދަދު ވަރަށް ބޮޑަށް ދަށަށްގޮސްފައިވާ ކަމަށެވެ. އެގޮތުން އޭރު ލަފާކުރީ 2019ގެ އަދަދުތަކަށްވުރެ މިއަހަރު ފަތުރުވެރިންގެ އަދަދު އިތުރުވާނެ ކަމަށް ކަމަށް ޓޫރިޒަމް މިނިސްޓަރ ވިދާޅުވިއެވެ.\n" މިހާރު %11 ދަށްކޮށް މިދަނީ، އެ %11 އަކީ ރަޝިއާ ޔޫކްރެއިން މާކެޓުން ދަށްވި %11 އޭވެސް ބުނެވިދާނެ، ރަޝިއާ ޔޫކްރޭން އަކީ ކުރިން %20 ހިއްސާކުރާ މާރކެޓެއް، އެހެން ނަމަވެސް މިހާރު އެ ދެ މާރކެޓުގެ ހިއްސާއަކީ %10" މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ހަނގުރާމަ ހުއްޓި ރާއްޖެއަށް އަންނަ ފަތުރުވެރިންގެ އަދަދުތައް އަހަރުގެ ކުރިއަށް އޮތް ދުވަސްތަކުގައި އިތުރުވެގެންދާނެ ކަމަށް އުއްމީދުކުރެވޭ ކަމަށެވެ. އަދި މިއަހަރަށް ފަތުރުވެރިން އަންނާނެ އަދަދުތައް އަންދާޒާ ކުރިއިރު ޗައިނާއިން ރާއްޖެއަށް މިއަހަރުގެ ފަހު ކުއާޓަރުގައި ފަތުރުވެރިން އަންނާނެ ކަމަށް ލަފާކޮށްފައިވާ ކަމަށެވެ. މިނިސްޓަރ ފާހަގަކުރެއްވިގޮތުގައި މިއަހަރު ރާއްޖެއަށް 1.6 މިލިއަން ފަތުރުވެރިން ޒިޔާރަތްކުރުންވެސް ވެގެންދާނީ ބޮޑު ކާމިޔާބީއަކަށެވެ.\nޓޫރިޒަމް މިނިސްޓްރީގެ އެންމެ ފަހުގެ ތަފާސްހިސާބުތައް ދައްކާގޮތުން މިއަހަރުގެ މިހާތަނަށް ރާއްޖެއަށް 621633 ފަތުރުވެރިން ޒިޔާރަތްކޮށްފައިވާއިރު، މިއީ 2019ވަނަ އަހަރުގެ މި މުއްދަތުގައި ރާއްޖެއަށް ޒިޔާރަތްކުރި ފަތުރުވެރިންގެ އަދަދާއި އަޅާ ބަލާއިރު 8.7 އިންސައްތަ ދަށް އަދަދެކެވެ.\nމިނިސްޓަރ ވިދާޅުވީ ރާއްޖެއަށް މިހާރު އެންމެ ގިނަ އަދަދަކަށް ފަތުރުވެރިން އަންނަނީ އިނގިރޭސިވިލާތުން ކަމަށްވާއިރު، މިއީވެސް ފާހަގަކުރެވޭ ކަމެއް ކަމަށެވެ.\n" އެންމެ ބޮޑަށް ފާހަގަކުރެވެނީ އިނގިރޭސިވިލާތް ނަމްބަރ 1 އަކަށް އެރިކަން، 50 އަހަރު ޓޫރިޒަމްގައި ހޭދަކޮށްލިފަހުން ނަމްބަރ 1 އަށް އެރީ، މިހާރު ގަދަ 10އެއްގައި ހުރި ހުރިހާ މަރކެޓުތަކަކީވެސް މުޙިއްމު މާރކެޓުތައް،" މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މިހާރު އެންމެ ފާހަގަކޮށްލެވޭ އެއް ކަމަކީ ރާއްޖެއަށް އަންނަ ފަތުރުވެރިން ރާއްޖޭގައި ހޭދަކުރާ ޗުއްޓީގެ މުއްދަތު އިތުރުވެފައިވުން ކަމަށެވެ. އެވްރެޖް ޑިއުރޭޝަން އޮފް ސްޓޭ އިތުރުވުމަކީ ފަތުރުވެރިކަމުން ލިބޭ އާމްދަނީ އިތުރުވުމަށް މަގުފަހިވާ ކަމެއް ކަން މިނިސްޓަރ ފާހަގަކުރެއްވިއެވެ.


SunOnline: Raees Waheed aa dhimaakurun Jumhooree Party in kuvveri koffi\nރައީސް ވަހީދާ ދިމާކުރުން ޖުމްހޫރީ ޕާޓީންް ކުށްވެރިކޮށްފި\n-- ސަން ފައިލް ފޮޓޯ/ އަހުމަދު އަވްޝަން އިލްޔާސް\nކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ދެކަނބަލުންނަށް މިއަދު ހެދުނުގެ ވަގުތެއްގައިި މީހަކު މަގުމަތިން ދިމާކޮށްލައި، ފުރައްސާރަކުރި ކުރުން، ޖުމްހޫރީ ޕާޓީން ކުށްވެރިކޮށްފިއެވެ.\nޕޭޖީން މިއަދު ނެރުނު ބަޔާނެއްގައި ބުނެފައި ވަނީ ދިވެހިންނަކީ ޒަމާނުންސުރެ އެއްބައިވަންތަކަމާއި އެއްބައެއްވަންތަކަން އިސްކޮށް ދަތި އުނދަގޫ ހާލަތްތަކުގައިވެސް އެކަކު އަނެކަކަށް އެހީތެރިވެދޭ ބައެއް ކަމަށާއި، މަދުބައެއްގެ ފަރާތުން ފެންނަ ދަށުދަރަޖައިގެ އަމަލުތަކަކީ އެއްގޮތަކަށް ޗެސް ބަލައިގަނެވޭނެ ކަމެއް ނޫން ކަމަށެވެ.\nއަދި ގާނޫނުއަސާސީން ދިވެހި ރައްޔިތުންްނަށް ލިބިދީފައިިވާ ހައްގެއް، އަދި މިނިވަންކަމެއް އެއްވެސް ހާލެއްގައި އެއްވެސް ފަރާތަކުން ނިގުޅައިގަތުމަކީ ގާނޫނީ ކުށެއް ކަމަށާއި އެހެންކަމުންް މިފަދަ އަމަލެއް އެއްވެސް މީހަކު ކޮށްފިނަމަ ގާނޫނުތަކުގައި ބަޔާންކޮށްފައިވާ ފިޔަވަޅުތައް އަޅަން އެ ޕާޓީން ވަނީ ގޮވާލައިިފައެވެ.\n"އެފަދަ ނޭއްގާނީ އަމަލުތައް ތަކުރާރުވިޔަ ނުދިނުމަށް އަޅަންޖެހޭ ފިޔަވަޅުތައް އަޅާ، ގާނޫނުއަސާސީ ނަގަހައްޓާ، ދަމަހައްޓާ އާންމު މަސްލަހަތުތައް ހިމާޔަތްކޮށް އިޖްތިމާއީ ހަމަޖެހުން ދެމެހެއްޓުމަށް ކުރަންޖެހޭ ކަންކަން ކުރުމަށް ކަމާބެހޭ ފަރާތްތަކަށް ގޮވާލަމެވެ." އެ ޕާޓީގެ ބަޔާނުގައިވެއެވެ.\nރައީސް ވަހީދާއި އަނބިކަނބަލުންނަށް ފުރައްސާރަކުރުމުން، ރައީސް އިބްރާހިމް މުހައްމަދު ސޯލިހު ވަނީ ފޯނުން ގުޅުވައި، ދެމަފިރިކަނބަލުންގެ ހާލުބައްލަވައިފައެވެ.\nއަދި ކުރީގެ ރައީސް މައުމޫން އަބްދުލްގައްޔޫމް އާއި ޔޫތު މިނިސްޓަރު އަހްމަދު މަހްލޫފް ވެސް ވަނީ އެކަން ކުށްވެރިކުރައްވައިފައެވެ.\nރައީސް ސޯލިހާއެކު ހުސައިންގެ ތައުބީން ޖަލްސާ ބާއްވައިފި\n"ވެންޓިލޭޓަރު ހޯދުމުގައި އަމަލުކުރީ އަމާނާތްތެރިކަމާއެކު"\nފިޔަވަޅު އެޅުމުގައި ވަކި ޕާޓީއަކަށް ބަލައިގެން ނުވާނެ: ޖޭޕީ


ރައްޔިތުންގެ ވިންދާއި ދެކޮޅަކަށް ވޯޓު ނުދޭނަން – މުމްތާޒް - Fuvahmulah Times\nރައްޔިތުންގެ ވިންދާއި ދެކޮޅަކަށް ވޯޓު ނުދޭނަން – މުމްތާޒް\n9 މަސް ކުރިން • ލިޔުނީ: މަރިޔަމް ޝާނީ\nވަޒީފާއާ ބެހޭ ޤާނޫނަށް ހުށަހެޅިފައިވާ އިސްލާހާއި މެދު ރައްޔިތުންގެ ކަންބޮޑުވުން ހުރި ކަން އެނގިވަޑައިގަންނަވާ ކަމަށާއި، ރައްޔިތުން ޤާނޫނު ހަދަން ހޮއްވަވާފައި ތިއްބަވާ މަންދޫބުންނަކީ ރައްޔިތުންގެ މަޖިލިސް މެންބަރުންނަށް ވީހިނދު ފުވައްމުލަކު ދެކުނު ދާއިރާގެ މަޖިލިސް މެންބަރުގެ ހައިސިއްޔަތުން، މިހާރު ވަޒީފާއާ ބެހޭ ޤާނޫނަށް ހުށަހަޅާފައިވާ އިސްލާހު ހުށަހަޅާފައިވާ ގޮތަށް، އަދި މުވައްޒަފުންގެ ހައްޤު ގެއްލޭގޮތަކަށް ވޯޓް ނުދޭނެ ކަމުގެ ޔަޤީންކަން ރައްޔިތުންނަށް ދެއްވާ ކަމުގައި ފުވައްމުލަކު ދެކުނު ދާއިރާގެ މަޖިލިސް މެންބަރު މުހަޢްމަދު މުމްތާޒް ވިދާޅުވެއްޖެ އެވެ.\nމުމްތާޒް މިހެން ވިދާޅުވީ ވައިބަރ މެދުވެރިކޮށް ކުރެއްވި މެސެޖެއްގައެވެ. މުމްތާޒް އިތުރަށް ވިދާޅުވެފައި ވަނީ ރައްޔިތުންގެ މަޖުލީހުން ވަޒީފާއާ ބެހޭ ޤާނޫނަށް ހުށަހަޅާފައިވާ އިސްލާހު މިހާރު ހުށަހެޅިފައިވާ ގޮތަށް ފާސް ނުކުރާނެ ކަމުގެ ޔަޤީންކަންވެސް ވަރަށް ބޮޑަށް ލިބިފައިވާ ކަމުގައެވެ.\nOne thought on “ރައްޔިތުންގެ ވިންދާއި ދެކޮޅަކަށް ވޯޓު ނުދޭނަން – މުމްތާޒް”


Medhu irumatheege sulha ah othee varah rangalhu furusatheh: Trump | Mihaaru\nމެދުއިރުމަތީގެ ސުލްހަ އަށް އޮތީ ވަރަށް ރަނގަޅު ފުރުސަތެއް: ޓްރަމްޕް\n04 މެއި 2017 - 10:472comments\nފަލަސްތީނުގެ ރައީސް މަހްމޫދު އައްބާސްއާ އެކު ވައިޓް ހައުސްގައި ބޭއްވެވި ބައްދަލުވުމަށް ފަހު ނޫސްވެރިންނާ ވާހަކަ ދައްކަވަމުން ޓްރަމްޕް ވިދާޅުވީ "މިކަން ކުރާނެ" ކަމަށެވެ. އައްބާސް ވިދާޅުވީ ސުލްހަ ބޭނުން ވަނީ މިނިވަން ދެ ދައުލަތް އުފައްދައިގެން، 1967 ވަނަ އަހަރުގެ ކުރިން އޮތް ބައުންޑަރީގައި ކަމަށެވެ.\n"ރައީސް ޓްރަމްޕާ އެކު އަނެއްކާ ވެސް ސުލްހައިގެ އުއްމީދު މިވަނީ އާވެފައި،" އައްބާސް ވިދާޅުވި އެވެ.\nއެކަމަކު ދެ ދައުލަތް ގާއިމްކޮށްގެން މެދުއިރުމައްޗަށް ސުލްހަ ހޯދުމަކީ ޓްރަމްޕް ތާއީދު ކުރައްވާ ކަމެއް ނޫނެވެ. ފެބްރުއަރީ މަހު ޓްރަމްޕް ވަނީ އެމަނިކުފާން ބޭނުން ވަނީ ދެ ގައުމު ވެސް ރުހޭ އެއް ދައުލަތް ގާއިމް ކުރުމަށް ކަމަށް ވިދާޅުވެފަ އެވެ.\nފަލަސްތީނުގެ ރައީސް މަހްމޫދު އައްބާސް އަށް އެމެރިކާގެ ރައީސް ޑޮނަލްޑް ޓްރަމްޕް ވައިޓް ހައުސްގައި މަރުހަބާ ވިދާޅުވަނީ. --ފޮޓޯ:އޭއެފްޕީ\nއައްބާސްއާ އެކު ބޭއްވެވި ބައްދަލުވުމުގައި ޓްރަމްޕް ވަނީ ދެ ފަރާތުން ހިންގާ ހަމަނުޖެހުންތައް ހުއްޓުވައިގެން ނޫނީ ދާއިމީ ސުލްހައެއް ހޯދެން ނޯންނާނެ ކަމަށް ވިދާޅުވެފަ އެވެ.\nއިޒްރޭލަށް ތާއީދުކޮށް ޓްރަމްޕް ދެއްވަމުން ގެންދެވި ބަޔާންތަކުގެ ސަބަބުން ފަލަސްތީން-އިޒްރޭލުގެ މައްސަލަ އަށް ހައްލެއް ހޯދިދާނެ ކަމުގެ އުއްމީދު ކުޑަ ކަމަށް ފަލަސްތީނުން ބުނެފައިވެ އެވެ. އޭގެ ތެރޭގައި ތެލް އަވީވުގައި ހުންނަ އެމެރިކާ އެމްބަސީ ގުދުސް އަށް ބަދަލު ކުރުމާއި އިޒްރޭލުގެ ސަފީރަކަށް ޔަހޫދީންނަށް ތާއީދުކުރާ ބޭފުޅަކު ހަމަޖެއްސުން ހިމެނެ އެވެ. ނަމަވެސް ޓްރަމްޕުގެ ފަހުގެ އިސް ނެގުމާ އެކު ސުލްހައާ މެދު ސީރިއަސްވެފައިވާ ކަމަށް މެދުއިރުމައްޗަށް ޓްރަމްޕް ކަނޑައެޅި މަންދޫބު ވަނީ ވިދާޅުވެފަ އެވެ.\nއިތުރު ލިޔުންތައް މެދު އިރުމަތި މަހްމޫދު އައްބާސް ޑޮނަލްޑް ޓްރަމްޕް


Mihaaru ves "magumathee cigarette buin manaa" | Mihaaru\nމަގުމަތީ ބަހައްޓާފައި ހުރި ޑިސްޓްރިބިއުޝަން ފޮއްޓެއްގެ މައްޗަށް މީހަކު ސިނގިރެޓެއް ނިއްވާލަނީ: މިހާރު އޮތް ގާނޫނާއި ގަވައިދުން ވެސް ދުންފަތް ވަރަށް ބޮޑަށް ކޮންޓްރޯލްކުރެވޭނެ. -- ފައިލް ފޮޓޯ\n19 މެއި 2019 - 09:42 22 comments\nދުންފަތުގެ ދުމުގެ ތެރެއަށް ނޭވާ ނުލައި މިހާރު މަގަކުން ނުދެވޭނެ އެވެ. ދޮރާށި ބުޑުން، ކަންކަންމަތިން އަދި ހިނގާފައި ދަމުން ދުން އަރުވާ މީހުން ހީވާނީ މާ މޮޅު ކަމެއް ކުރެވޭތީ އެހެން މީހުންނަށް ދައްކަން އުޅޭހެންނެވެ. ކުޑަކުއްޖެއް، ބަލި މީހެއް ބެލުމެއް ނެތި އެންމެންގެ މޫނަށް ދުން ބުރުވަން ތިބެނީ ފަހުރުވެރިކަމާ އެކުގަ އެވެ. އެހެންވެ، މާލޭ މަގުމަތީ ދުންފަތުގެ އިސްތިއުމާލުކުރުން މަނާކުރަން މާލޭ ސިޓީ ކައުންސިލުން ނިންމުމަކީ ރަނގަޅު ކަމެކެވެ.\nއެކަމަކު ސިޓީ ކައުންސިލުން އުޅޭ ގޮތުން ހީވަނީ ގާނޫނުތަކާއި ގަވައިދުތައް ނެތިގެން ދުންފަތް ކޮންޓްރޯލް ނުވެގެން އުޅޭހެންނެވެ.\nދުންފަތް ކޮންޓްރޯލްކުރުމާ ބެހޭ ގާނޫނަށް 2010 ވަނަ އަހަރު އަމަލުކުރަން ފަށައި އެ ގާނޫނުން ބާރު ލިބިގެން ހަދާފައިވާ، ދުންފަތުގެ އިސްތިއުމާލުކުރުން މަނާ ތަންތަން ކަނޑައެޅުމުގެ ގަވައިދު ނުލާހިކު ރަނގަޅެވެ. މިހާރު އޮތް ގާނޫނާއި ގަވައިދުން ކަމެއްވާ ނަމަ މާލެ އަދި ރަށްރަށުގެ މަގުމަތިން ވެސް ދުންފަތުގެ އިސްތިއުމާލުކުރާތީ ފެންނާނީ ވަރަށް މަދުންނެވެ.\nދުންފަތް ކޮންޓްރޯލްކުރުމާ ބެހޭ ގާނޫނު ބުނާ ގޮތުން ސިނަމާތަކާއި ޖަލްސާކުރާ މާލަންތަކާއި އާންމު ދަތުރުފަތުރަށް ބޭނުންކުރުމާ އުޅަނދުތަކާއި ސައި ހޮޓާ، ކެފޭ، ރެސްޓޯރަންޓް، ކާބޯތަކެތި ހަދާ ތަންތަނާއި މިސްކިތްތަކާއި ސިއްހީ ހިދުމަތް ދޭ ތަންތަނާއި އުނގަންނައިދޭ ތަންތަނާއި ކުޑަކުދިން ބަލަހައްޓާ އަދި ތަމްރީންކުރާ ތަންތަނާއި އެ ތަންތަނުގެ ހާމަކޮށް އޮންނަ ބިމާއި އެ ތަންތަނުގައި ހުންނަ ހުރިހާ އިމާރާތްތަކާއި އެ ތަންތަނަށް ވަދެ ނިކުމެ އުޅުމުގައި ބޭނުންކުރަން ޖެހޭ ތަންތަން އަދި ސަރުކާރުގެ އިމާރާތްތަކުގައި ވެސް ދުންފަތުގެ އިސްތިއުމާލުކުރުން މަނަލެވެ.\nމި ހިސާބުން ވެސް އަދި ނުނިމެ އެވެ. ގާނޫނުގެ ދަށުން ހަދާފައިވާ ގަވައިދުގައި ބުނަނީ ދުންފަތުގެ އިސްތިއުމާލުކުރުން މަނާ ކަމަށް ގާނޫނުގައި ބުނާ ތަންތަނުގެ އިތުރުން އެ ތަންތަނުން މަގުމައްޗަށް ނުކުންނަން ހުންނަ ދޮރުތަކާއި ދޮރާށިތަކާއި ގޭޓުތަކުގެ ކުރިމަތީގައި ވެސް ދުންފަތުގެ އިސްތިއުމާލުކުރުން މަނާވާނެ ކަމަށެވެ. އަދި ދޮރުތަކާއި ދޮރާށިތަކާއި ގޭޓު ކުރިމަތި ކަމަށް ބަލާނެ ގޮތް ވެސް ގަވައިދުގައި އެބަ އޮތެވެ. އެއީ އެ ތަނެއްގެ ވަށައިގެން 10 ފޫޓޫގެ ސަރަހައްދެވެ.\nމިހާރު އޮތް ގާނޫނާއި ގަވައިދުން ކަމެއްވާ ނަމަ މާލެ އަދި ރަށްރަށުގެ މަގުމަތިން ވެސް ދުންފަތުގެ އިސްތިއުމާލުކުރާތީ ފެންނާނީ ވަރަށް މަދުންނެވެ.\nމާލެ އަށް ބަލައިފި ނަމަ ގާނޫނާއި ގަވައިދުގައި މި ބުނާ ޝަރުތު ހަމަވާ ތަނެއް ނެތް މަގެއް ވަރަށް މަދުވާނެ އެވެ. ގިނަވާނީ އޭގެ ބައިވަރު ތަންތަން ހުންނަ މަގުތަކެވެ. އެހެންވެ، މި ހަނި މަގުތަކުގައި، އެ ތަންތަނުގެ ކުރިމަތީ ދުންފަތުގެ އިސްތިއުމާލުކުރުން ހުއްދަ ޖާގައެއް އޮތުން ވަރަށް ނާދިރެވެ.\nއެކަމަކު މިހެން ތަންތަން ކަނޑައަޅާފައި ހުންނަ ގޮތުން ތަންފީޒުކުރަން އުނދަގޫ ވަނީ ކަމަށް ބަލައިިފި ނަމަ، ސިޓީ ކައުންސިލްގެ ނިންމުން ރަނގަޅެވެ. ނަމަވެސް މައްސަލަ އަކީ ދުންފަތް ކޮންޓްރޯލްކުރަން މިހާރު އޮތް ގާނޫނާއި ގަވައިދުގެ އެންމެ ޕަސެންޓެއް ވެސް ރަނގަޅަށް ތަންފީޒު ނުވާތީ އެވެ.\nދުންފަތުގެ ދުމުން ސަލާމަތްވާނެ ޖާގައެއް އޮތް ކެފޭއެއް ރެސްޓޯރަންޓެއް ނެތޭ ބުނާހާ މަދެވެ. މީހުން އެއްވެ އުޅޭ ތަންތަނާއި ޕާކުތަކުގައި ވެސް ދުންފަތުގެ އިސްތިއުމާލުކުރުން މަނަލެވެ. އެކަމަކު އެއީ އެންމެ ގިނައިން ދުން އަރާ ތަންތަނެވެ. ސަރުކާރުގެ އޮފީސްތަކާއި އެ ތަންތަނުގެ ގޯތި ތެރޭގައި ދުންފަތުގެ އިސްތިއުމާލުކުރުން މަނާކުރަން ގާނޫނު ހެދި ރައްޔިތުންގެ މަޖިލިސްގެ ގޯތި ތެރޭގައި ވެސް ސިނގިރެޓް ބޮއެ ނަގަނީ އެވެ. ސަރުކާރު އޮފީސްތައް ހިންގާ ބައެއް އިމާރާތްތަކުގެ ބެލްކަންޏާއި ޓެރަސްގައި ވެސް ތަފާތެއް ނެތެވެ. ބައެއް އޮފީސްތަކާ ގުޅުވައިގެން ހަދާފައި ހުންނަ ކެފޭ، ކެންޓީން ފަދަ ތަންތަނަށް ވަދެފިއްޔާ އަޅި ބުރާނެ އެވެ.\nމަނާ ތަންތަނުގައި ދުންފަތުގެ އިސްތިއުމާލުކުރުމުން ރިޕޯޓްކޮށް ޖޫރިމަނާކުރުމުގެ ކަންތައް ވެސް ނަމަކަށް ހިނގަ އެވެ. ރިޕޯޓެއް ކުރިޔަސް، ގިނަވާނީ ފުލުފުލުން ހައެއްކަ ސިނގިރެޓް ދަމާލާގައި ދާއިރު ވެސް އެކަން ހުއްޓުވާ މީހުން ނާންނަ ފަހަރެވެ. އަމިއްލަ ތަޖުރިބާގައި، ރިޕޯޓެއް ކޮށްގެން ފުލުހުން އައީ އެންމެ ފަހަރަކު އެވެ. އެފަހަރު ވެސް އެ މީހާ ކޮފީ ނިންމައި ސިނގިރެޓް ބޮއެ ބިލް ދައްކަން އުޅެނިކޮށް ދެ ފުލުހަކު އައިސް، ސިނގިރެޓް ބޯ މީހަކު ނެތުމުން އެނބުރި ދިޔައީ އެވެ. މިއީ ތަންފީޒުކުރުމުގެ ހާލަތުގެ ކުޑަކުޑަ މިސާލެކެވެ.\nސިޓީ ކައުންސިލްގެ ނިޔަތް ކިތަންމެ ރަނގަޅަސް، ދުންފަތާ ބެހޭ ގޮތުން ހަދާފައިވާ ގާނޫނާއި ގަވައިދުތައް މުތާލިއާކޮށްލާފައި، އެ ތަންފީޒުކުރެވޭނެ ގޮތެއް އޮތްތޯ ބަލަން އުޅެފިއްޔާ ނަތީޖާ މާ ރަނގަޅުވާނެ ކަމަށް ފެނެ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ކޮލަމް މާލެ ސިޓީ ކައުންސިލް ދުންފަތާ ބެހޭ ގާނޫނު ދުންފަތާ ބެހޭ ގަވާއިދު


Bridge Bus thah MTCC ge dhashah badhalukoh, Mini bus thaarafu kuranee\nބްރިޖް ބަސްތައް އެމްޓީސީސީ ދަށަށް ބަދަލުކޮށް، މިނީ ބަސް ތައާރަފްކުރަނީ\nމާލެ އާއި ހުޅުމާލެ ދެމެދު އެމްޕީއެލްއިން ދެމުން ގެންދާ ބަސް ދަތުރުގެ ހިދުމަތް އެމްޓީޓީސީގެ ބެލުމުގެ ދަށަށް ގެންދަން ކަމަށް ޓްރާސްޕޯޓް މިނިސްޓްރީން ނިންމައިފި އެވެ.\nއެމްޕީއެލްއިން ބްރިޖް ބަހުގެ ހިދުމަތް ދެމުން އަންނައިރު ހުޅުމާލެ ތެރޭގައި ބަހުގެ ހިދުމަތް ދެމުން ދަނީ އެމްޓީސީސީއިންނެވެ. ހުޅުމާލެ އާއި މާލެ ދެމެދެގެ ފެރީގެ ހިދުމަތް ވެސް ދެމުން އަންނަނީ އެމްޓީސީސީއިންނެވެ.\nމިއަދު އެ މިނިސްޓްރީން ބޭއްވިި ނޫސްވެރިންގެ ބައްދަލުވުމުގައި މިނިސްޓަރު އައިޝަތު ނަހުލާ ވިދާޅުވީ، އެއް ފަރާތަކުން ބަހުގެ ހިދުމަތް ދޭނަމަ މިހާރު ދިމާވަމުންދާ ދަތިތަކަށް ހައްލުވާނެ ކަމަށެވެ.\nބަސް ދަތުރުތަށް ފަށައިގެން އައިރު ގިނަ ދަތިތަކެއްގެ ޝަކުވާ ލިބިފައިވާތީ އަމިއްލައަށް ގްރޭޓާ މާލޭ ބަސް ޓާމިނަލް އަށް ގޮސް އެކަން ތަޖުރިބާ ކުރެއްވި ކަމަށާއި ބަސް ދަތުރުގެ ހިދުމަތް ހޯދުމުގައި ގިނަ ވަގުތުތަކެއް ހޭދާވާކަން ފާހަގަކުރެވުނު ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ރިންގް ރޯޑްގައި އެކަން ހައްލު ކުރުމުގެ ގޮތުން ބަސް ވެއިޓިން ޕޮއިންޓްތަކެއް ހަދާފައިވާނެ ކަމަށެވެ. އަދި އެ ވެއިޓިން އޭރިއާތަކުގައި މިހާރު ކޮޅަށް ތިބެން ޖެހުނު ނަމަވެސް ކުރިއަށް އޮތް ދުވަސްތަކުގައި އިށީދެވޭނެ ގޮތް ހަމަޖައްސާނެ ކަމަށް ވެސް މިނިސްޓަރު ވިދާޅުވި އެވެ.\n"އަޅުގަނޑު ވަނީ ދަތިތަށް އޮޅުން ފިލުވުމުގެ ގޮތުން ގޮސްފަ، ބަސްތައް ލަސްވުމުގެ ސަބަބު ކަމަށް ލަފާކުރެވެނީ ދެ ފަރާތަކުން އެކަން ކުރުން، އެކަމަކު މިހާރު އަޅުގަނޑުމެން ނިންމާފައިވަނީ އެމްޓީސީސީއަށް ބަސް ދަތުރުތަށް ހަވާލު ކުރުމަށް،" މިނިސްޓަރު ނަހުލާ ވިދާޅުވި އެވެ.\nމިނިސްޓަރު ވިދާޅުވީ މަލޭއަށް ހާއްސަކޮށްގެން ބަހުގެ ހިދުމަތް ދިނުމުގެ ގޮތުން "މިނީ ބަސް" ތައާރަފް ކުރުމަތް ވެސް ނިންމާފައިވާ ކަމަށެވެ. މިނީ ބަސް ތައާރަފް ކުރުމަކީ މީގެކުރިން ރައީސް އިބްރާހިމް މުހައްމަދު ސޯލިހު ވިދާޅުވެފައިވާ ކަމެކެވެ.\nއެކަމަށް މިހާރު ވެސް ދިރާސަތަށް ހެދުމުގެ ގޮތުން ބަސް ދަތުރު ކުރަން އެކަށީގެންވާ މަގުތަށް ބަލަމުންދާ ކަމަށް މިނިސްޓަރު ވިދާޅުވި އެވެ. އިތުރަށް މިނިސްޓަރު ވިދާޅުވީ އަލަށް ތައާރަފް ކުރެވޭ މިނީ ބަސްތަކުން ވެސް ހިދުމަތް ދޭނީ އެމްޓީީސީސީއިން ކަމަށެވެ. އަދި މިކަމާ ގުޅޭ ގޮތުން ވެސް ރައްޔިތުންގެ ހިޔާލު ހޯދުމަތް ހުޅުވާލެވޭނެ ކަމަށް ވެސް މިނިސްޓަރު ވިދާޅުވި އެވެ.\nއެމްޓީސީސީ ޓްރާންސްޕޯޓް އޮތޯރިޓީ ޓެކްސީގެ ހިދުމަތް\nއެމްޓީސީސީ ލަސްވުމުން ޕްރިމިއަމް ޓެކްސީގެ ހިދުމަތް އަލުން ހުޅުވާލައިފި


Imran Ge Maanafun Tweet Eh: Naakaamiyaabakee Thimaage Jamaa'ai Ehllaalanvee Sababeh Noon - Vaguthu\nވަޒީރުންގެ މަޖިލީހަށް ބަދަލުތަކެއް ގެންނަން އުޅޭޭ ކަމަށް އަޑުތައް ގަދަވެފައިވާ ދަނޑިވަޅެއްގައި ސަރުކާރުގެ ކޯލިޝަނުގައި ހިމެނޭ އަދާލަތު ޕާޓީގެ ރައީސް އަދި ހޯމް މިނިސްޓަރ އިމްރާން އަބްދުﷲ މާނަފުން ޓްވީޓެއް ކުރައްވައިފިއެވެ.\nމިނިސްޓަރ އިމްރާން މި ޓްވީޓު ކުރައްވާފައިވާ އިރު، ކޯލިޝަން ރޫޅިދާނެ ފަދަ ބަދަލުތަކެެއް މިސަރުކާރުގެެ ކެބިނެޓަށް ގެންނަން އުޅޭކަމުގެ އަޑުތަކެއް މި ވަނީ ގަދަވެފައެވެ.\nއިމްރާން ކުރެއްވި ޓްވީޓުގައި ވިދާޅުވެެފައި ވަނީ، ކާމިޔާބެއް ލިބުމަކީ ބޮޑާކަމާއި، ކިބުރުވެރިކަން އިސްކޮށް އަނެކުން ނިކަމެތިކޮށް ހައްގުތަކުން މަހުރޫމް ކުރަންވީ ސަބަބެއް ނޫން ކަމަށެވެ. އަދި ނާކާމިޔާބީއެއް ލިބުމަކީ ހާސްވެ ގޮތް ހުސްވެ މާޔޫސްވެެ ތިމާ އާއި ތިމާގެ ޖަމާއަތް ހަަލާކުގެ ތެރެެއަށް އެއްލާލެވެންވީ ސަބަބެއް ނޫން ކަމަށް އިމްރާން ވަނީ ވިދާޅުވެފައެވެެ.\nkaamiyaabeh libumakee bodakama,kiburuverikan dhakaa,anekun nikamethikoh hahquthakun mahuroon kuranvee sababeh noon.\nadhi naakaamiyaabeh libubumakee haasve,goiy husve,maayoosve thimaya thimage jamaa'aiy halaakuge thereah ellaalanvee sababehves noon.\n— Imran Abdulla (@ShimranAb) April 30, 2021\nވަޒީރުންގެ މަޖިލީހަށް ބަދަލުތަކެއް ގެންނަވަން އުޅުއްވާކަން މީގެ ކުރިން ރައީސް ވަނީ އިޝާރާތް ކުރައްވާފައެވެ. އަދި މި ބަދަލުތައް ގެންނަވަން އުޅުއްވާކަން ރައީސް އޮފީހުގެ ޗީފް އޮފް ސްޓާފް އަލީ ޒާހިރު މެދުވެރިކޮށް ކޯލިޝަންގެ ލީޑަރުންނަށް މިހާރު ވަނީ އަންގަވާފައެވެ.\nކެބިނެޓަށް ގެންނަން ނިންމާފައިވާ ބަދަލުތައް ހާމަކުރައްވާފައެއް ނުވެއެވެ.\n"ވަގުތު"އަށް އެނގިފައިވާގޮތުން ބައެއް މިނިސްޓަރުންގެ ވުޒާރާތައް ބަދަލުކޮށް، ބައެއް މިނިސްޓަރުން ވަކި ކުރަން ވަނީ ނިންމާފައެވެ. އަދި ވަކި ކުރާ މިނިސްޓަރުން ވަކި ކުރަނީ ޒިންމާ އަދާ ނުކުރެވޭތީ ކަމަށާއި، އަދި އެ ޒިންމާތައް އަދާ ނުކުރެވޭ ކަމުގެ ޝަކުވާތައް ރައްޔިތުންގެ ފަރާތުން ލިބޭތީ ކަމަށް ލީޑަރުންނަށް އަންގާފައިވާ ކަމަށްވެސް މައުލޫމާތު ލިބެއެއެވެ.\nރައީސް އޮފީހުން ވެސް ވަނީ ކެބިނެޓަށް ބަދަލުތަކެއް ގެންނަން މަޝްވަރާ ކުރެވެމުންދާ ކަމަށް ވިދާޅުވެފައެވެ.\nމިމަހު ކުރީކޮޅު ބޭއްވި ކައުންސިލް އިންތިހާބުގައި ސަރުކާރު ހިންގާ މައި ޕާޓީ އެމްޑީޕީއަށް ބައެއް މުހިއްމު ދާއިރާތައް ވަނީ ގެއްލިފައެވެ. އޭގެ ތެރޭގައި މާލެ ސިޓީގެ މޭޔަރު ކަމާއި، އިތުރު ގިނަ ގޮޑިތައް ހިމެނެއެވެ.\nއޭޕްރީލް 30, 2021 17:01\nޢިމްރަނޫ ކޮބާހޭ މަރުތަކުގެ ހެކިތައް ، މުނާފިގުންނަކީ ކޮބާބާ ދިން ނަހަމަގޮތުގަ ބެނުންކޮށް ތިިޔަކެވެނީ އަލިފާން\nއޭޕްރީލް 30, 2021 22:37\nދީން ނަހަމަ ގޮތުގަ ބޭނުންކޮއްފަ ކޮބާ. މިތާ ތިބީ ހުސް މުސްލިމުން. އިމްރާން ހުރީ ދާހިލީ ވަޒީރުކަމުގަ.\nއޭޕްރީލް 30, 2021 17:13\nއޭޕްރީލް 30, 2021 17:45\nހަހަހަހަހާ، ސޭކުގެ އަޖަލު ހަމަވެއްޖެހެން ހީވަނީ\nއޭޕްރީލް 30, 2021 17:57\nޢިމްރާނުގެ ޖަމާޢަތަކީ ލާދީނީ ޖަމާޢަތްތޯ؟އެހެންކަމަށް ވާނަމަ ސުވަރުގެއަށްވެސް ނަރަކައަށްވެސް ދާނީ ބައިވެރިވެ އެކުއުޅުނު ޖަމާޢަތަކާ އެކުގަ އެހެންނޫންތޯ؟\nއޭޕްރީލް 30, 2021 17:59\nމީހެއްގެ އަޖަލު ކަނޑަ އަޅުއްވާނީ ވެރިފަރާތުން އެއީ މީހަކަށް ކުރެވޭނެ ކަމެއްނޫން\nއޭޕްރީލް 30, 2021 19:58\nސަރުކާރު ތަޅުވާލުމުގެ ގާބިލްކަން ޕީޕީއެމަށް އެބަހުރި: ސިއްދީގު2މަސްކުރިން ވަގުތު އިމްރާނުއައް ދިންރައްދެއް މިއަދުފެނިގެން މިދަނީ ތަޅުވާލުމުގެ ސަބަބުން ހާސްވެ މޭވެސްތެޅޭތަން ސިއްދީގު ބުނިހެން\nއޭޕްރީލް 30, 2021 22:58\nﷲ އަށާއި ރަސޫލާއަށް ފުރައްސާރަ ކުރި އިރު ތިފަދަ މަގާމެއްގައި ހުރެ ބަ ހެއް ބުނަން ނުކެރި ހުރިއިރު ކޮންކަމެއްތޯ ދެން ކޮއްދެވޭނީ..\nއޭޕްރީލް 30, 2021 23:23\nއެއުޅެނީ އެއްލައިލަފާނެކަމުގެ ބިރު ހީވެގެން.\nމެއި 1, 2021 00:59\nކޮންމެ މިހަކު ވެސް ވިސްނަން ޖެހޭ ސަބަބކި ކޮންމެ ކަމެއް ކަމިޔާބު ކުރުމުގާ ވެސް އެތައް ބައެއްގެ އެއްބަރުލުން ބޭނުންވާކަން. ނާކާމިޔާބު ވެގެން ދަނީ ހިޔާލު ތަފަތު ވުމާއި ބައބައިވުން އުފެއްދުމުން ކަން.ސިޔާސީ މީހަކަށް ވެވޭނީ ތިމާގެ އެންމެ ބޮޑު ވާދަވެރިޔާގެ ތާއީދު ހޯދާނެ ގޮތް އެގޭ ފަދަ ވިސްނުން ހުރި މީހަކަށް ވެވިގެންކަން. ނޫންނަމަ އެމިހަކު ވަނީ ނާކާމިޔާބު މީހަކަށް.\nޏ. ފުވައްމުލަކުން: ބެއްޔާގެ ބެއްޔާ\nމެއި 1, 2021 03:56\nއިރާދަކުރެއްވިޔާ މިފަހަރު ހެޔޮ ބަދަލެއް ވުޒާރާތަކަށް އަންނާނެ ކަމީ ޝައްކެތް އޮތްކަމެއް ނޫނެވެ.\nމެއި 1, 2021 03:59\nﷲ ތަޢާލާ ދެއްވި ޢިލްމުން އެކަލާނގެ ދީން މިފަސްގަނޑުގައި ނުފަތުރައި، އާޚިރަތް ވިއްކާލައި ދުނިޔެ ގަތުމުން ވާނެ ހަޔެތި ވެނިމެނީއެވެ. ފިލްމު ނިމެނީއެވެ.


Bandhukoffaivaa Hubei Provincegai eheetherikan foarukohdhinumah...\nރިޕޯޓު - ކޮރޯނާވައިރަސް\nބަންދުކޮށްފައިވާ ހޫބޭ ޕްރޮވިންސްގައި އެހީތެރިކަން ފޯރުކޮށްދިނުމަށް އެތަކެއް ގްރޫޕްތަކެއް ހަރަކާތްތެރިވަނީ\nޖެނުއަރީ މަހުގެ 23 ވަނަ ދުވަހުން ފެށިގެން ހޫބޭ ޕްރޮވިންސް އެއްކޮށް ވަނީ ބަންދުކޮށްފައި\nތަފާތު އެކި ގްރޫޕްތަކުން އަންނަނީ އެހީތެރިކަން ފޯރުކޮށްދެމުން\nކ. މާލެ | 10 ފެބްރުއަރީ 2020 | ހޯމަ 12:36 | 2,677\nވޮލަންޓިއަރުން އަންނަނީ ހޫބޭ ޕްރޮވިންސްގައި މަސައްކަތްކުރަމުން - ސީ.އެން.އެން\nޗައިނާގައި ހަލުވިކަމާއެކު ފެތުރެމުންދާ ކޮރޯނާވައިރަސް އެންމެ ފުރަތަމަ ފެނުނީ ހޫބޭ ޕްރޮވިންސްގެ ވުހާން ސިޓީންނެވެ. އޭގެފަހުން މިވައިރަސްގެ ޝިކާރައަކަށްވެގެން ހޯމަ ދުވަހުގެ ނިޔަލަށް 910 މީހަކު މިވަނީ މިދުނިޔެ ދޫކޮށްފަ އެވެ. އަދި މިހާތަނަށް މިވައިރަސްގެ އަސަރުކޮށްފައިވާ މީހުންގެ އަދަދު 40،000 އަށް ވުރެ މައްޗަށް މިވަނީ އަރާފަ އެވެ.\nމިވައިރަސް ފެތުރެން ފެށުމާއެކު ޗައިނާ ސަރުކާރުން ވަނީ މިވައިރަސް އެންމެ ފުރަތަމަ ފެނުނު ހޫބޭ ޕްރޮވިންސް އެއްކޮށް ބަންދުކޮށްފަ އެވެ. އެޕްރޮވިންސަށް ބޭރުން އެއްވެސް މީހަކަށް ނުވަދެވޭ ގޮތަށް އަދި ޕްރޮވިންސުން ބޭރަށް މީހުންނަށް ނުދެވޭގޮތަށް ވަނީ ބަންދުކޮށްފަ އެވެ. އެ ޕްރޮވިންސްގެ ތެރޭގައި ހިނގަހިނގާހުރި ދަތުރުފަތުރުގެ ހުރިހާ ނިޒާމުތަކެއް ވަނީ މެދުކަނޑާލާފައެވެ. އެއާއެކު އެ ޕްރޮވިންސްގައި ދިރިއުޅޭ 53 މިލިއަން މީހުން މިވަނީ އެޕްރޮވިންސްގެ ތެރޭގައި ތާށިވެފަ އެވެ.\nޖެނުއަރީ މަހުގެ 23 ވަނަ ދުވަހުން ފެށިގެން މުޅި ޕްރޮވިންސް އެއްކޮށް ބަންދުކޮށްފައިވާއިރު ޕްރޮވިންސްގައި ދިރިއުޅޭ މީހުންނަށް ތަންތަނަށް ދިޔުމާއި ޒަރޫރީ ބޭނުންތައް ފުއްދުމުގައި އަންނަނީ ދަތިތައް ދިމާވަމުންނެވެ. އެހެންނަމަވެސް ޕްރޮވިންސް ގައި ދިރިއުޅޭ މީހުންނަށް އެހީތެރިވުމަށް އެކި ފަރާތްތަކުން އަންނަނީ އެކިގޮތްގޮތަށް ހޫބޭ ޕްރޮވިންސްގެ ތެރޭގައި މަސައްކަތް ކުރަމުންނެވެ. މީގެތަފާތު އެކި ގްރޫޕްތައް ހޫބޭ ޕްރޮވިންސްގެ ތެރޭގައި ހަރަކާތްތެރި ވަމުންދާއިރު އެކި ގްރޫޕްތަކުން މަސައްކަތްކުރަނީ އެކިކަހަލަ އެހީތެރިކަން ފޯރުކޮށްދިނުމަށެވެ.\nއެފަދަ އެއް ގްރޫޕެއްގެ ބަޔަކީ ކުންފުނިތައް މެދުވެރިކޮށް އަމިއްލަ އުޅަނދުގައި މީހުން ތަންތަނަށް ގެންގޮސްދޭ މީހުން ހަރަކާތްތެރިވާ ގްރޫޕެކެވެ. އުމުރުން 27 އަހަރުގެ ވަން ޖިއަކްޝަން އާއި އޭނާ އާ އެކު މަސައްކަތްކުރާ މީހުންވަނީ ޗައިނާގެ ހޮސްޕިޓަލްތަކުގައި މަސައްކަތްކުރާ މީހުން ހޮސްޕިޓަލަށް ގެންގޮސް ގެއަށް ގެނައުމުގެ މަސައްކަތް ފަށާފަ އެވެ.\nހޮސްޕިޓަލްތަކުގައި މަސައްކަތް ކުރާ ސިއްހީ އެހީތެރިންނާއި ނަރުހުންނަކީ މިވައިރަހާއި ހަނގުރާމަކުރަމުންދާ އެތައް ސަތޭކަ ބަލި މީހުންނަށް ފަރުވާދިނުމުގައި އެންމެ ކައިރިން މަސައްކަތްކުރާ މީހުންނެވެ. އަދި އެންމެ ފަސޭހައިން މިވައިރަހުގެ އަސަރުކުރާނެވެސް މީހުންނެވެ. އެހެންކަމުން އެމީހުން ގޮވައިގެން ދަތުރުކުރުމަކީ އޭގައި ނުރައްކާތެރިކަމެއް ހުންނާނެކަމަކަށްވާތީ ވަން މިކަން ނެގީ ސީރިއަސް ކަމެއްގެ ގޮތުގައެވެ. އެކަމަށްޓަކައި އަޅަންޖެހޭ ރައްކާތެރިކަމުގެ ފިޔަވަޅު ވަން އައީ އެންމެ ފުރަތަމަ ދުވަހުން ފެށިގެންވެސް އަޅަމުންނެވެ. މިކަމަށް އަމިއްލައަށް އިސްނަގައިގެން މިމީހުން ގޮވައިގެން ދަތުރު ފެށުމުގެ ކުރިން ކޮންމެ ދުވަހަކުވެސް ވަން ނިކުންނަނީ މާސްކު ބަންޑެއްޔެއް ހިފައިގެންނެވެ.\nކޮންމެ ދެތިން ގަޑީރަކުން އޭނަ ފޭސް މާސްކު ބަދަލުކުރެއެވެ. އަދި ކޮންމެ ދަތުރަކަށްފަހު އޭނާގެ ކާރު ބެކްޓީރިއާ މަރާ ޒާތުގެ ބޭހެއް ޖަހައިގެން ބައިގަޑީރު ވަންދެން ކާރު ސާފުކުރެއެވެ. ވަން ބުނާގޮތުން އޭނާއަށް މިވައިރަސް ޖެހިދާނެތީ ބިރެއް ނުގަނެއެވެ. އެހެންނަމަވެސް މިބައްޔަށް ފަރުވާދިނުމަށް މަސައްކަތްކުރާ މީހުންނަށް މިވައިރަސްގެ އަސަރު މިފަދަ ގޮތަކަށްވެސް ކޮށްފާނެތީ އެކަމަށް ރައްކާތެރިވުމުގެ ގޮތުން ފިޔަވަޅު އަޅަން ބޭނުންވާކަމަށެވެ.\nހޫބޭ ޕްރޮވިންސަށް ވަނީ ހަމަހިމޭންކަން ވެރިވެފައި\nސިއްހީ އެހީތެރިންނާއި ނަރުހުންގެ ދަތުރުފަތުރުގެ ކަންކަން ކޮށްދިނުމުގެ އިތުރުން އެހެން ގްރޫޕަކުން އަންނަނީ ހޮސްޕިޓަލްތަކަށް ބޭނުންވާ ސިއްހީ ސާމާނާއި މަސައްކަތްކުރާ ޑޮކްޓަރުންނާއި ނަރުހުންނާއި އެހެން މީހުންނަށް ބޭނުންވާ ކާއެއްޗެހި ފޯރުކޮށްދެމުންނެވެ. އުމުރުން 53 އަހަރުގެ ޗެން ހުއި އަކީ ދަތުރުފަތުރުކުރުމުގެ ވިޔަފާރިކުރާ ކުންފުންޏެއްގެ މެނޭޖަރެކެވެ. ކުންފުނީގެ ރެފްރިޖެރޭޓަޑް ޓްރަކްގެ ބޭނުން މިވަގުތު ޗެން ކުރަމުންދަނީ ސިއްހީ ސާމާނު ފޯރުކޮށްދިނުމަށާއި ކާއެއްޗިސް ފޯރުކޮށްދިނުމަށެވެ. ޗެންއަށް ލިބުނު ފުރަތަމަ މަސައްކަތަކީ 900 މީލް ރެސްޓޯރެންޓަކުން ހޮސްޕިޓަލަށް ފޯރުކޮށްދިނުމެވެ. އޭގެފަހުން ޗެން އަންނަނީ މޭވާ އާއި ފޭސް މާސްކް އާއި ގޮގްލްސް ކޮންމެ ދުވަހަކުވެސް ހޮސްޕިޓަލްތަކަށް ފޯރުކޮށްދެމުންނެވެ.\nމިމަސައްކަތްތައް ރާވާ ހިންގަމުންދަނީ ވީޗެޓްގައި ހަދާފައިހުންނަ ގްރޫޕް ތަކެއްގައެވެ. މީގެބައެއް ގްރޫޕްތަކުގައި 500 މީހުން ތިބެއެވެ. ކޮންމެ ދުވަހަކު ޗެން އަށް ހާހުން އެހީތެރިކަން ފޯރުކޮށްދިނުމަށް މެސެޖްތައް ލިބެމުންދެއެވެ.\nމިގްރޫޕްތަކުން އެހީތެރިކަމަށް ބޭނުންވާ މީހުންނަށް ބޭނުންވާ އެހީތެރިކަން އަންނަނީ ފޯރުކޮށްދެމުންނެވެ. ހޫބޭ ޕްރޮވިންސް މިވަނީ މިއަދު އެހީތެރިކަމަށް ބޭނުންވެފަ އެވެ. އެ އެހީތެރިކަން މިއަދު މިއަންނަނީ އެޕްރޮވިންސްގެ ހިތްވަރުގަދަ ފަހުލަވާނުން ދެމުންނެވެ. މިއަދު މުޅި ޗައިނާ މިވަނީ ކޮރޯނާވައިރަހާ ދެކޮޅަށް މިކުރާ "ހަނގުރާމަ" އިގައި ބައިވެރިވެ އެހަނގުރާމަ ކުރަންޖެހިފައެވެ.


(ކޮންޓްރެކްޓް،6މަސް)\nސަޕޯޓިންގ ކޯ އެލަވަންސް -1 :\n3- ސިވިލް ސަރވިސްގެ މުވައްޒަފުންނަަށް ހަމަޖެހިފައިވާ އުސޫލުން އިތުރުގަޑީގެ ފައިސާ.\nސްކޫލުން އިންތިޒާމްކުރާ ބައްދަލުވުން، ސެމިނަރ، ވޯކްޝޮޕް، ޖަލްސާ އަދި ބައްދަލުވުންތަކަށް ގޮނޑިއާއި ޑެސްކު ޖެހުމާއި އަދި ނިމުމުން އެތަކެތި ނަގައި ތަރުތީބުކުރުން\nސްކޫލްގެ ދޮރުތަކާއި ކުޑަ ދޮރުތަކުގެ ބިއްލޫރިތައް ފޮޅާ ސާފުކުރުން\nސްކޫލްގެ ބޮކިތައް ހަރުކުރުމާއި ފުރާޅު ދޮވެ ސާފުކުރުމުގެ މަސައްކަތްކުރުން\nމަދުވެގެން ދުވާލަކު އެއްފަހަރު ސްކޫލްގެ ގޯތިތެރެއަށް ފެންޖެހުން\nސްކޫލްގެ އިމާރާތުގައި ހަރުކުރެވިފައި ހުރި ހުރިހާ ފަންކާތަކެއް ފޮޅާ ސާފުކޮށް ބެލެހެއްޓުން\nސްކޫލްގެ ފަރުނީޗަރތައް އަދި އެހެނިހެން ތަކެތި ބޭނުންވެއްޖެ ހިދެއްގައި އެއް ތަނުން އަނެއް ތަނަށް އުފުލުން.\nސްކޫލްގެ މެއިންޓެނެންސް މަސައްކަތްތަކުގައި އެހީތެރިކަން ފޯރުކޮށްދިނުން.\nސްކޫލްގެ އިމާރާތްތަކުގައި ކުލަލާން ޖެހިއްޖެނަމަ ކުލަލުން.\n"ސިވިލްސަރވިސް ވަޒީފާއަށް ވަނުމަށް ދެވޭ އިމްތިޙާން"\nމަގާމުގެ މަސައްކަތުގެ ދާއިރާއާ ގުޅެ ތަޖްރިބާ\nވަޒީފާއަށް އެދޭ ފޯމް ހުޅުމާލޭ ރެހެންދި ސުކޫލުގައި ގާއިމް ކުރެވިފައިވާ ހުރަވީ ސުކޫލުގެ އޮފީހުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 ޖޫން 2019 ވާ ބުރާސްފަތި ދުވަހުގެ 12:00 ގެ ކުރިން، ހުޅުމާލޭ ހުރަވީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް info@huravee.edu.mv ބަލައިގަނެވޭނެ އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 20 ޖޫން 2019 އާއި 30 ޖޫން 2019 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ ( 3350711، 3350695) އަށެވެ.


SunOnline: Kandumahaa gulhey, info fish ge bahdhaluvumeh raaajeygai fattaifi\nކަނޑުމަހާ ގުޅޭ، އިންފޯ ފިޝްގެ ބައްދަލުވުމެއް ރާއްޖޭގައި ފައްޓައިފި\nމުހައްމަދު އައުޒަމް 16 Dec 2019, 16:06\nކަނޑުމަހުގެ މަސްވެރިކަމާ ގުޅޭ އެންމެ ބޮޑު ކޮންފަރެންސް އިންތިޒާމްކުރާ އިންފޯފިޝްއިން ރާއްޖޭގައި މިއަދު ފެށި ބައްދަލުވުމުގެ ތެރެއިން--- ފޮޓޯ: ފިޝަރީޒް މިނިސްޓްރީ\nދުނިޔޭގެ ކަނޑުގެ މަސްވެރިކަމާ ގުޅޭ އެންމެ ބޮޑު ކޮންފަރެންސް އިންތިޒާމްކުރާ އިންފޯފިޝް ޖަމިއްޔާގެ ބައްދަލުވުމެއް ރާއްޖޭގައި ފަށައިފި އެވެ.\nމާލެ ޗަމްޕާ ސެންޓްރަލް ހޮޓަލުގައި މިއަދު ފެށި އެ ބައްދަލުވުން ބުރާސްފަތި ދުވަހުގެ ނިޔަލަށް ކުރިއަށް ގެންދިއުމަށް ވަނީ ހަމަޖެހިފަ އެވެ.\nއިންފޯފިޝް އަކީ، ދުނިޔޭގެ ކާބޯތަކެއްޗާ ބެހޭ ޖަމިއްޔާ (އެފްއޭއޯ)ގެ އެހީތެރިކަމާ އެކު ހިންގާ، ސަރަހައްދީ މެމްބަރު ގައުމުތައް ތަމްސީލުކުރާ ޖަމިއްޔާއެކެވެ. އެ ޖަމްއިއްޔާގައި 13 މެމްބަރު ގައުމު އެކުލެވެ އެވެ. އިންފޯފިޝްއިން އޭޝިޔާއާއި ޕެސިފިކް ގައުމުތަކުގެ މަސްވެރިކަމާ އެކުއާކަލްޗާ ކުރިއަރުވާ ބައިނަލްއަގުވާމީ ވިޔަފާރިފުޅާކުރުމަށް އެހީތެރިވެދީ މާކެޓްތަކާ ގުޅުވައިދިނުމަށް މަގު ފަހިކޮށްދެ އެވެ.\nމިއަދު ރާއްޖޭގައި ފެށީ އިންފޯފިޝް ގަވާނިންގް ކައުންސިލްގެ 34 ވަނަ ބައްދަލުވުމެވެ. އެ ބައްދަލުވުމުގައި ފިޖީގެ މިނިސްޓަރު އޮފް ފިޝަރީޒް ސެމީ ކޮރޮއިލަވެސައު ބައިވެރިވެވަޑައިގަންނަވަ އެވެ. އަދި އެ ބައްދަލުވުމުގައި އިންފޯފިޝްގެ މެމްބަރު ހަތް ގައުމުން ބައިވެރިވާ އިރު މި އަހަރުގެ އިންފޯފިޝް ގަވާނިންގް ކައުންސިލްގެ ރިޔާސަތު ބަލަހައްޓަމުން ގެންދަނީ ރާއްޖެއިން އެވެ.\nއެ ބައްދަލުވުމުގައި އެފްއޭއޯގެ މަންދޫބުންގެ އިތުރުން، އިންޓަނެޝަނަލް ދެ އޮބްޒާވަރުން ބައިވެރިވެ އެވެ.\nއިންފޯފިސް ޓޫނާ ކޮންފަރެންސް އަކީ ކޮންމެ ދެ އަހަރަކުން އެއް އަހަރު އިންތިޒާމުކުރަމުން ގެންދާ އިވެންޓެކެވެ. މީގެ އިތުރުން އިންފޯފިޝް އިން މަސްވެރިކަމާއި އެކުއާކަލްޗާގެ ބައެއް ޕްރޮޖެކްޓްތައް، އެހެން ބައެއް، އެހީ ދޭ ޖަމްއިއްޔާ ތަކާ ގުޅިގެން ހިންގަމުން ގެންދެ އެވެ.\nއިންފޯފިޝް މެދުވެރިކޮށް މަސްވެރިކަމާއި އެކުއާކަލްޗާގެ ވިޔަފާރި މާކެޓް ކުރުމާގުޅޭ ފަންނީ ލަފަޔާ މަޝްވަރާ، އިންފޯފިޝް މެދުވެރިކޮށް މެމްބަރު ގައުމުތަކަށް ލިބޭނޭ ނިޒާމެއް ވެސް ވަނީ ހަމަޖެހިފަ އެވެ.\nއެލައިޑް އެޕް އަޅައިގެން އިންޝުއަރެންސް ވައުޗަރެއް!


Airport service charge uvaalumahfahu,3fanthiegge departure tax...\nބަޖެޓް 2020: އާމްދަނީ އިތުރު ކުރުން\nއެއަރޕޯޓް ސަރވިސް ޗާޖު އުވާލުމަށްފަހު، ތިން ފަންތިއެއްގެ ޑިޕާޗަރ ޓެކުހެއް އަންނަ އަހަރު ތަޢާރަފު ކުރަނީ!\nސަރވިސް ޗާޖު އުވާލުމަށްފަހު، ޑިޕާޗަރ ޓެކްސްއެއް، އިކޮނޮމިކް ކްލާހުން ދަތުރުކުރާ ކޮންމެ ދިވެއްސެއްގެ އަތުން 12 ޑޮލަރު، ބިދޭސީއެއްގެ އަތުން 30 ޑޮލަރު\nބިޒްނެސް ކްލާހުން ދަތުރުކުރާ ކޮންމެ ދިވެއްސެއް އަދި ބިދޭސީއެއްގެ އަތުން 60 ޑޮލަރު\nފަސްޓް ކްލާހުން ދަތުރުކުރާ ކޮންމެ ދިވެއްސެއް އަދި ކޮންމެ ބިދޭސީއެއްގެ އަތުން 30 ޑޮލަރު\nކ. މާލެ | 10 ނޮވެންބަރ 2019 | އާދީއްތަ 11:27 | 5,956\nވެލާނާ އިންޓަނޭޝަނަލް އެއާރޕޯޓް-- - އަޒުމޫން އަހުމަދު\nމިހާރު އެއަރޕޯޓް ސަރވިސް ޗާޖުގެ ގޮތުގައި ވައިގެމަގުން ރާއްޖެއިން ބޭރަށް ފުރާ ފަރާތްތަކުގެ އަތުން ނަގަމުން އަންނަ އެއަރޕޯޓް ސަރވިސް ޗާޖު އުވާލުމަށްފަހު، ތިން ފަންތިއެއްގެ ޑިޕާޗަރ ޓެކުހެއް ނެގުމަށް އަންނަ އަހަރަށް ލަފާކުރާ ދައުލަތުގެ ބަޖެޓްގައި ހިމަނައިފި އެވެ.\nމިހާރު އެއަރޕޯޓް ސަރވިސް ޗާޖުގެ ގޮތުގައި ވައިގެ މަގުން ރާއްޖެއިން ބޭރަށް ފުރާ ކޮންމެ ދިވެެއްސެއްގެ އަތުން 12 ޑޮލަރު އަދި ކޮންމެ ބިދޭސީއެއްގެ އަތުން 25 ޑޮލަރު ނަގަމުން ދެއެވެ. އެފައިސާ ނަގަން ފެށީ ކުރީގެ ރައީސް ޢަބްދުﷲ ޔާމީނުގެ ވެރިކަމުގައި، ބަޖެޓަށް ޢާމްދަނީ އިތުރު ކުރުމަށްކަމަށް ބުނެއެވެ.\nރައީސް އިބްރާހީމް މުޙައްމަދު ޞާލިޙުގެ ސަރުކާރުން ހުށަހަޅާ ފުރަތަމަ ބަޖެޓް، މިހާރު ރައްޔިތުންގެ މަޖިލީހަށް ހުށަހަޅާފައިވާއިރު، ޢާމްދަނީ އިތުރުކުރުމަށް ހުށަހަޅާ އައު ކަންތައްތަކުގެ ތެރެއިން އެއަރޕޯޓް ސަރވިސް ޖާޗު އުވާލުމަށްފަހު، އޭގެ ބަދަލުގައި ޑިޕާޗަރ ޓެކުހެއް ނެގުމަށް ވަނީ ހުށަހަޅާފަ އެވެ. އެގޮތުން ނެގޭ ޑިޕާޗަރ ޓެކުހާއި ފީނެގޭ ރޭޓުތަކެއް ވަނީ ކަނޑާއަޅާފަ އެވެ.\nއިކޮނޮމީ ކްލާހުން ދަތުރުކުރާ ދިވެހިންގެ އަތުން ނެގުމަށް ހަމަޖެހިފައިވަނީ 12 ޑޮލަރެވެ. ބިދޭސީންގެ އަތުން 30 ޑޮލަރެވެ. އަދި ބިޒިނަސް ކްލާހުގައި ދަތުރު ކުރާ ދިވެހިންގެ އަތުން 60 ޑޮލަރު ނެގުމަށް ހަމަޖެހިފައިވާއިރު، ބިދޭސީންގެ އަތުން ނެގުމަށް ނިންމާފައިވަނީ ވެސް 60 ޑޮލަރެވެ. ފަސްޓް ކްލާހުގައި ދަތުރު ކުރާ ދިވެހިންގެ އަތުން 90 ޑޮލަރު ނެގުމަށް ނިންމާފައިވާއިރު، ބިދޭސީންގެ އަތުން ވެސް 90 ޑޮލަރު ނެގުމަށް ހުށަހަޅާފައި ވެއެވެ.\nބަޖެޓް ފޮތުގައި ބުނެފައިވާގޮތުން، އެގޮތަށް ޓެކުހާއި ފީ ބަދަލު ކުރުމުގެ މައިގަނޑު މަޤްޞަދަކީ ބޮޑު އަގުގައި ދަތުރުފަތުރު ކުރުމުގެ ޤާބިލުކަން ހުރި ފަރާތްތަކުގެ އަތުން އިތުރަށް މި ފީ އަދި ޓެކްސް ނެގުން ކަމަށެވެ. އެއީ މިފަދަ ފަރާތްތަކަކީ ދަތުރުފަތުރުގެ އަގަށް ބަދަލު އައިކަމުގައިވީ ނަމަވެސް ދަތުރުފަތުރުކުރުމުގެ މާބޮޑު ބަދަލެއް ނުގެންނާނެ ފަރާތްތަކަށްވާނެތީއެވެ.\nމިގޮތުން ނެގޭ ޓެކުހާއި ރޭޓުތައް ބަދަލުކޮށް ނަގަން ފެށުމަށް ހުށަހަޅާފައިވަނީ އަންނަ އަހަރުގެ އޭޕްރީލް މަހުގެ އެއްވަނަ ދުވަހުން ފެށިގެންނެވެ. އަދި އަގުތަށް ބަދަލު ކުރުމުން 2020 ވަނަ އަހަރު 319.2 މިލިއަން ރުފިޔާ އިތުރަށް ލިބޭނެ ކަމަށް ބަޖެޓް ފޮތުގައި ބުނެފައި ވެއެވެ.\nއެއަރޕޯޓް ސަރވިސް ޗާޖާއި އެއަރޕޯޓް ޑިވެލޮޕްމަންޓް ފީގެ ގޮތުގައި ޗާޖުތަކެއް ނެގުމަށް ކުރިން އެއަރޕޯޓް ތަރައްޤީކޮށް، ހިންގުމަށް ޙަވާލުކުރި ޖީއެމްއާރުން ވެސް މަސައްކަތް ކުރިއެވެ. އެކަމާ އޭރުގެ އިދިކޮޅު ފަރާތަކުންނާއި ޢާއްމު ރައްޔިތުންގެ ބަޔަކު ނުރުހުން ފާޅުކުރިއެވެ.\nނަމަވެސް ޖީއެމްއާރު ރާއްޖެއިން ބޭރުކުރުމަށްފަހު، ޖީއެމްއާރު ބޭރުކުރުމަށް އެންމެ ބޮޑަށް މަސައްކަތް ކުރެއްވީ ކުރީގެ ރައީސް ޔާމީނުގެ ސަރުކާރުން ވަނީ ދިވެހި ރައްޔިތުންގެ ގިނަ ބަޔަކު ކަންބޮޑުވުން ފާޅުކުރަމުން ދަނިކޮށް، އަދި އެ ސަރުކާރުގެ އިސް ބައެއްވެރިންނާއި އޭރު ސަރުކާރަށް ތާއީދު ކުރާ ބައެއް މަޖިލިސް މެމްބަރުންގެ ކަންބޮޑުވުންތަކަށް ފުރަގަސްދީ ވެލާނާ އިންޓަނޭޝަނަލް އެއަރޕޯޓުން ފުރާ ކޮންމެ ދިވެެއްސެއްގެ އަތުން ސަރވިސް ޗާޖާއާއި ޑިވެލޮޕްމަންޓް ފީގެ ގޮތުގައި 24 ޑޮލަރު ނަގަމުން ނެވެ. އަދި ފުރާ ކޮންމެ ބިދޭސީއެއްގެ އަތުން 50 ޑޮލަރު ނަގަމުން ނެވެ.


BREAKING NEWS: Thinadhoo Meehunnah Gein Nikumeveynee Hafthaa Aku 01 Dhuvahu Kamah Angaifi - Vaguthu\nތިނަދޫ މީހުންނަށް ގެއިން ނިކުމެވޭނީ ހަފްތާއަކު އެއްދުވަހު ކަމަށް އަންގައިފި\nގދ.ތިނަދޫ - ފޮޓޯ: ހަލަފް / އިންސްޓަގްރާމް\nގދ. ތިނަދޫގައި އާއްމުންނަށް ގެއިން ނިކުމެވޭނީ ހާއްސަ ހުއްދައެއް ނަގައިގެން ވެސް ކޮންމެ ގެއަކުން އެކަކަށް ހަފްތާއަކު އެއްދުވަހު އެއްގަޑިއިރަށް ކަމަށް އެރަށު އީއޯސީ އިން ނިންމައިފިއެވެ.\nތިނަދޫ ކައުންސިލުން މިރޭ ނެރުނު އިއުލާނެއްގައި ބުނީ ތިނަދޫގައި ކޮވިޑް-19 ބަލިމަޑުކަން މުޖުތަމައުގެ ތެރޭގައި ފެތުރެމުން ދާތީ ބަދަލުވެފައިވާތީ، ރައްޔިތުންގެ ޞިއްޙީ ރައްކާތެރިކަމަށްޓަކައި މީގެ ކުރިން އަޅާފައިވާ ފިޔަވަޅުތައް އިތުރަށް ހަރުދަނާ ކުރުމުގެ ގޮތުން ކާފިޢު ވަގުތުތަކުގައި ނޫން ވަގުތުތަކުގައި ވެސް ޒަރޫރީ ބޭނުންތަކަށް ބޭރަށް ނުކުތުމަށްޓަކައި ކޮންމެ ހައުސްހޯލްޑް އަކަށް ދެ ފާސް ދޫކުރެވިފައިވީ ނަމަވެސް، ބައްޔަށް ފައްސިވާ މީހުންގެ ޢަދަދު މަދުނުވާ ކަމަށެވެ.\nބަލި ޖެހޭ މީހުންގެ އަދަދު އިތުރު ވަނީ ގިނަ ވަގުތުތަކުގައި ރަށުތެރޭގައި މީހުންގެ ޙަރަކާތްތައް އިތުރުވެފައިވާކަން ފާހަގަ ކުރެެވޭތީ 24 ޖޫން 2021 ގައި ބޭއްވުނު އީއޯސީގެ ބައްދަލުވުމުގައި ނިންމާފައިވާ ގޮތުގެ މަތިން މިހާރު އަޅައިފައިވާ ފިޔަވަޅުތަށް އިތުރަށް ހަރުކަށިކުރުމަށްވަނީ ނިންމާފައި ކަމަށް ކައުންސިލުން ބުންޏެވެ.\nއެގޮތުން، މިހާރު ގޭގެއަށް ދޫކޮށްފައިވާ ހައުސްހޯލްޑް ޕާރމިޓް ބޭނުން ކޮށްގެން ބޭރަށް ނިކުމެވޭނީ ތިނަދޫ ޕޮލިސް ސްޓޭޝަނުން ކަނޑައަޅުއްވާ ވަގުތުތަކަށް ކޮންމެ ގޭބިސީއަކުން އެކަކަށް، ޙަފްތާއަކު އެއްދުވަހު އެއްގަޑިއިރަށް ކަމަށާއި އެނޫން ގަޑިތަކުގައި ޒަރޫރީ ކަންކަމުގައި ބޭރަށް ނުކުތުމަށް ބޭނުން ކުރެވޭނީ ހަމައެކަނި ޕޮލިސް ޓައިމް ބައުންޑް ޕާރމިޓް ކަމުގައި ހަމަޖައްސަވައި އެކަން އެގޮތުގެ މަތިން ތަންފީޒު ކޮށްދެއްވުން އެދި ފުލުހުންނަށް ކައުންސިލުން ދަންނަވާފައިވާނެ ކަމަށް ތިނަދޫ ކައުންސިލުން ބުންޏެވެ.\nތިނަދޫއަށް ދިމާވެފައިވާ ކޮވިޑްގެ މި ހާލަތުން އަރައިގަތުމަށް އާންމުންގެ އެއްބާރުލުން ކުރިއަށްވުރެ ބޮޑަށް ބޭނުންވާ ކަމަށާއި ހެލްތް ޕްރޮޓެކްޝަން އެޖެންސީއާއި އަދި ކައުންސިލުން އަޅާފައިވާ ފިޔަވަޅުތަކަށް ބޯލަބައި ކިޔަމަންވުމަށް ނަސޭހަތްތެރިވާ ކަމަށް ކައުންސިލުން ބުންޏެވެ.\nތިނަދޫގައި މިހާރު ވެސް ކޮވިޑް ޖެހިފައި ތިބި މީހުންގެ އަދަދު 200 އަށް އަރައެވެ.\nއިތުރު 141 މީހަކު ކޮވިޑަށް ފައްސިވެއްޖެ\nޖޫން 25, 2021 22:50\nރަގަޅު ތި ގަވައިދު ވަރައް ރަގަޅު😏\nޖޫން 25, 2021 22:54\nއާމުއްގެ އެއްބާރުލުއް އަބަދުވެސް ތިޔަބޭފުޅުއްނާއެކީ 😊\nޖޫން 25, 2021 23:56\n1 ދުވަހު ނޫން 100 ދުވަހު ނިކުމެވުނަސް މާއިތިރި ނުވާނެ ތިނަދޫ މީހުން، ބޮޑާކަމާއި ކިބުރުވެރި ކަމުން ހީކުރަނީ ތިނަދޫ އަކީ ވެރިރަށް މާލެކަމަށް، މާލޭގައި އޮންނަ ގަވާއިދެއް ތިނަދޫ ހިންގަންޖެހެނީ، ލޮކްޑައުން ނުކޮއްގެން އުޅުނު އިރު ހީވީ އެހެންކަމެއްހެން، ކައުންސިލް ރައީސް ކާލަފާނެހެން، މިހާރު ކިހިނެއްވެގެން ތިއުޅެނީ، އެކަކު އަނެކަކަށް ހެޔޮއެދުމަކީ ތިނަދޫ މީހުން ދަންނަ ކަމެއްނޫން، އެހެންވެ އޭރުވެސް، ސައުދުއަށް ތުރާކުރަންވެގެން ފެލުނީ!! ވ ދެރަށްކަމެއްމީ!!\nޖޫން 26, 2021 08:56\nލޮކްޑައުން ކުރީ ކައުންސިލްގެ ރައީސް ބޭނުންވެގެނެއްނޫން. އެއީ ގަވާއިދަށް ވަކި ފިކުރެއްގެ ބައެއްގެ ތާއީދު ނުލިބިގެން އުޅޭ ސަބަބަކީ.\nމިކަމުގައި ކައުނސިްލރައީސްވެސް އެއްބާރުލުންދީ ހަރުކަށިކަން އިސްކުރިނަމަ ގަވާއިދަށް އަމަލުކުރާމީހުން ގިނަވާނެ.\nޖޫން 26, 2021 17:08\nބަލަ ތިނަދޫ އަކީ ލޮކްޑައުން ކުރަންޖެހޭ ތަނެއްނޫން، ކައުންސިލް ރައީސް ހެދީ ރަނގަޅަށް، އަނގައިން ބުނެވިދާނެ، ތިނަދޫ ލޮކްޑައުން ކުުރުމަކީ ހުވަދު އަތޮޅަށްވެސް ލިބޭ ގެއްލުމެއް، ކުރިން ފެށިގެން ހަރުދަނާ އޮންނަ އުސޫލުން ކަންކުރި ނަމަ މިހެން ނުވާނެ، ތިނަދޫ އަށް ދާކަށ މީގެ ކުރިން ކައުންސިލް ހުއްދަވެސް ހޯދަން ނުޖެހޭ!\nޖޫން 26, 2021 08:22\nމިހާ ޒަމާންވާއިރުވެސް އަދަދުތައް ދަށަށްނުދަނީ ހޭލުންތެރި ކުރުމުގެ ޕްރޮގްރާމް މަދުވީމަ.\nހޭލުންތެރިކަން ބޮޑެތި ރަށްރަށުގައި އަދަދު މަދުވެ ކޮންޓްރޯލްކުަރަން ނަގާދުވަސް މަދު.\nޖޫން 26, 2021 10:43\nއެއްމެ މީހުން ތޮއްޖެހިފައިވާ މާލޭގައިވެސް ދުވާލަކަށް ފަނަރަ ސަތޭކަ އަށްވުރެ މައްޗަށް ދިޔައިރުވެސް އަޅާފައިވާ ފިޔަވަޅުތަކަށްވުރެ ތިނަދޫ ކުޑަ އާބާދީއެއްގެ އަޅާ ފިޔަވަޅުތައް ގިނަ. ހަގީގަތަކީ އާޒިމް ނަގާބިލްކަމުން.\nމިވެނި މީހަކީ ކާކުކަމާ އޭނައާއެކު އުޅެނީ ކޮންބައެއްކަން ކަމާއި އޭނަ ދިރިއުޅެނީ ކޮންގެއެއްގަ ކަމާއި އޭނަގެ މަންމައަކީ ކާކުކަން ކަމާއި އޭނަ ވަޒީފާއަދާކުރަނީ ކޮންތާކުކަން މިކަހަލަ މައުލޫމާތު ނޭގޭ އެކަކުވެސް މިކުޑަ ރަށުގަ ނެތް. މި ކުޑަރަށުން ކޮވިޑް ފިލުވާނުލެވިގެން މި އުޅެނީ މިރަށުގެ އީއޯސީގެ ނާގާބިލް ކަމުން. އެމީހުންގެ ވިސްނުމަކީ އަބަދުވެސް މިހުންނަށް އުދަގޫ ކުރުން.\nޖޫން 26, 2021 15:20\n((އިތުރުވެފައިވާކަން ފާހަނގަކުރެެވޭތީ ))\nކަލޭހަދަ؛ ކަޑައޭ: ދޯމިހާރު؛؟\nޙުވާ؛ މިހެން؛ ލިޔެފައި: ހުންނަ: އެއްޗެސް؛ ކިޔަން:ހަދައިގެން: ރުޅި: އާދޭ!\nޖޫން 26, 2021 15:29\nއޭ ތީނަ ގދ.ތިނަދޫ ދޯ؟\n(ބޯލަބައި) ؟ މިކީކޭ؟ އެމީހުން ހުސްނޫނު ނުކިޔަނީީ.\nކަނޑު / ހަނޑޫ\nކަޑު / ހަޑޫ\nބޯލަނބައި. ނޮޓް؛ (ބޯލަބައި)


31 މާރޗް 2016\nއޭޕްރިލް މަހުގެ 01 ން 27 އަށް ކުރިއަށް ގެންދިއުމަށް ހަމަޖެހިފައިވާ ޖުވެނައިލް ރިހެބިލިޓޭޝަން ޕްރޮގްރާމްގައި ބައިވެރިވުމަށް، މޯލްޑިވްސް ކަރެކްޝަނަލް ސަރވިސްގެ ހަތަރު ޕްރިޒަންސް އޮފިސަރުން ރޭ މެލޭޝިއާ އަށް ފުރައިފިއެވެ.\nމި ޓްރެއިނިންގ ޕްރޮގްރާމަކީ “މެލޭޝިއަން ޓެކްނިކަލް ކޯޕަރޭޝަން ޕްރޮގްރާމް” (އެމް.ޓީ.ސީ.ޕީ) ގެ ދަށުން ކޮންމެ އަހަރަކު ދެފަހަރު ކުރިއަށް ގެންދާ ޕްރޮގްރާމެކެވެ. މި ޕްރޮގްރާމްގެ ސަބަބުން ޖަލުތަކުގައި ބޭނުންކުރާ ސިސްޓަމްތަކާއި، ޖަލުތައް މެނޭޖްކުރާ ގޮތްތަކާއި، ގައިދީން ރިހެބިލިޓޭޓް ކުރުމަށްޓަކައި ބޭރު ގައުމުތަކުގެ ޖަލުތަކުގައި އަމަލުކުރަމުންގެންދާ ގޮތްތަކާއިބެހޭ މައުލޫމާތު ބައިވެރިންނަށް ލިބިގެންދާނެއެވެ. އަދި ރާއްޖޭގެ ޖަލުތައް މިހާރަށްވުރެން ބޮޑަށް ހަރުދަނާ ކުރުމަށް ބޭނުން ކުރެވިދާނެ ކަންތައްތަކުގެ މައުލޫމާތު ވެސް މި ޕްރޮގްރާމްގެ ބައިވެރިންނަށް ލިބިގެންދާނެއެވެ.\nމި ޓްރެއިނިންގ ޕްރޮގްރާމްގައި ބައިވެރިވަނީ ސީނިއަރ ޕްރިސަންސް އޮފިސަރ ޢަލީ ޒަމީލާއި ފަރސްޓް ކްލާސް ޕްރިސަންސް އޮފިސަރ އިބްރާހިމް ޚަލީލާއި ކޯޕްރަލް ފާތިމަތު ޒޫނާގެ އިތުރުން ލާންސް ކޯޕްރަލް މަރިޔަމް ޝަބީނާއެވެ.\nމި ޕްރޮގްރާމްގައި ބައިވެރިވާ ޕްރިޒަންސް އޮފިސަރުން މި ތަމްރީން ފުރިހަމަކުރުމަށްފަހު، ޖަލުތަކުގައި ހިންގުމަށް ބޭނުންވާ ތަފާތު ޕްރޮގްރާމްތައް ރާވާ، މޮޑިއުލް ތައްޔާރުކޮށް، ތަމްރީނާއި ގުޅުންހުރި ދާއިރާތަކަށް އަމާޒުކޮށް ޖަލުތަކުގައި ޕްރޮގްރާމްތައް ހިންގުމަށް މަސައްކަތް ކުރާނެއެވެ.


vnews - Champions League: Real quarter ah\nޗެމްޕިއަންސް ލީގުގެ ކުއާޓާއިން ރެއާލް ޖާގަ ހޯދައިފި\nޗެމްޕިއަންސް ލީގުގެ ކުއާޓާ ފައިނަލުން ސްޕެއިނުގެ ރެއާލް މެޑްރިޑް ޖާގަ ހޯދައިފި އެވެ.\nރެއާލް ކުއާޓާއިން ޖާގަ ހޯދީ ޗެމްޕިއަންސް ލީގުގެ ދެ ވަނަ ބުރުގެ ދެ ވަނަ ލެގުގައި ރޭ ޕީއެސްޖީއާ ދެކޮޅަށް ކުޅުނު މެޗް 2-1 ލަނޑުން ކާމިޔާބު ކޮށްގެންނެވެ. މިދެޓީމް ފުރަތަމަ ލެގުގައި ކުޅުނު މެޗުން ވެސް ރެއާލް ކުރި ހޯދީ 3-1 ލަނޑުންނެވެ. އެހެން ކަމުން ދެ ލެގުން ރެއާލް އަށް ކުރިލިބިފައި ވަނީ 5-2 އިންނެވެ.\nމިއީ ޗެމްޕިއަންސް ލީގްގެ ދެ ވަނަ ބުރުން ޖެހިޖެހިގެން ޕީއެސްޖީ ކެޓި ދެ ވަނަ ފަހަރެވެ.\nޕެރިހުގައި ރޭ ކުޅުނު މިމެޗުގެ ފުރަތަމަ ލަނޑު ޖަހާ މެޗުގެ ލީޑް ނެގީ ރެއާލްއިންނެވެ. އެލަނޑު މެޗުގެ 51 ވަނަ މިނެޓުގައި ރެއާލްއަށް ކާމިޔާބު ކޮށްދިނީ މެޗުގައި މޮޅު ކުޅުމެއްދެއްކި ކްރިސްޓިއާނޯ ރޮނާލްޑޯ އެވެ.\nދެޓީމުގެ ފަރާތުން ވެސް ފޯރިގަދަ ކުޅުމެއް ފެނިގެން ދިޔަ މިމެޗުގައި ޕީއެސްޖީއަށް އެންމެ ބޮޑު ގޮންޖެހުމަކާ ކުރިމަތިލާން ޖެހުނީ މެޗުގެ 66 ވަނަ މިނެޓުގައި އެޓީމުގެ މިޑްފީލްޑަރު މާކޯ ވެރާޓީ ދެ ވަނަ ރީދޫ ކާޑާއެކު ރަތް ކާޑު ދައްކާ ދަނޑުން ފޮނުވާލި ހިސާބުންނެވެ. އޭނާއަށް ރެފްރީ ރަތް ކާޑު ދެއްކީ ފައުލެއްގެ މައްސަލައިގައި ހިތްހަމަނުޖެހިގެން ރެފްރީއާ ދިމާލަށް ދުއްވައިގަތުމުންނެވެ.\nމެޗުގެ ބާކީ ވަގުތު ކޮޅު 10 ކުޅުންތެރިންނާއެކު ޕީއެސްޖީއިން ކުޅެން ޖެހުނު ނަމަވެސް، އެޓީމަށް އުންމީދެއް އައީ މެޗުގެ 71 ވަނަ މިނެޓުގައި އެޑިންސަން ކަވާނީ ލަނޑެއް ޖަހާ މެޗުގެ ނަތީޖާ ހަމަހަމަ ކޮށްދިން ހިސާބުންނެވެ.\nޕީއެސްޖީގެ ސަޕޯޓަރުން ފްލެޔާ ރޯކޮށް ރަތްކުލައިގެ ބޯ ދުން އަރުވަމުން ދިޔަ މިމެޗުގައި އަނިޔާގެ ސަބަބުން ޕީއެސްޖީގެ ފޯވާޑް ނޭމާ ކުޅެފައެއް ނުވެއެވެ.\nރޭގެ މެޗުގައި ޕީއެސްޖީގެ ސަޕޯޓަރުން ރޮއްވާލީ މެޗުގެ 80 ވަނަ މިނެޓުގައި ރެއާލްގެ ކަސެމިރޯ ކާމިޔާބު ކުރި ލަނޑުންނެވެ.\nޗެމްޕިއަންސް ލީގުގެ ދެ ވަނަ ބުރުގެ ދެ ވަނަ މެޗުގައި ރޭ ވައި އިތުރު މެޗެއްވެސް ކުޅެފައެެވެ. އެގޮތުން ރޭ ލިވަޕޫލް ވަނީ ޕޯޓޯއާ 0-0 އިން އެއްވަރުކޮށް ދެ ލެގުގެ އެގްރިގޭޓުން 5-0 އިން ކުރި ހޯދައިގެން މިމުބާރާތުގެ ކުއާޓާ ފައިނަލުން ޖާގަ އެއް ހޯދައިފައެވެ.


އަލްމަދަރަސަތުލް އަރަބިއްޔަތުލް އިސްލާމިއްޔާގައި ކުރިއަށްގެންދިޔަ “ފުރާވަރު ކޭމްޕް” ނިންމާ ބައިވެރިންނަށް ސެޓިފިކެޓް ދީފި\nސާނަވީ މަރުހަލާގައި ތަޢުލީމު ހާސިލްކުރަމުންދާ ދަރިވަރުންނަށް އަމާޒުކޮށްގެން ފުލުހުންގެ ކުރައިމް ޕްރިވެންޝަން އެންޑް ޕަންލިކް އެފެއާޒް ޑިޕާރޓްމަންޓުން، އަލްމަދަރަސަތުލް އަރަބިއްޔަތުލް އިސްލާމިއްޔާގައި ކުރިއަށްގެންދިޔަ "ކޭމްޕު ފުރާވަރު" ނިންމާ ބައިވެރިންނަށް ސެޓިފިކެޓް ދީފިއެވެ.\nމިކަމަށްޓަކައި އަލްމަދަރަސުލް އަރަބިއްޔަތުލް އިސްލާމިއްޔާގައި އިއްޔެ ބޭއްވި ރަސްމިއްޔާތު ޝަރަފުވެރިކޮށްދެއްވީ ފުލުހުންގެ ސަޕޯރޓް ސަރވިސަސް ގެ ހެޑް، އެސިސްޓެންޓް ކޮމިޝަނަރ އޮފް ޕޮލިސް ފަރުހާދު ފިކުރީއެވެ.\nމި ރަސްމިއްޔާތުގައި އެސިސްޓެންޓް ކޮމިޝަނަރ ފަރުހާދު ފިކުރީ ދެއްކެވި ވާހަކަ ފުޅުގައި، މި ފަދަ ކޭމްޕު ތަކަކީ ދަރިވަރުންނަށް މުހިންމު ކޭމްޕު ތަކެއްކަމާއި މި ކޭމްޕުން ދަސްވި ހުނަރުތަކާއި ރީތި އަދަބުތަށް އަމަލީ މައިދާނުގައި އޭގެ އެންމެ ފުރިހަމަ ގޮތުގައި ހިފުމަށް ކޭމްޕުގައި ބައިވެރިވި ދަރިވަރުންގެ ކިބައިން އެދިލެއްވިއެވެ.\nމި ކޭމްގައި ބައިވެރިވި ދަރިވަރުންނާއި މުދައްރިބުންނަށް ހަނދާނި ލިޔުން ބައްދަވައި ދެއެްވީ ސަޕޯރޓް ސަރވިސަސް ގެ ހެޑް އެސިސްޓެންޓް ކޮމިޝަނަރ އޮފް ޕޮލިސް ފަރުހާދު ފިކުރީ އާއި އަލްމަދަރަސަތުލް އަރަބިއްޔަތުލް އިސްލާމިއްޔާގެ ޕްރިންސިޕަލް އަލްފާޟިލް މުޙައްމަދު ޝުޖާޢު އަބްދުއްރަހީމެވެ.\nއެޕްރީލް 25 ން ފެށިގެން ތިން ދުވަހުގެ މުއްދަތައް ކުރިއަށްގެންދިޔަ މި ކޭމްގައި ދަރިވަރުންނަށް ދިރިއުޅުމުގެ ރިވެތި އަދަބުތަށް ދަސްކޮށްދިނުމާއި، ރަނގަޅުތަރުބިއްޔަތަށް މަގުދައްކައިދީ ހަރުދަނާ ބައެއްގެ ގޮތުގައި ދެމިތިބުމަށް ބާރުއަޅައިދޭ ގިނަ ހަރަކާތްތަކެއް ކުރިއަށް ގެންގޮސްފައިވެއެވެ.\nއަދި ކަންކަމުގައި އިސްނަގައިގެން ހަރަކާތްތެރިވުމަށް ބާރުއެޅުމާއި ޒިންމާދާރު ބައެއްގެ ގޮތުގައި ދެމިތިބުމަށް ކުރަންޖެހޭ ކަންތައްތަކުގެ މަޢުލޫމާތު ދީފައިވެއެވެ. އަދި ދަރިވަރުންގެ ކިބައިގައި ޤައުމީ ލޯބި އިތުރުކުރުމާއި ޤައުމިއްޔަތު ދެމެހެއްޓުމަށާއި ދީނީ ކަންކަމަށް ސަމާލުކަންދީ ދީނީ އާދަކާދަތަކަށް އަހުލުވެރިކުރުވައި، ޤާނޫނާއި ޤަވާއިދުތަކަށް ބޯލެނބުމަށް ދަރިވަރުންނަށް ދަސްކޮށްދީފައިވެއެެވެ.\nމީގެއިތުރުން ދިރިއުޅުމުގެ ރިވެތި އަދަބުތައް ދަސްކޮށްދިނުމާއި އެއްގަމު ދަތުރުފަތުރުގެ ޤާނޫނާއި އާއްމު އިޖްތިމާޢީ މިންގަނޑުތަކާއި ޚިލާފު އަމަލުތައް ހުއްޓުވުމުގެ ޤާނޫނާއި ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނުގެ ދަށުން ދަރިވަރުންނަށް ލިބިދެވޭ ހިމާޔަތާއި ރައްކާތެރިކަމާއި ދަރިވަރުން ރައްކާތެރިވާންޖެހޭ މާއްދާތަކަށް އަހުލުވެރި ކުރުވުމުގެ އިތުރުން ސައިބަރ ސޭފްޓީ އާއި ގުޅޭގޮތުން މަޢުލޫމާތު ދީފައިވެއެވެ.\nއަދި ސްކޫލާއި ގޭތެރޭގެ މާޙައުލާއި އަދި މުޖުތަމައުގެ ތެރެއިން ދަރިވަރުންނަށް ދިމާވާ ކަންކަން ހައްލުކުރުމަށް ކައުންސިލިން ބޭނުންވާ ދަރިވަރުންނަށް ކައުންސިލިން ދީފައިވެެެއެވެ.\nތިން ދުވަހުގެ މުއްދަތަށް އަރަބިއްޔާ ސްކޫލްގައި ކުރިއަށް ގެންދިޔަ މި ކޭމްގައި އެ ސުކޫލްގެ ގްރޭޑް 10 ން ގްރޭޑް 12 އަށް ތަޢުލީމް ހާސިލްކުރަމުންދާ 38 އަންހެން ދަރިވަރުންނާއި 35 ފިރިހެން ދަރިވަރުން ހިމެނޭގޮތަށް ޖުމްލަ 73 ދަރިވަރުން ބައިވެރިވެ ސެޓިފިކެޓް ހާސިލްކޮށްފައިވެއެވެ.


ކޮވިޑް19ގައި ދުނިޔެ ދޫކުރިމީހުންގެ ޢަދަދު އެއްލައްކައަށް ވުރެ މައްޗަށް، މުޅި ދުނިޔެ ހާސްކަމުގައި! – Dhen.mv\nކޮވިޑް19ގައި ދުނިޔެ ދޫކުރިމީހުންގެ ޢަދަދު އެއްލައްކައަށް ވުރެ މައްޗަށް، މުޅި ދުނިޔެ ހާސްކަމުގައި!\nދެން އެމްވީ April 11, 2020 - 4:33 am\nބޭހެއް ، ފަރުވާއެއް އުފެއްދިފައި ނެތް ކޮވިޑް19 ޖެހިގެން މަރުވި މީހުންގެ ޢަދަދު އެއްލައްކަ ފަހަނައަޅައިފިއެވެ.\nކޮވިޑް19 ގެ ހިސާބުތައް ދައްކާގޮތުގައި މިބަލީގައި މިހާތަނަށް 102،600 އަށްވުރެ ގިނަ މީހުން ވަނީ މަރުވެފައެވެ. އަދި މިބަލި ޖެހުނު މީހުންގެ ޢަދަދު1.6 މިލިއަނަށްވަނީ އަރާފައެވެ. މީގެ ތެރެއިން ބައްޔަށް ޝިފާ ލިބި ރަނގަޅުވި މީހުންގެ ޢަދަދު 376،100 އަށް އަރާފައިވާއިރު މިހާރުވެސް މިބައްޔަށްފަރުވާކުރާ 1.2 މިލިއަން މީހުން ދުނިޔޭގައި އެބަތިއްބެވެ.\nކޮވިޑް19ގެ އަސަރު އެންމެ ބޮޑަށް ކޮށްފައިވާ އެމެރިކާގައި މި ބައްޔަށް ޕޮސިޓިވް ވި މީހުންގެ ޢަދަދު ފަސްލައްކައަށް ވުރެ މައްޗަށް އަރައެވެ. އަދި އެގައުމުން 18 ހާހަށްވުރެ ގިނަ މީހުން ވަނީ ކޮވިޑް19ގެ ޝިކާރައަކަށްވެ ދުނިޔެ ދޫކޮށްފައެވެ.\nމިހާރު މިބަލި އެންމެ ބޮޑަށް ފެތުރޭ ގައުމުތަކުގެ ތެރޭގައި ހިމެނެނީ ޔޫރަޕްގެ ގައުމުތަކެވެ. އޭގެ ތެރޭގައި ސްޕޭނާއި އިޓަލީ އަދި ފްރާންސްގެ އިތުރުން ޖާމަނީ ހިމެނެއެވެ.\nކޮވިޑް19 ނުވަތަ ކޮރޯނާ ފުރަތަމަ ފެނުނީ ޗައިނާއިންނެވެ. ޗައިނާގެ ވުހާންއިން އުފެދުނު ވައިރަސް އެގައުމުގައި ހަލުވިކަމާއެކު ފެތުރުނު ނަމަވެސް ޗައިނާ ސަރުކާރުން އެޅި ހަރުކަށި އެތައް ފިޔަވަޅަކާއެކު އެގައުމުގައި ވައިރަސް ފެތުރޭ މިންވަރު ވަނީ ކޮންޓްރޯލްކޮށްފައެވެ. އަދި ކޮވިޑް19އާއި ދެކޮޅަށް ޗައިނާއިން ހޯދި ކާމިޔާބީގެ އިސްމޭސްތިރިކަމަށްވާ ޑރ.ޒޮންގް ނަންޝަން ވަނީ ޔޫރަޕާއި އެމެރިކާއިން އަޅާފައިވާ ފިޔަވަޅުތަކަށް ފާޑު ކިޔާފައެވެ.\nޑރ.ނަންޝަން ބުނެފައިވަނީ ގައުމުތައް ފުރަބަންދުކޮށްފައި އޮތްނަމަވެސް އެގައުމުތަކުގެ ތެރޭގައި އެއްވެ އުޅުން ހުއްޓިފައި ނުވާ ކަމަށާއި އެފަދަ ގައުމުތަކުގައި ޒުވާންކުދިން ޕާޓީކުރުންފަދަ އެތައްކަމެއް ހިނގާކަމަށެވެ. އަދި އެފަދަ ކަންކަން ހިނގާނަމަ އެއީ ލޮކްޑައުންއެއް ނޫންކަމަށް ވެސް ، ސާސް ރޯގާއާއި ދެކޮޅަށް ވެސް މަސައްކަތްކުރި ޑރ.ނަންޝަން ބުނެފައިވެއެވެ.


Asia ah kurahvvaa dhathurufulhugai Saudi rasgefaanu Malaysia ah...\nދުނިޔެ - ސައުދީ ރަސްގެފާނުގެ ދަތުރުފުޅު\nއޭޝިއާއަށް ކުރައްވާ ދަތުރުފުޅުގައި ސައުދީ ރަސްގެފާނު މެލޭޝިއާއަށް ވަޑައިގެންފި\nމި ދަތުރުފުޅުގައި އިންޑޮނީޝިއާ، ބުރުނާއީ، ޖަޕާން، ޗައިނާ އަދި ރާއްޖެއަށްވެސް ވަޑައިގަންނަވާނެ\nކ. މާލެ 26 ފެބުރުއަރީ 2017 | އާދީއްތަ 15:17 2,403\nސައުދީ ރަސްގެފާނު މެލޭޝިއާގައި: މި ދަތުރުފުޅުގައި ބޮޑެތި އިންވެސްޓްމަންޓްތަކެއް ކުރެއްވުމަށް ހަމަޖެހިފައިވޭ – ފޮޓޯ: ދަ ސްޓާ - ގޫގުލް\nއޭޝިއާގެ ބައެއް ޤައުމުތަކަށް ކުރައްވާ ރަސްމީ ދަތުރުފުޅެއްގައި ސައުދީ ރަސްގެފާނު، ސަލްމާން ޢަބްދުލްއަޒީޒް އަލް ސައުދު އާދީއްތަ ދުވަހު މެލޭޝިއާއަށް ވަޑައިގެންފިއެވެ.\nމި ދަތުރުފުޅުގައި ވަޑައިގެންނެވުމުން، މެލޭޝިއާގެ ކުއަލަލަންޕޫރު އިންޓަރނޭޝަނަލް އެއާޕޯޓްގެ ބުންގާ ރާޔަ ކޮމްޕްލެކްސްއިން ސައުދީ ރަސްގެފާނާއި، ސައުދީގެ 600 އިސް އޮފިޝަލުންގެ ވަފުދަށް މަރުޙަބާ ދަންނަވާފައިވަނީ، މެލޭޝިއާގެ ބޮޑުވަޒީރު، ނަޖީބް ތުން ރައްޒާޤާއި، އެ ޤައުމުގެ ޑިފެންސް މިނިސްޓަރ ދަތުކް ސެރީ ހިޝާމުއްދީން ތުން ހުސެއިނެވެ.\nމެލޭޝިއާގެ ރަސްގެފާނު، ސުލްތާން މުޙައްމަދު5ގެ ދަޢުވަތުފުޅަކަށް ކުރައްވާ މި ދަތުރުފުޅުގައި ސައުދީ ރަސްގެފާނަށް ރަސްމީކޮށް މަރުޙަބާ ދެންނެވުމުގެ ރަސްމިއްޔާތު އާދީއްތަ ދުވަހު، ކުއަލަލަންޕޫރުގެ ޕާލިމެންޓް ސްކޮއާގައި ބޭއްވުމަށް ހަމަޖެހިފައި ވާއިރު، މި ރަސްމިއްޔާތަށްފަހު، ދެ ޤައުމުގެ ރަސްގެފާނުން ބައްދަލުކުރެއްވުމަށްވެސް ވަނީ ހަމަޖެހިފައެވެ.\nސައުދީ ރަސްގެފާނުގެ މި ދަތުރުފުޅުގައި މެލޭޝިއާ އާއިއެކު އެކި ދާއިރާތަކުން ގުޅުން ބަދަހި ކުރުމަށް ހަމަޖެހިފައިވާއިރު، ޚާއްސަކޮށް، ވިޔަފާރީގެ ދާއިރާއިން މުހިއްމު އެއްބަސްވުންތަކެއް ވުމަށް ވަނީ ހަމަޖެހިފައެވެ. އެގޮތުން، މި ދަތުރުފުޅުގައި ސައުދީގެ ތެޔޮ ކުންފުނި، އަރަމްކޯގެ5އިންސައްތަ ހިއްސާ އޭޝިއާގެ ވިޔަފާރިވެރިންނަށް ވިއްކުމަށް ނިންމާފައިވާއިރު، އަރަމްކޯ އާއި މެލޭޝިއާގެ ތެޔޮ ކުންފުނި، ޕެޓްރޯނަސް އާއި ދެމެދު މުހިއްމު އެއްބަސްވުންތަކެއް ވުމަށްވެސް ވަނީ ނިންމާފައެވެ.\nސައުދީ ރަސްގެފާނުގެ މި ދަތުރުފުޅުގައި ދެން ވަޑައިގަންންވަން ހަމަޖެހިފައިވާ ޤައުމުތަކުގެ ތެރެއިން ޗައިނާ އާއި އެކު، 15 ދާއިރާއަކުން ތަރައްޤީގެ ބޮޑެތި މަޝްރޫޢުތަކެއް ހިންގުމާއި ގުޅޭ އެއްބަސްވުންތަކެއް ވުމަށް ހަމަޖެހިފައިވާއިރު، ޖާޕާނުގެ ސޮފްޓްބޭންކް ގްރޫޕަށް ސައުދީއިން 45 ބިލިއަން އެމެރިކާ ޑޮލަރު އިންވެސްޓް ކުރުމަށް ވަނީ ނިންމާފައެވެ.\nސައުދީ ރަސްގެފާނު ރާއްޖެއަށް ކުރައްވާ ދަތުރުފުޅަކީ ޗުއްޓީ ދަތުރުފުޅެއް ނަމަވެސް، މި ދަތުރުފުޅުގައި ދެ ޤައުމުގެ މެދުގައި މުހިއްމު އެއްބަސްވުންތަކެއް ވާނެ ކަމަށް ބެލެވެއެވެ. އަދި ހަމަ މިއާއިއެކު ފ އަތޮޅު ގަތުމަށް ސައުދީ ޝަހީ އާއިލާއިން ކުރިން ޝައުޤުވެރިކަން ފާޅުކުރައްވާފައިވާއިރު، ފ އަތޮޅާއި ގުޅޭ އެއްބަސްވުންތަކެއްވެސް މި ދަތުރުގެ ތެރެއިން ރާއްޖެ އާއި ސައުދީ އާއި ދެމެދު ވާނެ ކަމުގެ އިޝާރާތްތަކެއް ސަރުކާރުގެ ބައެއް އޮފިޝަލުން ވަނީ ކުރައްވާފައެވެ.


Massala boduvefai vanikoh, Malé Tenants Union registrykoh'dheefi\nއެ ޔޫނިއަން އިން ތަފާތު ގިނަ ހިދުމަތްތަކެއް ދިނުމަށް ރާވާފައިވޭ\nއެ ޖަމިއްޔާގައި ރަޖިސްޓްރީ ވުމުން ކުއްޔަށް އުޅޭ މީހުންގެ ކަންކަން ފަސޭހަވާނެ ކަމަށް އެމްޓީޔޫ އިން ބުނޭ\nކ. މާލެ | 15 އޮކްޓޯބަރ 2019 | އަންގާރަ 19:26 | 10,152\nމާލޭގައި ކުއްޔަށް ދިރިއުޅޭ މީހުންނަށް ހާއްސަކޮށް އުފެއްދުމަށް މަސައްކަތްކުރި މާލޭ ޓެނަންޓްސް ޔޫނިއަން (އެމްޓީޔޫ) ރަޖިސްޓްރީކޮށްދީފި އެވެ.\nއެމްޓީޔޫ ރަޖިސްޓްރީ ކޮށްފައިވަނީ އަންގާރަ ދުވަހު މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމަންޓިންނެވެ.\nއެމްޓީޔޫ އިން ނެރުނު ބަޔާނުގައި ބުނެފައިވަނީ މާލޭ ޓެނަންޓްސް އަކީ އެތައް ޒަމާނެއް ވަންދެން މާލޭގައި ކުއްޔަށް ދިރިއުޅެމުންއައި މީހުންގެ ވޭނާއި ތުރާތަށް ހިއްސާކުރުމަށާއި އަދި ކުއްޔަށް ދިރިއުޅޭ މީހުންގެ އަޑަށް ރަސްމީ ސިފައެއް ގެނެސްދިނުމުގެ ގޮތުން އުފެއްދި ޖަމިއްޔާއެއް ކަމަށެވެ. އަދި މާލޭގައި ކުއްޔަށް ދިރިއުޅޭ ކޮންމެ މީހަކަށް ވެސް އެމްޓީޔޫގައި ރަޖިސްޓްރީ ވެވޭނެ ކަމަށް ވެސް އެ ބަޔާނުގައި ބުނެފައިވެއެވެ.\nއިތުރަށް އެ ބަޔާނުގައި ބުނެފައިވަނީ މާލޭގައި ކުއްޔަށް ދިރިއުޅޭ މީހުންގެ ހައްގުތައް ހިމާޔަތްކޮށް، ދިފާއުކުރުމާއި، ކުއްޔަށް ދިރިއުޅޭ މީހުންނަށް އެހީތެރިކަން ފޯރުކޮށްދިނުމަށާއި ކުލީ ބޯހިޔާވަހިކަމާއި ގުޅޭ ރޭވިގެން ހިންގާ ކޭންޕެއް ވެސް ހިންގާނެ ކަމަށެވެ. އަދި ބުނެފައިވަނީ ގިނަ ހިދުމަތްތަކެއް ދިނުމަށް ރޭވިގެންދާ ކަމަށާއި އޭގެ ތެރޭގައި އެއްގެއިން އަނެއް ގެޔަށް ބަދަލުވާއިރު ދިމާވާ މައްސަލަތަކުގައި އެހީތެރިކަމާއި ކޮންޓްރެކްޓް ހެދުމާއި އަދި އެހެނިހެން މައްސަލަތަކުގައި ވަކީލުންގެ އެހީތެރިކަން ހޯދުމާއި ހޯމް އިންޝޫރަންސް ފަދަ ހިދުމަތްތަށް ލިބޭނެ ގޮތް ހަދާނެ ކަމަށް ބުނެފައިވެއެވެ.\nކުއްޔަށް ދިރިއުޅޭ މީހުންގެ ހައްގުތައް ރައްކާތެރިކުރުމަށް ގާނޫނު ހެދުމަށް ބާރުއޭޅުމާއި، ކުލި ކޮންޓްރޯލުކުރުމަށް ބާރު އެޅުމަށް މެމްބަރުންގެ އެއްބާރުލުމާއެކު ކެމްޕޭންތައް ހިންގާނެކަމަށްވެސް އެމްޓީޔޫއިން ބުނެފައިވެއެވެ.\nއެމްޓީޔޫ އިން އިތުރަށް ބުނީ، ކުއްޔަށްދޭ ފަރާތުގެ ހައްގުގައި މިހާރުވެސް ވަރުގަދަ ޖަމިއްޔާތަކެއް ރާއްޖޭގައި ހުރިއިރު، މިހާތަނަށް ކުއްޔަށް ދިރިއުޅޭ މީހުން ރަމްޒްކޮށްދޭނެ ޖަމިއްޔާއެއް ރަސްމީ ސިފައެއްގައި އަދި އުފެދިފައިނުވާ ކަމަށެވެ.\nމާލޭ ސަރަހައްދުގައި ކުއްޔަށް ދިރިއުޅޭ މީހުންނަކީ މާލޭގެ އަބާދީގެ 63 އިންސައްތަ ނުވަތަ މެޖޯރިޓީކަން ފާހަގަކޮށް އެ ޖަމިއްޔާއިން ބުނީ މިހާ ގިނަބައެއްގެ އެދުންތަކަށް އެތަކެއް ދުވަސްވީ އިރުވެސް އެއްވެސް ސަރުކާރަކުން އަލާނުލާ އޮތީ ކުއްޔަށް އުޅޭމީހުންގެ ސީދާ ޖަމިއްޔާއެއް އުފެދިފައި ނެތުމުން ކަމަށެވެ. އަދި އެމްޓީޔޫގައި ރަޖިސްޓްރީވުމަކީ މާލޭގައި ކުއްޔަށް އުޅޭ މީހުންގެ ބޭނުންތައް ފުރިހަމަ ކުރުމަށް އެޅޭ ފިޔަވަޅަކަށް ވެގެންދާނެ ކަމަށް އެ ބަޔާނުގައި ބުނެފައިވެއެވެ.


Anna aharu Raajje genna teacherunge fenvaru mathivaane: Education | Mihaaru\nއެޑިއުކޭޝަން މިނިސްޓްރީގެ ސީނިއާ ޕޮލިސީ އެގްޒެކެޓިވް އިބްރާހިމް އިސްމާއިލް "މިހާރު" އާ މިއަދު ވާހަކަ ދައްކަވަނީ.-.-- ފޮޓޯ: ހުސެއިން ޝަޔާހު/ މިހާރު\nއަންނަ އަހަރު ރާއްޖެ ގެންނަ ޓީޗަރުންގެ ފެންވަރު މަތިވާނެ: އެޑިއުކޭޝަން މިނިސްޓްރީ\n21 ޑިސެމްބަރ 2016 - 18:44 23 comments\nބިދޭސީ ޓީޗަރުންގެ ފެންވަރު ދަށްކަމުގެ ޝަކުވާ އަބަދުވެސް ލިބޭ ކަމަށާއި ނަމަވެސް އަންނަ އަހަރު ގެންނަ ޓީޗަރުންގެ ފެންވަރު، ކުރީ އަހަރުތަކަށް ވުރެ މާ ބޮޑަށް ވެސް މަތިވާނެ ކަމުގެ ޔަގީންކަން އެޑިއުކޭޝަން މިނިސްޓްރީން މިއަދު ދީފި އެވެ.\n"މިހާރު" އާ ވާހަކަ ދައްކަވަމުން އެޑިއުކޭޝަން މިނިސްޓްރީގެ ސީނިއާ ޕޮލިސީ އެގްޒެކެޓިވް އިބްރާހިމް އިސްމާއީލް ވިދާޅުވީ 180 ބިދޭސީ ޓީޗަރުން އަންނަ އަހަރަށް ހޯދަންޖެހޭ ކަމަށެވެ. އަދި އެކަމަށްޓަކައި އިންޑިއާގެ ތިން ސަރަހައްދަކަށް އެ މިނިސްޓްރީގެ ޓީމަކުން ޒިޔާރަތްކޮށް ޓީޗަރުންގެ އިންޓަވިއުތައް ނިންމާފައިވާކަން އޭނާ ފާހަގަކުރެއްވި އެވެ. އެހެންކަމުން ދިރާސީ އާ އަހަރުގެ ކިޔެވުން ފެށެންވާއިރަށް ޓީޗަރުން ރާއްޖެ އަންނާނެ ކަމަށް އިބްރާހިމް އިސްމާއިލް ވިދާޅުވި އެވެ.\nދިރާސީ އާ އަހަރުގެ ކިޔެވުން ފަށާނީ ޖެނުއަރީ 8 ގަ އެވެ.\nއަންނަ އަހަރަށް ސްކޫލުތަކަށް ބޭނުންވާ ބިދޭސީ ޓީޗަރުން ހޯދުމަށް އިއުލާން ކުރުމުން ކުރިމަތިލާފައި ވަނީ ހަމައެކަނި އިންޑިޔާ އިން ކަމަށް އޭނާ ވިދާޅުވި އެވެ.\n"އަންނަ އަހަރު ރާއްޖެ ގެންނަ ޓީޗަރުންގެ ފެންވަރު ޔަގީނުން ވެސް މަތިވާނެ،" އިބްރާހިމް އިސްމާއިލް\nއިބްރާހިމް އިސްމާއިލް ވިދާޅުވި ގޮތުގައި، މިދިޔަ އަހަރުތަކުގައި ފެންވަރު ދަށް ޓީޗަރުން ގެނެވިފައިވަނީ، އެމީހުން ރާއްޖެ ގެނައުމުގެ ޕްރޮސެސް ދިޔަ ގޮތުންނެވެ. ނަމަވެސް އަންނަ އަހަރަށް ބޭނުންވާ ޓީޗަރުުން ގެނައުމުގެ މަސައްކަތްތައް ކޮށްފައިވަނީ ވަރަށް ތަރުތީބުން ކަން އޭނާ\nމި އަހަރުގެ ޓީޗަރުންގެ ދުވަސް ފާހަގަ ކުރުމުގެ ގޮތުން އަމީނިއްޔާ ސްކޫލުގައި ބޭއްވި އެސެމްބްލީގައި ޓީޗަރުންތަކެއް ބައިވެރިވަނީ: ދިރާސީ އާ އަހަރުގެ ކިޔެވުން ފެށޭނީ އަންނަ މަހުގެ އަށެއްގައި.--- ފައިލް ފޮޓޯ: ހުސެން ޝަޔާހު/މިހާރު\n"އިންޓަވިއު އިން ފާސްވާ ޓީޗަރުން މި ގެންނަނީ. ކުރީ އަހަރުތަކުގައި އެހެން ނުވެ ހިނގާދާނެ. އެކަމަކު މިހާރު މި ގެންނަ ޓީޗަރުންނަކީ އެކަށީގެންވާ ކިޔަވައިގެން ތިއްބެވި ޓީޗަރުން ވަޑައިގެން އިންޓަވިއުކޮށްފައި، އެމީހުންނަކީ ކިޔަވައިދެވޭނެ ކަމަށް ފެންނަ މީހުން. އަޅުގަނޑުމެން މި ނަގަނީ ސްކޫލުތަކުގައި ކިޔަވައިދެވޭނެ ކަމަށް ރެކްރޫޓް ޕެނަލް އަށް ފެންނަ ބޭފުޅުން،" އިބްރާހިމް އިސްމާއިލް ވިދާޅުވި އެވެ.\n"އަންނަ އަހަރު ރާއްޖެ ގެންނަ ޓީޗަރުންގެ ފެންވަރު ޔަގީނުން ވެސް މަތިވާނެ،"\nއިބްރާހިމް އިސްމާއިލް ފާހަގަކުރެއްވި ގޮތުގައި ބިދޭސީ ޓީޗަރުން ހޯދަނީ، އެ މާއްދާއެއް ކިޔަވައިދޭނެ ދިވެހި ޓީޗަރުން ނުލިބުމުންނެވެ.\nމިއަހަރު ވެސް 2139 ބިދޭސީ ޓީޗަރަކު، ރާއްޖޭގެ 212 ސްކޫލެއްގައި ވަނީ ކިޔަވައިދީފަ އެވެ. ނަމަވެސް ބައެއް ޓީޗަރުން އަމިއްލަ އަށް ކެނޑިގެން އަދި ފެންވަރު ދަށްވުމުގެ އެކި މައްސަލަތަކާ ގުޅިގެން އަނބުރާ ގައުމަށް ފޮނުވާލާފައި ވެ އެވެ.\nއިތުރު ލިޔުންތައް ސްކޫލް ތައުލީމް ޓީޗަރުން އެޑިއުކޭޝަން މިނިސްޓްރީ ބިދޭސީ ޓީޗަރުން އިންޑިއާ